14.11.2025

**Elektrituruseaduse ja teiste seaduste muutmise seaduse eelnõu seletuskiri**

1. **Sissejuhatus**
   1. **Sisukokkuvõte**

Eelnõuga võetakse Eesti õigusesse üle Euroopa Parlamendi ja nõukogu direktiiv (EL) 2024/1711, millega muudetakse direktiive (EL) 2018/2001 ja (EL) 2019/944 seoses liidu elektrituru korrastamise parandamisega (ELT L, 2024/1711, 26.06.2024, ELI: <http://data.europa.eu/eli/dir/2024/1711/oj>) (edaspidi ka *direktiiv*), Euroopa Parlamendi ja nõukogu direktiiv (EL) 2024/1785, millega muudetakse direktiivi 2010/75/EL tööstusheidete kohta (saastuse kompleksne vältimine ja kontroll) ning nõukogu direktiivi 1999/31/EÜ prügilate kohta (ELT L, 2024/1785, 15.07.2024, ELI: <http://data.europa.eu/eli/dir/2024/1785/oj>) (edaspidi ka tööstusheite direktiiv) ning rakendatakse Euroopa Parlamendi ja nõukogu määrus (EL) 2024/1106, millega muudetakse määrusi (EL) nr 1227/2011 ja (EL) 2019/942, et parandada liidu kaitset turuga manipuleerimise eest energia hulgimüügiturul (ELT L, 2024/1106, 17.04.2024, ELI: <http://data.europa.eu/eli/reg/2024/1106/oj>) (edaspidi ka *REMIT määrus*).

Eelnõukohase seadusega muudetakse elektrituruseadust, maagaasiseadust, riigihangete seadust ja tööstusheite seadust.

Elektrituruseadusesse lisatakse:

1. paindliku elektrivõrguga liitumise võimalus piirkondades, kus võrgu võimsus uute ühenduste jaoks on piiratud;
2. tarbijate elektrivõrgust lahtiühendamise keeld kohtuvälise menetluse lahendamise ajal;
3. avatud tarnijatele kohustus kasutada riskimaandusstrateegiaid fikseeritud hinnaga lepingute puhul;
4. võrgutasude metoodikale esitatavate nõuete täpsustus, mis peab looma võrguettevõtjale stiimulid paindlikkusteenuste kasutuselevõtuks
5. õiguslik alus selleks, et tarbijad, kes toodavad ja tarbivad taastuvenergiat samas hoones või kortermajas, saaksid osaleda ühiselt toodetud taastuvenergia jagamises tarbijapaigaldise piires;
6. tootmissuunalise võimsuse mittekasutamise tasu vabastus kuni 15 kW netovõimsusega tootmisseadmetele;
7. riigi julgeoleku põhimõtted elektripaigaldistes kasutatavat riist- või tarkvara hankides, rakendades mehhanismi vastavate võrguseadmete kontrollimiseks ja võrku lubamiseks;
8. üldteenuse hankimise regulatsiooni muudatus, kus riigihanke korraldamise kohustus asendatakse konkurssi korraldamise kohustusega;
9. elutähtsa teenuse osutaja (edaspidi ka *ETO*) määratluse muutmine senisest madalamaks, et reageerida elektrisüsteemi muutustele ja geopoliitilisele olukorrale (200 MW tasemelt 90 MW tasemele);
10. reservvõimsuse mehhanismi rahastamise kulu jagunemine;
11. Elektri ja gaasi hulgituru manipuleerimise eest kaitsmise määrusega (EL) 2024/1106[[1]](#footnote-2) sätestatud trahvimäärade uuendamine.

Trahvimäärade tõstmine tuleneb määrusest, mille artikkel 18a sätestab maksimaalsed trahvimäärad, mida elektri- ja gaasituru regulaator (Eestis Konkurentsiamet) saab rikkumiste korral rakendada. Harmoniseeritud trahvimäärad on Euroopa Liidus (EL) kehtestatud selleks, et tagada määruse rikkumise korral kõigis liikmesriikides trahvide järjepidev kohaldamine. Selleks on määruses kehtestatud loetelu trahvidest ja teistest meetmetest, mida riiklikud elektri- ja gaasituru regulaatorid peaksid saama rakendada. Maksimaalsed trahvimäärad ei piira siiski Konkurentsiameti võimalust kehtestada juhtumipõhiselt väiksemaid trahve. Karistused määruse rikkumise eest peaksid olema proportsionaalsed, mõjusad ja heidutavad ning kajastama rikkumise liiki, võttes arvesse *ne bis in idem* (mitte kaks korda sama asja eest) karistamise põhimõtet.

Maagaasiseaduses tehtavate muudatustega antakse Konkurentsiametile selgemad volitused järelevalve teostamiseks ja sätestatakse karistusmäärad määruses sätestatud kohustuste rikkumiste korral.

Riigihangete seaduses sätestatakse muudatus, mille eesmärk on vabastada Eestis energia tootmise ja selle võrku müümisega seonduvad tegevused riigihangete reeglitest vastavalt Euroopa Parlamendi ja Euroopa Liidu Nõukogu direktiivi 2014/25/EL artikli 35 lõikele 1.

Eelnõuga kavandatavad muudatused on vajalikud, et võtta üle direktiiv (EL) 2024/1711 ja lahendada elektriturul praktikas esile kerkinud kitsaskohti seoses üldteenuse hankimisega, riigi julgeoleku tagamisega võrguteenuse osutamiseks ja kasutamiseks elektrivõrgus kasutatavat riist- või tarkvara hankimisel ning ETO määratluse muutmisel, võrgutasude metoodikale esitatavate nõuetega ja määrusest tulenevate nõuete tõhus kohaldamine Eestis. Muudatuste eesmärk on kaitsta tarbijaid võrgust lahtiühendamise eest kohtuvälise menetluse ajal ja võimaldada tarbijatel energiat jagada. Muudatusel on tarbijatele positiivne mõju, kuna paraneb nende kaitse ja tekivad lisavõimalused elektriturul osaleda.

Eelnõuga kaasneb positiivne mõju kuni 15 kW (kaasa arvatud) tootmissuunalise võrguvõimsuse omanikele, kuna muudatuse jõustumise järgselt ei rakenduks neile nõue kord aastas vähemalt 95% ulatuses oma liitumisvõimsust vähemalt ühe kauplemisperioodi ulatuses kasutada ning seeläbi maksta alakasutustasu.

Seaduseelnõuga kavandatavate muudatuste tulemusena võrguettevõtjate kohustused senisega võrreldes kasvavad. Halduskoormuse kasv võrguettevõtjale tuleb peamiselt paindliku liitumise pakkumiseks vajalike süsteemide ja tingimuste välja töötamisest, riist- ja tarkvarahangete korraldamisest riigijulgeoleku tagamiseks, võrguga ühendatud kuni 15‑kilovatiste tootmisvõimsuste alakasutustasust vabastamise tõttu muudatuste tegemisest IT-süsteemides ning energia jagamise arvelduspõhimõtete välja töötamisest ning AVP-s uuenduste sisse viimisest.

Halduskoormus väheneb võrguettevõtjale seoses üldteenuse hankimise regulatsiooni muudatusega, sest lihtsustatud protseduur konkursi näol (vähem bürokraatiat, lühemad tähtajad, vähem nõudeid jne) nõuab vähem ressursse.

Halduskoormus väheneb ka ettevõtjatele, sest muudatustega loobutakse elektrituruseaduses sätestatud kohustusest elektriettevõtjatele tellida audiitorkontroll arvetel ja reklaammaterjalidel esitatud info kohta. Taastuvenergia tootjatele rakendatakse riigihangete vabastamise erandit, mis tõttu ei pea erandit taotlema enam läbi riigi ning uutel liitujatel kaotatakse tootmise muutmise keeld.

Uutele elektri elutähtsa teenuse osutajatele ehk ETO-dele kaasneb täiendav halduskoormus. Halduskoormuse tõus sõltub ettevõtte suurusest ja sellest, milliseid elektrijaamasid või paigaldisi omatakse. Laieneb isikute ring, kellel tuleb koostada riskianalüüs ja toimepidevusplaan elutähtsa teenuse toimepidevust koordineerivale asutusele (ETKA-le), rakendada tuleb E-ITS (Eesti infoturbestandard) või ISO standardit, seda lisaks kõikidele muudele uue küberturvalisuse seaduse nõuetele. Sellega kaasneb süsteemi riskianalüüsi kohustus. Lisaks tuleb teostada E-ITS audit. Senine ETO-ks olemise kriteerium oli 200 MW tootmisseadme omamine, muudatuse järgselt on ETO-ks ettevõtja, kellel on kokku vähemalt 90 MW ulatuses elektritootmist, salvestust või tarbimise juhtimist (agregeerimist). Selle järgi lisandub seaduse jõustumisel kaks uut ETO-t: Enefit Green AS ja Utilitas OÜ. Lähiajal lisandub nimekirja täiendavalt neli ettevõtjat, kellel on tänase seisuga uued tootmis- või salvestusseadmed rajamisel: Estiko Energia OÜ, Evecon OÜ, KC Energy OÜ ja Sunly AS.

Muudatuste tulemusel suureneb Konkurentsiameti töökoormus. Põhiline töökoormuse kasv tuleneb määruse jõustumisega kaasnevast vajadusest teostada üksikasjalikumat ja laiemat elektri hulgituru (sh nii päev-ette, päevasisene kui ka reguleerimisturg) järelevalvet. Tulenevalt riist- ja tarkvaraga seotud julgeolekusätete lisamisest suureneb TTJA töökoormus. Suurenemine tuleneb täiendavast menetlustegevusest ning järelevalvest, mis on vajalikud kontrollimaks riist-ja tarkvara sobivust võrguteenuse pakkumiseks.

Rahandusministeeriumi töökoormus väheneb andes hankijatele õiguse esitada ka ise soovi korral taotlus Euroopa Komisjonile erandi taotlemiseks vabastada Eestis energia tootmise ja selle võrku müümisega seonduvad tegevused riigihangete reeglitest. Samas riik ei kaotaks erandi taotlemise protsessi osas kontrolli, seda põhjusel, et Euroopa Komisjon kaasab igal juhul vastava liikmesriigi erandi andmise hindamise protsessi hinnangu saamiseks turu olukorra kohta.

* 1. **Eelnõu ettevalmistaja**

Eelnõu ja seletuskirja on ette valmistanud Kliimaministeeriumi (KLM) energeetikaosakonnast energiaturgude ekspert Marie-Ursula Vaks ([marie-ursula.vaks@kliimaministeerium.ee](mailto:marie-ursula.vaks@kliimaministeerium.ee), 53956695), taastuvenergia valdkonnajuht Tauno Hilimon ([tauno.hilimon@kliimaministeerium.ee](mailto:tauno.hilimon@kliimaministeerium.ee), 625 6476), energiavõrkude ekspert Thérèse Liis Kilk ([liis.kilk@kliimaministeerium.ee](mailto:liis.kilk@kliimaministeerium.ee), 6256493) ja varustuskindluse nõunik Kristjan Kaldmaa ([kristjan.kaldmaa@kliimaministeerium.ee](mailto:kristjan.kaldmaa@kliimaministeerium.ee), 58851135). Eelnõu ja seletuskirja juriidilise ekspertiisi teostasid Kliimaministeeriumi õigusosakonna nõunikud Anna-Liisa Kotsjuba (teenistussuhe lõppenud), Käthlin Oeselg ([kathlin.oeselg@kliimaministeerium.ee](mailto:kathlin.oeselg@kliimaministeerium.ee)) ja Kristel Soodla ([kristel.soodla@kliimaministeerium.ee](mailto:kristel.soodla@kliimaministeerium.ee)). Eelnõu on keeletoimetanud Justiits- ja Digiministeeriumi õigusloome korralduse talituse toimetajad Inge Mehide ([inge.mehide@justdigi.ee](mailto:inge.mehide@justdigi.ee)) ja Merike Koppel ([merike.koppel@justdigi.ee](mailto:merike.koppel@justdigi.ee)).

* 1. **Märkused**

Eelnõu ei ole seotud ühegi muu menetluses oleva eelnõu ega Vabariigi Valitsuse tegevusprogrammiga. Eelnõuga võetakse üle Euroopa Parlamendi ja nõukogu direktiiv (EL) 2024/1711 elektrituru korralduse parandamiseks ja rakendatakse Euroopa Parlamendi ja nõukogu määrust (EL) 2024/1106 ning muudetakse elektrituruseaduse (edaspidi *ELTS*) 18. juuli 2025. a redaktsiooni (RT I, 08.07.2025, 41), maagaasiseaduse 18. oktoobri 2024. a. redaktsiooni (RT I 08.10.2024, 12), riigihangete seaduse 1. oktoobri 2025. a redaktsiooni (RT I, 12.07.2025, 25) ja võetakse üle Euroopa Parlamendi ja nõukogu direktiiv (EL) 2024/1785 ning muudetakse tööstusheite seaduse (edaspidi ka *THS)* 1. septembri 2025. a redaktsiooni (RT I, 08.07.2025, 69).

Tuginedes Vabariigi Valitsuse 22.12.2011. a määruse nr 180 „Hea õigusloome ja normitehnika eeskiri“ § 1 lõike 2 punktile 1 ja 2, mis sätestab, et seaduseelnõu väljatöötamiskavatsus ei ole nõutav, kui eelnõu menetlus on kiireloomuline ja käsitleb ELi õiguse rakendamist, ei ole tehtud seaduseelnõu väljatöötamiskavatsust. Eelnõu kiireloomulisus tuleneb peamiselt sellest, et direktiivi ülevõtmise tähtaeg oli 2025. aasta jaanuaris. Ühtlasi sisaldab eelnõu muudatusi, millele on pööranud tähelepanu Õiguskantsler ning mille jõustumine aitaks tagada tarbija ja elektrimüüja õiguste ja kohustuste tasakaalu seoses elektrilepingute ühepoolse muutmisega.

Eelnõu vastuvõtmiseks on vaja Riigikogu poolthäälte enamust.

1. **Seaduse eesmärk**

Kavandatud seaduseelnõuga võetakse üle Euroopa Parlamendi ja nõukogu direktiiviga (EL) 2024/1711 tehtud muudatused elektrituru korralduse parandamiseks. Elektrienergia siseturu korralduse parandamise eesmärk on hästi lõimitud energiaturg, mis võimaldab liikmesriikidel saada kõigis turutingimustes ühtsest energiaturust majanduslikku kasu, tagab ühtlasi varustuskindluse ja toetab CO2 heite vähendamist, et saavutada liidu kliimaneutraalsuse eesmärk. Direktiivi ülevõtmistabel on toodud käesoleva seletuskirja lisas 1.

Energiakriisi taustal on praegune elektrituru korraldus esile toonud mitmesuguseid kitsaskohti, mis on seotud lühiajalistel elektriturgudel esinevate kõrgete ja volatiilsete fossiilkütuse hindade mõjuga ning sunnivad kodumajapidamisi ja ettevõtjaid seisma silmitsi hüppelise hinnakõikumisega ja selle mõjuga elektriarvetele. Eelnõuga kavandatavad muudatused tagavad, et tarbijad on kaitstud energiahinnakriiside eest ning võrgust lahtiühendamise eest kohtuvälise menetluse lahendamise ajal.

Võrguühenduse kasutajate võimalus sõlmida paindlik liitumisleping piirkondades, kus elektrivõrgu võimsus uutele liitujatele on piiratud, pakub ka võrguettevõtjale lahendust hajaasustuste arendamiseks, tagades, et prioriteediks on planeeritud võrgu tugevdamine. Paindlikke liitumisi võimaldatakse alalise lahendusena piirkondades, kus võrgu tugevdamine ei ole tõhus, ning võrguühendust taotlevatele võrgukasutajatele muudetakse võimalikult nähtavaks eeldatavad piirangud, mis paindliku liitumise lepingu puhul kehtivad.

Tarbijad, kes toodavad ja tarbivad taastuvenergiat samas hoones või kortermajas, saavad osaleda ühiselt toodetud taastuvenergia jagamises tarbijapaigaldise sees eeldusel, et tootmine ja tarbimine toimuvad sama liitumispunkti piires.

Elektrituru korralduse parandamiseks täpsustatakse seaduses võrgutasude metoodikale esitatavate nõudeid, mis peab looma võrguettevõtjale stiimulid paindlikkusteenuste kasutuselevõtuks, riigi julgeoleku põhimõtteid elektripaigaldistes kasutatavat riist- või tarkvara hankides ja elutähtsa teenuse osutaja määratlust ning muudetakse üldteenuse hankimise regulatsiooni riigihankest konkursiks. Täpsustame ka elektrimüüja ühepoolse lepingu muutmise sätet, et kaitsta tarbijaid elektrimüüjate laia tõlgendamisruumi eest ning vabastame tootmissuunalise võimsuse mittekasutamise tasust kuni 15 kW netovõimsusega tootmisseadmed.

Elektrituruseaduses muudetakse ETO piiri, mis on 2009. aastast alates olnud tasemel 200 MW. Uue käsitluse kohaselt on ETO-ks ettevõtja, kellel on vähemalt 90 MW ulatuses elektritootmise võimsust, salvestust või tarbimise juhtimise võimekust. Muudatuste eesmärk on arvestada vahepeal toimunud ja tulevasi elektrisüsteemi muudatusi tootjate vaatest ning muuta selgemaks elutähtsa teenuse osutamisega kaasnevad kohustused.

Eelnõuga muudetakse elektrituruseadust ja maagaasiseadust, et tagada Euroopa Parlamendi ja nõukogu määruse (EL) nr 1227/2011 energia hulgimüügituru terviklikkuse ja läbipaistvuse kohta (nn REMIT määrus)[[2]](#footnote-3) nõuete tõhus rakendamine Eestis. Muudatustega antakse Konkurentsiametile selgemad volitused järelevalve teostamiseks ja sätestatakse karistusmäärad määruses sätestatud kohustuste rikkumiste korral. Lisaks muudetakse ettekirjutuste täitmata jätmisel kohaldatavaid sunniraha piirmäärasid ning viiakse sisse mitmed tehnilised ja juriidilised täpsustused. Määrusega kehtestatud reeglid on suunatud elektri- ja gaasiturul manipulatsioonide ja siseteabe ebaseadusliku kasutamise ennetamisele, milleks tõstetakse elektri ja gaasi hulgituru reeglite rikkumiste eest määratud trahve. Turuosalised, keda muudatus eelkõige mõjutab, on ettevõtted, kes kauplevad elektri- ja gaasihulgiturul, samuti ka põhivõrguettevõtja või suurema tarbimismahuga lõpptarbijad. Teisisõnu isikud, kaasa arvatud põhivõrguettevõtja, kes sõlmib tehinguid ning annab muu hulgas kauplemiskorraldusi ühel või mitmel energia hulgimüügiturul.

Lisaks muudetakse reservvõimsuse mehhanismi rahastamise kulu jagunemise põhimõtet selliselt, et tasu kogutakse üksnes elektrienergia tarbimiselt tippnõudluse perioodidel, mitte enam kogu tarbimismahu pealt. Tippnõudluse ajavahemikud kehtestab määrusega valdkonna eest vastutav minister. Muudatused on vajalikud, et viia seadus kooskõlla Eesti jaoks 28. oktoobril 2025 saadud strateegilise reservi riigiabi loaga[[3]](#footnote-4).

Riigihangete seaduses sätestatakse muudatus, mille eesmärk on vabastada Eestis energia tootmise ja selle võrku müümisega seonduvad tegevused riigihangete reeglitest vastavalt Euroopa Parlamendi ja Euroopa Liidu Nõukogu direktiivi 2014/25/EL artikli 35 lõikele 1. Muudatus viib riigihangete protsessi vastavusse ELis eksisteerivate parimate tavadega, soodustades konkurentsivõimelisemat ja tõhusamat turukeskkonda, sealjuures vähendades riigi töökoormust.

Tööstusheite seaduse muudatustega võetakse üle tööstusheite direktiiv 2010/75/EL, mille kohaselt peavad liikmesriigid looma mehhanismi, mis võimaldab ajutiselt kohaldada kompleksloaga käitiste suhtes leebemaid heite piirväärtusi erandkorras kui esinevad käitaja ja riigi kontrolli alt väljas olevad erakorralised asjaolud. Erandi kohaldamine on lubatud ajutiselt ja vaid ulatuses, mis on hädavajalik kriisiolukorra ületamiseks, tagades samal ajal, et keskkonnakahju oleks minimaalne. Arvestades Eesti asukohta, väikest turumahtu ja sõltuvust rahvusvahelistest tarneahelatest, on geopoliitilise olukorra ebastabiilsuse tingimustes vältimatu ette näha võimalus kriisiolukorras ajutiselt kohandada käitiste keskkonnanõudeid.

**3. Eelnõu sisu ja võrdlev analüüs**

Eelnõu koosneb viiest paragrahvist, millest esimesega muudetakse ja täiendatakse elektrituruseadust, teise paragrahviga muudetakse ja täiendatakse maagaasiseadust, kolmandas paragrahvis muudetakse riigihangete seadust ja neljandas paragrahvis muudetakse ja täiendatakse tööstusheite seadust ning viiendas paragrahvis reguleeritakse seaduse jõustumise aega.

**3.1. Elektrituruseaduse muutmine**

**ELTS § 1**

**Lõike 2** lause sõnastust täiendatakse eesmärgiga anda selge sõnum, et ELTSga sätestatava regulatsiooni eesmärgiks on lisaks varustuskindluse tagamisele tagada ka kindel, usaldusväärne, efektiivne, konkurentsivõimelise lõpphinnaga ning keskkonnanõuetele ja tarbijate vajadustele vastav elektrivarustus.

**ELTS § 3**

**Punktiga 14** muudetakse mõiste *aktiivne võrguteenuse kasutaja* sõnastust, lisades aktiivse võrguteenuse kasutaja tegevuste nimistusse energiajagamine, ning eemaldatakse nõue toota energiat tema omandis oleval kinnistul. Aktiivsed võrguteenuse kasutajad saavad võimaluse parandada oma tootmisvõimet ning osaleda veelgi aktiivsemalt elektriturul. Aktiivse võrguteenuse kasutajate rühma liikmete arv ei ole määratletud. Aktiivse võrguteenuse kasutaja omatoodetud ja salvestatud elekter ei pea enam olema toodetud ja salvestatud tema enda kinnistul tarbijale või tarbijate rühmale kuuluval maaüksusel või hoones. Direktiiv annab võimaluse aktiivsetel võrguteenuse kasutajatel tegeleda elektritootmise ja salvestamisega ka neile otseselt mitte kuuluval kinnistul, maaüksusel või hoones. Endiselt jääb tingimuseks, et selline tegevus ei kujuta endast aktiivse võrguteenuse kasutaja peamist äri- või kutsetegevust. Teistsugune toimimine ei liigituks enam aktiivse võrguteenuse kasutaja mõiste alla, vaid oleks iseloomulik juba tootjale. Kõik tarbijad peaksid saama kasu elektriturul vahetust osalemisest, eelkõige sellest, et nad muudavad oma tarbimist vastavalt turusignaalidele ja saavad kasu madalamatest elektrihindadest. Tarbijatel on ülisuur tähtsus paindlikkuse saavutamisel, mis on vajalik elektrivõrgu kohandamiseks taastuvelektri pidevalt muutuvale tootmisele ja hajatootmisele. Aktiivse võrguteenuse kasutaja omatoodetud ülejääva energia jagamine leevendab kõrgete energiahindade mõju ning võimestab suuremat rühma tarbijaid, nagu kaitsetud tarbijad ja energiaostuvõimetud tarbijad, kel muidu ei ole rahaliste või ruumiliste piirangute tõttu võimalust saada aktiivseks tarbijaks. Ühtlasi aitab energiajagamine suurendada uute tootmis- ja salvestusvõimsuste rajamist. Asjakohaseid hinnasignaale ja salvestusüksusi lõimides võib elektrijagamine aidata luua aluse selleks, et ära kasutada väiksemate tarbijate paindlikkust.

**ELTS § 211 ja 212**

Muudatusega vähendatakse elektri ETO-de piirmäära. Senise regulatsiooni järgi on ETO-ks elektritootja, kelle elektrijaama netovõimsus on suurem kui 200 MW. Uueks piirmääraks saab 90 MW ning lisatakse elektritootmisele ka salvestus ja tarbimise juhtimine (agregeerimine). Eelnõu koostamise hetkel kehtiv ELTSi redaktsioon sätestab, et  hädaolukorra seaduse § 36 lõike 11 punktis 1 nimetatud elutähtsa teenuse osutaja on tootja, kelle elektrijaama netovõimsus on suurem kui 200 MW. Antud piir sätestati ELTSis 2009. aastal ning see vajab uuendamist, arvestades vahepeal toimunud ja tulevasi elektrisüsteemi muudatusi tootjate vaatest. Lisaks tuleb arvesse võtta julgeolekuolukorra muutust regioonis ning üleüldisi julgeolekuga seotud trende, näiteks küberohte.

Esiteks tuleb ETO piiri laiendada tootja asemel laiemalt elektripaigaldistele, kaasates ka energiasalvestusüksuseid, mis on järjest suuremad ja omavad võrgu vaatest olulist mõju. Teiseks tuleb ETO piiri määramisel vaadata mitte vaid ühe konkreetse paigaldise suurust, vaid kogu kontserni või ettevõtte võimsuste mahtu koos, kuna küberturve on üldjuhul korraldatud neil ühiselt. Energeetikasektor on küberrünnakute jaoks endiselt atraktiivne sihtmärk, sest selle töökindlusest sõltub paljude teiste ühiskonna jaoks kriitiliste teenuste toimepidevus. Viimastel aastatel on üldine küberohutase maailmas tõusnud kõigis sektorites, sh energeetikasektoris.

Kaugligipääs on üks sagedasemaid ründevektoreid, mis tähendab, et distantsilt ligipääsetavad süsteemid võivad osutuda ründaja sisenemisteeks kriitilisse taristusse. Juhul kui süsteem on nõrgalt kaitstud ja aset leiab ulatuslik intsident, võib see mõjutada ettevõtet ennast (sh põhjustada mainekahju), kuid samuti ka Eesti elektriga varustatust. ETO-d on kohustatud järgima kõrgendatud küberturvalisuse nõudeid.

Kaugligipääs on tänapäeval lahutamatu osa ettevõtte toimimisel, kuid selle turvaline kasutamine on võtmetähtsusega. Eestis on elektritootmine üha rohkem hajutatud ning kaugligipääsu turvaline kasutamine on eriti oluline päikese- ja tuuleparkide ning energiasalvestuse näitel, kuid samuti ka teiste ettevõtete näitel.

Kaugligipääsuga seotud ning muid relevantseid küberohte on käsitletud ka hiljutistes raportites ning hinnangutes:

* **Elering** toob 2024. a varustuskindluse aruandes välja, et tänaseks on Hiina tehnoloogia osakaal ja selle kontrollitavad tootmisvõimsused Eesti energiasüsteemis saavutanud mahud ja taseme, kus see vajab kindlasti tähelepanu ja käsitlemist nii turuosaliste poolt, kuid ka riigi poolt.[[4]](#footnote-5)
* **Välisluureamet** toob esile taastuvenergia kohta, et mida rohkem Eesti elektrist toodavad päikesepargid, seda suurem mõju oleks sellisel manipulatsioonil riigi elektritootmisvõimsusele. Tuleb vältida olukorda, kus keegi kolmas osapool võib hakata riigi elektrivarustust ära kasutama luureinfo kogumiseks või majandusliku ja poliitilise surve avaldamiseks.[[5]](#footnote-6)
* **KAPO** hinnangul, arvestades süsteemide suurt omavahelist seotust, võib prognoosida ka tarneahelate ja kolmandate osapoolte kaudu tehtavate rünnete sagenemist. Kuna üha rohkem kasutatakse pilveteenuseid, võib näha ka pilveteenustega seonduvate rünnete kasvu.[[6]](#footnote-7)
* **RIA** hinnangul suurendavad küberriski realiseerumise tõenäosust jätkuvalt taastuvenergia osakaalu lisandumine. Küberohustajate poolt on kasvanud huvi tarneahelarünnakute vastu, kus saab ühe sisenemispunkti kaudu mõjutada paljusid erinevaid ettevõtteid.[[7]](#footnote-8)
* **Riigikantselei** toob Eesti riskianalüüsis küberohtude kohta välja, et võrreldes eelmise hindamisega on ohu realiseerumise tõenäosus kasvanud.[[8]](#footnote-9)

Peale küberohtude tuleb arvesse võtta ka muid suundumusi. Viimastel aastatel on energiatootmine muutunud detsentraliseeritumaks ning seda trendi on näha ka tulevikus. Ühelt poolt on hajutatud tootmine positiivne varustuskindlusele, sh võttes arvesse ka Ukraina sõja õppetunde. Siiski, hajutatud tootmise puhul tuleb endiselt pöörata tähelepanu küberturvalisusele ja füüsilisele turvalisusele. Üle Eesti on loodud suuremaid päikeseparke ja valminud on ka mitmeid maismaa tuuleparke ning akuparke. Eesti praegused tootmisvõimsused on välja toodud allolevas tabelis, kus on loetletud tootjate esitatud installeeritud tootmisvõimsused Eestis asuvatele suurematele tootmisüksustele.

Tabel 1. 2025. a tootmisvõimsused

|  |  |
| --- | --- |
| Tüüp | Tootmisvõimsus (MW) 2024.a seisuga |
| Elektrijaamad | 1340 MW[[9]](#footnote-10) |
| Koostootmisjaamad | 269,1 MW[[10]](#footnote-11) |
| Hüdroelektrijaamad | 8 MW[[11]](#footnote-12) |
| Tuuleelektrijaamad | 771,36 MW[[12]](#footnote-13) |
| Päikeseelektrijaamad (agregeeritult) | 1210 MW[[13]](#footnote-14) |

Tuule- ja päiksepargid moodustavad märgatava osa Eestis asuvast tootmisvõimsusest ning nendel on oluline roll elektriga varustatuse tagamisel. Üleüldse on 2025. aasta seisuga kogu elektrisüsteemi peale kokku tootmisseadmeid 22 340 tk, millest valdav enamus on alla 50 kW.[[14]](#footnote-15) Alla 50 kW (kokku 17 603 tk) moodustavad ligikaudu 80% kogu tervikust ning valdavalt on tegemist päikeseelektrijaamadega (näiteks eramajade katusele paigaldatud päikesepaneelid). Üha suuremat rolli hakkavad tulevikus mängima elektrisalvestusüksused (nt projektide realiseerumise korral pumphüdro salvestustehnoloogial põhinevad ettevõtted), millest tulenevalt tuuakse elektrituruseaduse ETO määratlusse sisse „energiasalvestusüksused“.

Mõned näited uutest ETO-dest. ETO uueks piiriks sätestatakse eelnõuga 90 MW. Uue kriteeriumi järgi lisandub ETO nimekirja 15. oktoobri 2025. a seisuga Enefit Green AS (alates 2026.a maist nimetusega Enefit AS), mis kuulub AS Eesti Energia kontserni. Enefit Green AS omab Sopi tuuleparki võimsusega 254,9 MW (Sopi Purtse 175,2 MW ja Sopi-Tootsi 79,7 MW)[[15]](#footnote-16) ja Sopi päikeseparki 74 MW, mis on kokku 329 MW. Tegemist on märkimisväärse taastuvenergia võimsusega, kuid täna kehtiva sõnastusega poleks tegemist elutähtsa teenuse osutajaga (ETO), kuna tuuliku võimsus on alla 200 MW. Tänase regulatsiooni kohaselt on tootja ETO, kui üks tema elektrijaam (antud juhul tuulik) on 200 MW netovõimsusega. Eestis on hetkel ainsaks ETO-ks Enefit Power AS, mis samuti kuulub Eesti Energia kontserni ning kellele kuulub Auvere elektrijaam 272 MW koos vanade põlevkiviplokkidega.

Näiteks Utilitas OÜ kontserni kuuluvad ettevõtted omavad Eestis koostootmisjaamasid, päikeseparke ja tuuleparke. Kokku omatakse üle 110 MW tootmist, ehk uue ETO määratluse järgi muutuvad ka nemad elektrituruseaduse mõistes ETO-ks. ETO-ks muutub tulenevalt suurima tootmisvõimsuse loogika alusel OÜ Utilitas Tallinna Elektrijaam (Väo koostootmisjaamad 46 MW ja Väo päikesepargid 10,25 MW, kokku 56,25 MW), juhul kui kontsernisiseselt ei otsustata teisiti.

Utilitas OÜ kontsernis on Eestis järgmised tootmisüksused:[[16]](#footnote-17)

* Koostootmisjaamad
  + Väo I, elektriline võimsus kuni 25 MW
  + Väo II, elektriline võimsus kuni 21 MW
  + Mustamäe, elektriline võimsus kuni 10 MW
  + Paide, elektriline võimsus kuni 2 MW
* Tuulepargid (Utilitas Wind OÜ)
  + Saarde, koguvõimsus 39 MW
  + Aseri, koguvõimsus 4,7 MW
* Päikesepargid
  + Väo I, koguvõimsus 0,95 MW
  + Väo 2, koguvõimsus 9,3 MW
  + Kangruvälja, koguvõimsus 0,79 MW

Kuigi eelnõu koostamise seisuga ei lisandu juurde palju ETO-sid tootjate vaatest, siis oluline on silmas pidada ka tulevikus uusi võimalikke elektrijaamasid, näiteks gaasielektrijaamad, samuti pikemas vaates uued tuuleparkide arendused, energiasalvestusüksused jne (näiteks Energiasalv Pakri OÜ poolt arendatav vesisalvestuslahendus Paldiskis). Tõenõoliselt lisanduvad järgmistel aastatel lisaks eelmainitule uuteks ETO-deks Estiko Energia OÜ, Evecon OÜ, KC Energy OÜ ja Sunly AS.

Põhjendus uueks 90 MW piiriks tuleneb sellest, et Eesti elektrisüsteem on üha rohkem detsentraliseeritud ja väiksemad tootmisüksused mängivad üha olulisemat rolli elektriga varustamisel. Samuti tulev arvestada elektrisüsteemi toimimisel ka Eesti elektrisüsteemi saartalitluse olukorraga.

Elektrisüsteemi stabiilsuse tagamisel on stsenaariume, mille korral suurim ühikvõimsus, mille väljalülitumisel on elektrisüsteemi stabiilne töö tagatud, on 100 MW. Kuna teatud olukordades on ka sellise ühikvõimsuse korral võimalik sagedusautomaatika osaline töötamine, siis vastava modelleerimise võimaliku ebatäpsuse arvesse võtmiseks tuleb kasutusele võtta teatud varutegur ühikvõimsuse suhtes – 10 % ehk 10 MW. Sellest tulenevalt sätestab eelnõu ETO piiriks 90 MW. Vastavad modelleerimised viidi läbi Balti elektrisüsteemi kiirendatud sünkroniseerimise raames Gdanski instituudi poolt.

Lisaks võetakse edaspidi aluseks kontserni kuulumist. Kui mitmel juriidilisel isikul on väikesed elektrijaamad või paigaldised, aga nad kuuluvad samasse kontserni, võib nende mõju võrgu töökindlusele olla kokkuvõttes suur. Eelnõuga kavandatud sõnastus ELTS § 211 lõike 1 punktis 1 takistab võimalust vältida elutähtsa teenuse staatust lihtsalt ettevõtte struktuuri kaudu.

Kuna elutähtsa teenuse osutaja määratlemisel lähtutakse ka teistel kontserni ettevõtetel Eestis olevate tootmisvõimsuste netovõimsusest, kes on ka omakorda elektrituruseaduse § 5 ning § 6 lg 1 p 1 tähenduses turuosalised, täpsustatakse, et kontserni tasemel ei määrata uue § 211 lõike 1 punkti 1 sõnastuse valguses rohkemat kui ühte elutähtsateenuse osutajat. Elutähtsa teenuse osutajaks määratava juriidilise isiku valikul lähtutakse üldjuhul kontserni ettevõttest, kellel portfellis on kõige suurem tootmisüksus. Siiski jäetakse vabadus kontsernisiseseks otsustamiseks. Näiteks kui ühes kontsernis ollakse juba koostootmisjaamade näitel ETO kaugkütte osutamisel, siis kontserniüleselt võidakse otsustada, et sama ETO muutub ETO-ks ka elektrituruseaduse mõistes. See vähendab kontsernisisest halduskoormust ning tagab, et kontsernis on üks konkreetne ettevõtja, mis täidab ETO-le pandud kohustusi, sealhulgas on sel juhul vajalik koostada vaid üks riskiohutusplaan.

Tähelepanu tuleb juhtida ka ajaraamile, mis hetkest hakkavad ETO-ks olemise kohustused kehtima. Kuigi käesoleva eelnõu elutähtsa teenuse osutaja piiri puudutavad muudatused hakkavad kehtima üldkorras, siis ETO-ks määramine toimub hiljem. Tulenevalt hiljuti jõustunud hädaolukorraseaduse (HOS)[[17]](#footnote-18) muudatustest toimub see järgneva loogika alusel:

* HOS § 38 lõike 12 sätestab, et elutähtsa teenuse toimepidevust korraldav asutus või HOS § 37 lõike 5 alusel määratud asutus annab haldusakti isiku elutähtsa teenuse osutajaks määramise kohta 30 päeva jooksul isiku elutähtsa teenuse osutaja tingimustele vastavusest teada saamisest arvates. Ehk kui käesolev eelnõu jõustub, siis antakse teada 30 päeva jooksul, et ettevõte vastab tingimustele.

Kuna ETO-ks olemisega kaasnevad kohustused küberturvalisuse tagamiseks, küberturvalisuse seaduse ja E-ITS rakendamiseks ning riski- ja toimepidevusplaani koostamiseks, siis lepitakse kokku mõistlik üleminekuaeg elutähtsat teenust korraldava asutuse ja uue ETO puhul. Tulenevalt HOS § 38 lõike 13 punkti 3 alusel ei tohi uute kohustuste tähtaeg olla rohkem kui 5 aastat. Käesolevate muudatuste puhul saab tõenäoliselt üleminekuajaks olema kohustuste täitmiseks ligikaudu üks aasta, kuid see selgub elutähtsat teenust korraldava asutuse ja uue ETO-ga suhtluse põhjal.

Täiendavalt muudetakse § 211 lõike 2 lisamisega päästeüksuse olemasolu vajadust ning luuakse erandid. Kehtiva õiguse järgi on päästeüksus tagatud näiteks põlevkivijaamadel Eesti Energial näitel. Tegemist on massiivse infrastruktuuri ja väga spetsiifilise elektri tootmisvaldkonnaga, kus on vaja spetsiaalsete oskustega päästetöötajaid. Siiski, taastuvenergia tehnoloogiate ja energiasalvestusüksuste puhul puudub vajadus päästeüksuste omamisele, kuna tegemist on kaugelt juhitava tootmise ja salvestamisega ning kohapeal üldjuhul ei viibi regulaarselt inimesi. Lisaks energiasalvestusüksuste puhul on kasutusel ka isekustutussüsteemid ja muud ennetavad ohutussüsteemid, kui peaks tekkima tulekahju. Ehitiste ja tootmisseadmete puhul tuleb järgida tuleohutusnõudeid ja ehitusseadustikku. Elutähtsa teenuse osutaja enda huvides on rakendada täiendavaid lisameetmeid kahjude vähendamiseks (kustutussüsteemid, tuletõkkeuksed jm).

Muudatused, mis on seotud bürokraatia vähendamisega uutele ETO-dele, sätestatakse eraldi määruses „Elutähtsa teenuse kirjeldus elektriga varustamisel“.[[18]](#footnote-19) Lisaks täpsustatakse määruses, millisest võimsusest alates objekte tuleb riskianalüüsides kajastada. Näiteks kui ettevõttel on 10 kW ulatuses päikesepaneele enda kontori katusel ning see pole kuidagi seotud ettevõtte teiste tootmisüksuste juhtimissüsteemidega, siis seda ei pea kajastama riskianalüüsis.

**ELTS § 39**

**Lõige 1 punkt 12**

Süsteemihalduril on kõige paremad võimalused elektri lõpphinna kujundamiseks (elektrivõrguga võimalikult kiire ja soodne liitumine, võrguteenuse kvaliteetne ja soodne tagamine, elektrisüsteemi kõrvalteenuste tagamine võimalikult väikse kuluga, näiteks tasakaalustamisvõimsuse tasu jne). Lisanduva kohustuse järgi peab süsteemihaldur arendama elektriturgu selliselt, et tagatud oleks võimalikult soodne elektri lõpphind (hind koos turuhinna, võrgutasu ja teiste tasudega) käsikäes vajaliku varustuskindluse tasemega.

**Lõige 22**

Seaduse täpsustamine on vajalik selgitamaks asjaolu, et tootmissuunalise võimsuse piiramise rakendamist ja ELTS § 39 lõikes 22 nimetatud metoodika alusel piiramise eest hüvitise maksmist kohaldatakse ainult sellise põhivõrguga liitunud tootja suhtes, kes on liitunud 2025. aasta 13. juunil jõustunud elektrituruseaduse muudatusega kehtestatud niinimetatud fikseeritud liitumistasu kontseptsiooni alusel ehk pärast ELTS § 72 lõike 63 jõustumist. Muudatus võimaldab kehtestada toomissuunalise võimsuse piiramise hüvitamise ainult nendele tootjatele, kes on liitunud ülekandevõrguga uue liitumistasu regulatsiooni järgselt ning ainult kellele on võimalik piiramise eest hüvitist maksta. Nii on tagatud võrdne kohtlemine tootjate vahel, kes on liitunud enne uue liitumistasu süsteemi jõustumist ja pärast selle jõustumist, kuna enne uue liitumistasu süsteemi jõustumist liitunud tootjad on oma liitumislepingu raames juba tasunud ülekandevõrgu läbilaskevõime suurendamise investeeringute kulud kogu ulatuses. See tähendab, et nendele liitujatele ei ole põhjendatud piiramise eest hüvitist maksta. Seevastu uue liitumistasu süsteemi alusel (jõustunud 13.06.2025) liituvate tootjate jaoks vajalikud võrgu läbilaskevõime suurendamisega seotud investeeringukulud sotsialiseeritakse osaliselt üldises ülekande võrgutasus ning neile kehtib ka tootmissuunalise piiramise võimalus.

**ELTS 42**

**Lõike 3 punkt 9** tunnistatakse kehtetuks. Tegemist on tehnilist laadi muudatusega, sest tarbimiskajas osalemise tingimustega seotud õigused ja kohustused kehtestatakse elektrituru toimimise võrgueeskirjas, mitte elektrisüsteemi toimimise võrgueeskirjas. Eeltoodust tulenevalt elektrisüsteemi toimimise võrgueeskiri ei vaja vastavat volitusnormi.

**Lõike 3 punktiga 11** laiendatakse volitusnormi, et määruses „Elektrisüsteemi toimimise võrgueeskiri“ oleks võimalik täpsemalt sätestada vajaminevad nõuded ja kord elektripaigaldistele riist- ja tarkvara näitel. Eelnimetatud määruses täpsustatakse ka riist- ja tarkvara tähendust, sest riistvara on väga lai mõiste ning sinna alla kuuluvad ka mutrid, poldid, kuid ka seadmed. Samuti võimaldab volitusnormi laiendus täpsustada kaasnevaid tegevusi TTJA-le ja võrguettevõtjatele. Volitusnormi muudatus on otseselt seotud eelnõuga lisatava §-iga 651, mis käsitleb nõudeid elektripaigaldistele riigi julgeoleku tagamiseks. Kõnealused nõuded võrgueeskirja muutmisel valmistab ette TTJA koostöös KAPO ja Välisluureametiga (edaspidi *VLA*).

**ELTS § 42**

**Lõike 4 punkti 6** muudatusega täiendatakse elektrituru toimimise võrgueeskirja volitusnormi loetelu, nii et selles oleks hõlmatud ka üldteenuse osutamiseks müüja leidmise konkursi korraldamise kord.

**ELTS § 423**

**Lõige 2**

Eelnõu kohaselt asendatakse elektrituruseaduse § 423 lõikes 2 senine viide „Komisjoni kliima-, keskkonnakaitse- ja energiaalase riigiabi suunistele“ (CEEAG) üldisema viitega „Liidu riigiabi reeglitele“. Muudatuse tingib riigiabi loa taotlemise protsessi pikenemine. Kui algselt oli plaanis taotleda riigiabi luba CEEAG alusel, siis mitteametlike konsultatsioonide käigus Euroopa Komisjoniga selgus, et nüüd tuleb osaliselt lähtuda ka uuest riigiabi raamistikust, mis on seotud puhta tööstuse tegevuskavaga (nn *Clean Industrial Deal State Aid Framework*). Et tagada vastavus mõlemale kohalduvale raamistikule ja vältida tulevikus sarnaseid muudatusvajadusi, kasutatakse seaduses üldisemat sõnastust „Euroopa Liidu riigiabi reeglid“.

**ELTS § 424**

**Lõige 1**

Muudatusega kehtestatakse rahastamiskoormus ainult tippnõudluse perioodi tarbimise alusel. Muudatuse eesmärk on täpsustada reservvõimsuse mehhanismi kulude jaotust selliselt, et need koonduksid tarbijatele, kes tarbivad elektrit süsteemi maksimaalse nõudluse ehk tippnõudluse perioodidel. Kasutatakse terminit „tippnõudlus“, kuna see on juba kasutusel ELTS § 39 lg 7 p-s 5.

Strateegilise reservi teenuse käivitumine on planeeritud 1. jaanuaril 2027. Selleks, et jõuda reserviga õigeaegselt teenuseni, on tarvis vähempakkumine välja kuulutada hiljemalt 2025. aasta lõpus. Vähempakkumise ettevalmistustööde ning abi andmise eelduseks on riigiabi luba Euroopa Komisjonilt. 28. oktoobril 2025. a kiitis Euroopa Komisjon heaks strateegilise reservi riigiabi meetme.

CEEAG suuniste punkti 367 ja Komisjoni mitteametliku arvamuse kohaselt saab strateegilise reservi rahastamine toimuda üksnes tiputarbimise pinnalt. Euroopa Komisjon on varasemalt aktsepteerinud sarnast lähenemist, kus rahastamise kulu jaotatakse tipukoormuse tarbimisele (nt Soome strateegiline reserv[[19]](#footnote-20)).

Tippnõudlusest tulenev täiendav koormus elektrisüsteemile on mehhanismi vajaduse peamine ajend. Seetõttu on majanduslikult ja õiguspoliitiliselt põhjendatud, et kulud jaotuvad ainult neile tarbijatele, kelle tarbimine langeb nendesse kriitilistesse ajavahemikesse.

**Lõige 2**

Muudatusega täpsustatakse hinnangut tippnõudluse aastase koguse osas. Muudatuse eesmärk on tagada, et süsteemihalduri koostatud iga-aastane hinnang sisaldab andmeid just tippnõudluse ajal tarbitava elektrienergia mahu kohta. Täpsustus on vajalik, sest tasu tuleb koguda tippnõudluse perioodidel tarbitava elektri eest.

**Lõige 3**

Muudatusega täpsustatakse, et andmeid kogutakse jaotusvõrguettevõtjalt ja liinivaldajalt tippnõudluse perioodide kohta. Kuna süsteemihaldur ise ei kogu üksikasjalikke andmeid iga tarbija tarbimise ajalisest jaotusest, on vaja kasutada võrguteenuse osutajate andmestikku hinnangute ja arvestuse koostamiseks.

**Lõige 4**

Muudatusega täpsustatakse sätet selliselt, et ühikukulu (€/MWh) arvutatakse ainult tippnõudluse perioodi tarbimisele. Kui rahastamine põhineb ainult tippnõudluse perioodi tarbimisel, peab ka ühikukulu põhinema vastava tarbimisperioodi mahul. See tagab kulude vastavuse tegelikule koormustekitajale.

**Lõige 5**

Lõiget 5 täiendatakse selliselt, et arvel kajastub reservvõimsuse mehhanismi kulu ainult juhul, kui konkreetne tarbimine toimus tippnõudluse ajal. Sellega tagatakse, et tarbijale edastatav hinnasignaal on sihipärane ja õiglane – ainult need, kelle tarbimine loob vajaduse reservvõimsuse järele, maksavad selle eest.

**Lõige 6**

Muudatusega täpsustatakse sõnastust, et võrguettevõtjate poolt süsteemihaldurile esitatavad andmed peavad kajastama üksnes tippnõudluse ajal osutatud võrguteenuste mahtu ja otseliini kaudu tippnõudluse ajal tarbitud elektrienergia kogust. Andmete täpsustamine on oluline, et oleks võimalik teha korrektsed arveldused ja määrata kulu õigesti.Muudatusega täpsustatakse õigusselguse eesmärgil sätte sõnastust, vältimaks tõlgendust, nagu peaksid võrguettevõtjad tasuma süsteemihaldurile mehhanismikulu sõltumata tippnõudlusest.

**Lõige 9**

§-i 42⁴ lisatakse uus volitusnorm, millega antakse valdkonna eest vastutavale ministrile volitus määrusega kehtestada tippnõudluse perioodid. Tippnõudluse ajaperioodid sõltuvad tehnilistest süsteemikoormuse analüüsidest ning võivad ajas muutuda. Selleks, et tagada jätkuv vastavus Euroopa Liidu riigiabi reeglitele (nt CEEAG-ile), on vajalik paindlikkus kogumisperioodi kohandamiseks juhul, kui tiputarbimise mustrid kliima või muude tegurite tõttu tulevikus muutuvad. Seepärast jäetakse täpsem otsustusõigus ministrile määruse tasandil.

**ELTS § 427**

**Lõige 8**

Muudatuse eesmärk on edendada energiasalvestusüksuste rajamist ja elektriturul osalemist ning tekitada elektritootjatega samaväärset konkurentsi topeltmaksustamise kaotamise ja seeläbi energiasalvestusüksuste käitamiskulude vähendamise kaudu.

**ELTS § 431**

Seadust täiendatakse uue paragrahviga, milles sätestatakse tarnija kohustus tagada tähtajalise fikseeritud elektrihinnaga lepingu pakkumisel tarne lepinguga riskimaandusstrateegiad, et vähendada tarnehäirete ohtu, ehk et fikseeritud hinnaga lepingute puhul kehtiks lepingus kokkulepitud hind kuni lepingu tähtaja lõpuni ka energiahinnakriiside ajal. Kui tarnijad ei taga, et nende elektriportfellis on riskid piisavalt maandatud, võib elektri hulgimüügihindade muutus tähendada neile finantsriski ja põhjustada elektriportfelli tõrkeid. Kulud võivad sel juhul kanduda üle tarbijatele ja teistele võrgukasutajatele. Seepärast peavad kindlaksmääratud hinna ja tähtajaga elektrivarustuslepingute pakkumise korral olema tarnijate riskid asjakohaselt maandatud. Asjakohases riskimaandusstrateegias tuleks arvesse võtta tarnija juurdepääsu oma toodangule, tema kapitalisatsiooni ja sõltuvust hulgimüügituru hindade muutumisest, samuti tarnija suurust või turu struktuuri. Tarnijad saavad riskimaandusstrateegiatena kasutada finantsinstrumente näiteks Eesti-Soome piiril finantsülekandeõigusi (*financial transmission rights, FTR*), sõlmida otselepinguid (*over the counter, OTC*) muuhulgas taastuvenergia tootjatega või rajada ise tootmisvõimsusi. NordPool on Baltikumi turule toomas täiendavaid finantsinstrumente[[20]](#footnote-21), mis võimaldavad elektrihinna riske maandada.

**ELTS § 44**

**Lõige 41**

Seoses üldteenuse osutamist puudutavatele sätete muutmisega tuleb riigihanke korraldamise kohustus asendada konkursi korraldamise kohustusega ka § 44 lõikes 41, mis reguleerib elektrienergia müüki avatud tarne katkemise korral.

**ELTS § 583**

**Lõige 4**

Muudatusega kehtestatakse õiguslik alus selleks, et kodutarbijad ja ettevõtjad, kes toodavad ja tarbivad taastuvenergiat samas hoones või kortermajas, saavad osaleda ühiselt toodetud taastuvenergia jagamises tarbijapaigaldise sees eeldusel, et tootmine ja tarbimine toimuvad samal kinnistul ja sama liitumispunkti piires. Kehtivas seaduses ei ole sätestatud, kuidas täpsemalt tarbija saab elektrijagamises osaleda ja millised kulud talle rakenduvad. Elektri jagamist tarbijapaigaldise piires visualiseerivad allolevad skeemid.

Pilt, millel on kujutatud kuvatõmmis, Graafika, disain

Kirjeldus on genereeritud automaatselt

Pilt, millel on kujutatud kuvatõmmis, diagramm, Graafika, graafiline disain

Kirjeldus on genereeritud automaatselt

Pilt, millel on kujutatud kuvatõmmis

Kirjeldus on genereeritud automaatselt

Eesmärk on soodustada oma tarbeks toodetud taastuvenergia kasutamist ning lihtsustada energia jagamist tarbijate vahel hoone või kinnistu sees. Tehniliselt on praegu võimalik liitumispunkti piires energiat jagada, kui kõik tarbijad on nõus ühiselt elektrit soetama. Elektri ühisost tähendab, et tarbija loobub oma õigusest ise endale sobiv elektrimüüja valida ja elektrileping sõlmida, samuti vähendab elektri ühisost tarbija huvi oma tarbimist juhtida. Elektri ühisost mõjutab ennekõike elektrimüüjat, kellel saab olema üks leping suurema tarbijagrupiga. Võrguettevõtja jaoks jääb võrguteenuse osutamise kohustus samaks, kuid andmete edastamises peab hakkama arvestama omatoodetud elektrienergia koguseid, mille arvelt võrgutasu küsida ei saa. Ühise liitumispunkti kaudu elektrienergia jagamine võimaldab elanikel ühiselt hoones toodetud taastuvenergiaga oma arveid vähendada.

**ELTS § 592**

**Lõige 1**

Muudatusega saab süsteemihaldur õiguse elektrienergia jagamise funktsionaalsuse loomiseks andmevahetusplatvormile ja selle haldamiseks vajalikud kulud ning jaotusvõrguettevõtja saab andmete esitamisega seotud kulud rahastada taastuvenergia tasust. Andmevahetusplatvormi funktsionaalsus on kriitilise tähtsusega elektrienergia jagamise mudeli praktiliseks rakendamiseks. See võimaldab korteriühistu tarbijatel jagada lokaalselt toodetud elektrit samas hoones, mis suurendab energiatõhusust, vähendab võrgukadusid ja parandab kohaliku energiatootmise kasutust. Süsteemihalduri poolt loodav funktsionaalsus tagab, et elektrienergiat saaks jagada ühistel standarditel ja turvalisel moel. Tsentraalne lahendus tagab andmete usaldusväärsuse ja täpsuse, mis on oluline nii arveldamiseks, maksustamiseks kui ka võrgu planeerimiseks. Jaotusvõrguettevõtjal tekib seoses andmete esitamisega ka kulusid (arendus-, hooldus-, tööjõukulud jms), mis on seotud konkreetse teenuse osutamisega. Taastuvenergia tasu on mõeldud just taastuvenergia tootmise toetamiseks ja võrgu arendamiseks selle integreerimiseks. Seega on rahastamine taastuvenergia tasust loogiline ja sihipärane.

**ELTS § 65**

**Lõiked 13 ja 14**

Seaduse paragrahvi 65 täiendatakse lõigetega 13 ja 14, millega kehtestatakse jaotusvõrguettevõtjale nõue pakkuda oma teeninduspiirkonnas võimalust sõlmida paindliku liitumist. Piirkondades, kus elektrivõrgu võimsus on piiratud, peab võrguühendust taotleval võrgukasutajal olema võimalik sõlmida püsikindluseta paindlik liitumisleping. Kõnealune leping on üldjuhul tähtajaline ning peaks näiteks arvesse võtma energia salvestamist või piirama aega, mil tootmisseade saab võrku suunata elektrienergiat või -võimsust, mida on võimalik turule viia, võimaldades selle osalist kättesaadavaks tegemist.

Jaotusvõrguettevõtjal ei pruugi olla võimalik paindlikkus liitumislepingus märkida lepingu tähtaega, kuivõrd see on seotud võrguinvesteeringu realiseerimisega. Kuigi investeeringute valmimisel on hinnangulised tähtajad, siis sõltub võrgu arendamine mitmetest asjaoludest: võrguettevõtja eelarvelistest vahenditest (võrgutasu ei kata investeeringute vajadusi täies ulatuses), planeerimise ja ehitamise käigus ilmnenud takistustest (keelualad, vaidlused maaomanikega) jne. Seega saab paindlik liitumine olla piiratud võrgu ehitustööde valmimisega, mis ei pruugi võrguettevõtjale kuupäevaliselt teada olla.

Paindliku liitumise lepingud võimaldavad võrguettevõtjal tavapäraselt võrgu tugevdamise plaanidega edasi liikuda. Paindlikud liitumised muudetakse püsikindlaks niipea, kui võrk on selleks valmis. Samuti on võimalus pakkuda paindlikku liitumist püsiva lahendusena olukorras, kus võrgu arendamine antud piirkonnas ei ole optimaalne või kui turuosaline ise on püsiva paindliku liitumisega nõus (nt kui puudujääki kompenseerivad elektrisalvestid).

Taotlevale võrgukasutajale antakse võimalikult selget teavet, mida kujutavad endast eeldatavad piirangud, mis paindliku liitumise lepingu puhul kehtivad.

Põhjendatud juhul võib jaotusvõrguettevõtja paindliku liitumispakkumise väljastamisest keelduda, eelkõige juhul, kui puudub paindliku liitumisühenduse pakkumiseks tehniline võimekus.

Liitumise tüüptingimused koostab võrguettevõtja ning avaldab need oma veebilehel.

**Lõige 3 punkt 4**

Muudetakse § 65 lõike 3 punkti 4 sõnastust. Võrguettevõtjal on õigus keelduda võrguteenuse osutamisest, kui tema võrgus puudub võrguteenuse osutamiseks vajalik edastamisvõimsus. Paindliku liitumise nõude valguses tuleb kõnealuse punkti sõnastust täiendada ning lisada peale edastamisvõimsuse puudumise ka paindliku liitumise kokkuleppeni mittejõudmine. Vajaliku edastamisevõimsuse puudumine võib tähendada muuhulgas ka seda, et vastavas piirkonnas ei ole võimalik uusi liitujaid püsikindlalt võrguga ühendada, mis tõttu on asjakohane kõnealuses piirkonnas paindliku liitumise võimaluse loomine.

**ELTS § 651**

Seadust täiendatakse §-ga 651. Lõike 1 kohaselt ei tohi võrguteenuse osutamiseks ja kasutamiseks kasutatav riist- või tarkvara ohustada riigi julgeolekut. Mõistet „riigi julgeolek“ on seletatud Riigikogu 2017. a kinnitatud julgeolekupoliitika alustes (edaspidi JPA)[[21]](#footnote-22) ja Vabariigi Valitsuse kinnitatud riigikaitse arengukavas 2022–2031 (edaspidi RKAK)[[22]](#footnote-23). JPA sätestab Eesti julgeolekupoliitika eesmärgina kindlustada Eesti riigi iseseisvus ja sõltumatus, rahva ja riigi kestmine, territoriaalne terviklikkus, põhiseaduslik kord ja elanikkonna turvalisus. RKAK määrab ühe olulise riigikaitse tegevussuunana riigi ja ühiskonna toimimise mis tahes olukorras. See hõlmab elutähtsate teenuste või muude riigikaitse tähenduses oluliste teenuste toimepidevuse tagamist. Elektri võrguteenus kuulub elutähtsate teenuste hulka.

Laia riigikaitse seisukohast on seega oluline, et riigi ja ühiskonna harjumuspärast toimimist tagavate teenuste kasutatavus ei satuks ohtu võrguseadmete tarkvaravigade, võimalike tootja tekitatud tehnoloogiliste „tagauste“ või võrguseadmete vastu suunatud pahatahtlike rünnakute ja manipulatsioonide tõttu[[23]](#footnote-24). Samuti on oluline tagada, et sidevõrgud ei oleks monokultuursed (ühe konkreetse tootja tehnoloogiaga üles ehitatud), mis tekitab sõltuvuse sellest tootjast ning võimendab temaga seotud riske[[24]](#footnote-25).

Lõige 2 sätestab asjaolud, mille ilmnemise korral võrguteenuse osutamiseks elektrivõrgus kasutatav riist- või tarkvara saab ohustada riigi julgeolekut. Säte viitab elektroonilise side seaduse (ESS) § 873 lõikele 2, kus on loetletud, et kasutatav riist- või tarkvara saab ohustada riigi julgeolekut järgmiste asjaolude tõttu:

1) selle tootjast, hooldus- või tugiteenuste pakkujast tuleneva suure riski tõttu (edaspidi suure riskiga riist- või tarkvara) või

2) riist- või tarkvara tehnilistest omadustest või seadistustest tuleneva riski tõttu.

Esimeses punktis nimetatud ohud on seotud tarneahelaga ning lähtuvad konkreetsest ettevõtjast. Selleks ettevõtjaks on kas konkreetse riist- või tarkvara tootja või tegevusloaga võrguettevõtjale hooldus- või tugiteenust pakkuv ettevõtja. Riist- või tarkvara tehnilistest omadustest või seadistusest tulenevad ohud on seotud tehnoloogia endaga. Näiteks on tegemist tehnoloogilise ohuga siis, kui sidevõrgus kasutatav seadistus ei taga side konfidentsiaalsust ehk kõrvalisel osapoolel on võimalik sidet pealt kuulata.

Lõike 3 kohaselt tuleb suure riskiga riist- või tarkvara hinnates arvestada muu hulgas ESS-i § 873 lõikes 3 loetletud teabega. ESS-i § 873 on kehtestatud elektroonilise side seaduse, ehitusseadustiku ja riigilõivuseaduse muutmise seadusega (437 SE)[[25]](#footnote-26). 437 SE seletuskirjas põhjendatakse loetelu järgmiselt:

*ESS § 873 lõikes 3 esitatakse näitlik loetelu, millist teavet riist- või tarkvara tootjast, hooldus- või tugiteenuste pakkujast tuleneva kõrge riski hindamisel muu hulgas arvestatakse ning mis võib osutada riist- või tarkvaraga seotud kõrgele riskile. Loetelu ei tähenda, et kui üks tingimus on täidetud, oleks tegu automaatselt kõrge riskiga riist- või tarkvaraga. Hinnang, kas tegu on kõrge riskiga tootja, hooldus- või tugiteenuste pakkujaga, tehakse riist- või tarkvara kasutusloa menetluses riskihinnangu baasil. Ühe loetelus nimetatud punkti täitmine võib põhimõtteliselt kaasa tuua kõrge riski, kuid eeldusel, et see on piisavalt põhjendatud ja kaalukas.*

Võrguteenuse puhul on analoogselt sideteenusega tegemist elutähtsa teenusega, mistõttu on riskihindamine riist- või tarkvara hankides põhjendatud. Samuti on võrguteenuse osutajatel asjakohane arvestada riskihindamise käigus ESS-i § 873 lõikes 3 nimetatud teabega. 437 SE seletuskiri loetleb lisaselgitused ESS-i § 873 lõikes 3 nimetatud teabe kohta:

*Punktid, mida tootja, hooldus- või tugiteenuste pakkuja kohta riskianalüüsis muu hulgas hinnatakse on järgnevad:*

*1) tema asukoht või peakontor on riigis (edaspidi asukohariik), mis ei ole Euroopa Liidu (edaspidi EL), Põhja-Atlandi Lepingu Organisatsiooni (edaspidi NATO) ega Majandusliku Koostöö või Arengu Organisatsiooni (edaspidi OECD) liikmesriik;*

*2) tema asukohariigis ei järgita demokraatliku õigusriigi põhimõtteid või ei austata inimõigusi;*

*3) tema asukohariigis ei kaitsta muu riigi isikute intellektuaalomandit, isikuandmeid või ärisaladust;*

*4) tema asukohariik käitub küberruumis agressiivselt;*

*5) asukohariigile on EL-i, NATO või OECD liikmesriigid omistanud küberrünnakuid;*

*6) ta allub sõltumatu kohtuliku kontrollita asukohariigi või muu välisriigi valitsusele või riigiasutusele;*

*7) tema asukohariik või muu välisriik võib kohustada teda tegutsema Eesti riigi julgeolekut ohustaval viisil;*

*8) tema majandustegevus ei põhine turupõhisel konkurentsil või selleks ei ole asukohariigis loodud piisavaid tingimusi;*

*9) tema omandistruktuur, organisatsiooniline ülesehitus või juhtimisstruktuur ei ole läbipaistev;*

*10) tema rahastamine ei ole läbipaistev;*

*11) tema tooted või teenused sisaldavad turvanõrkusi ning nende kõrvaldamiseks ei ole rakendatud piisavaid turvameetmeid;*

*12) ta ei ole järjepidevalt võimeline tagama toodete või teenuste tarneid, välja arvatud vääramatu jõu tõttu.*

*Eesti on EL, NATO ja OECD liikmesriik. Nende organisatsioonide liikmesriikides asuvad ettevõtjad on üldiselt vähem riskantsed, kuna nendes riikides kehtivad kokkulepped, väärtused ja põhimõtted, mis ühilduvad Eesti riigi julgeoleku huvidega. OECD liikmesriike ühendavad väärtused nagu avatud turumajandus, demokraatlik pluralism ja inimõiguste austamine ning NATO liikmesriike isikute vabadus, demokraatia, inimõigused ja õigusriik. EL põhimõtted on inimõiguste austamine, demokraatia, õigusriik, inimväärikus, vabadus ning muud EL õigusaktides sätestatud põhimõtted. Neid väärtusi kandvad riigid on üldiselt vähem tõenäolised sekkuma oma riigis asuva ettevõtja tegevusse eesmärgiga kahjustada Eesti riigi julgeolekut.*

*Sarnaselt eeltooduga on väiksem risk taolisele sekkumisele, kui asukohariigis järgitakse demokraatliku õigusriigi põhimõtteid ja austatakse inimõigusi ning kaitstakse muu riigi isikute intellektuaalomandit, isikuandmeid ja ärisaladust.*

*Demokraatliku õigusriigi põhimõte tähendab, et kehtivad sellised õiguse üldpõhimõtted, mida tunnustatakse Euroopa õigusruumis. Õigusriigi all on mõeldud õigusriiki laiemas tähenduses ehk mitte ainult riiki, kus on olemas seadused, vaid on olemas ka põhiõigused, võimude lahusus, sõltumatud kohtud ja seadusi järgiv haldus.*

*Riik, kus kaitstakse muu riigi isikute intellektuaalomandit, isikuandmeid ja ärisaladust, on vähem tõenäoline sekkuma enda riigis asuva ettevõtja tegevusse eesmärgiga teise riigi isikute intellektuaalomandit, isikuandmeid või ärisaladust rikkuda. Kuna sidevõrke läbib suur hulk andmeid, millest osa on tundlikud andmed, peab olema kindlus, et sidevõrkudes kasutatava riist- ja tarkvara kaudu nendele andmetele kolmandatel isikutel ja riikidel õigusvastaselt juurdepääsu pole.*

*Teave, et asukohariik käitub küberruumis agressiivselt või EL, NATO või OECD liikmesriigid on asukohariigile omistanud küberrünnakuid, indikeerib, et asukohariik võib taolisi küberrünnakuid korraldada sidevõrkude tehnoloogia kaudu ka Eesti vastu.*

*Punktid selle kohta, kas ettevõtja allub sõltumatu kohtuliku kontrollita asukohariigi või muu välisriigi valitsusele või riigiasutusel ning kas tema asukohariik või muu välisriik võib kohustada teda tegutsema Eesti riigi julgeolekut ohustaval viisil, baseeruvad eelkõige teise riigi õigusruumi hindamisel. Kui näiteks asukohariigi õigusaktid võimaldavad kohtuliku kontrollita anda ettevõtjale korraldusi luure või riigikaitse huvides teise riigi järele luurata, on see ohumärk Eesti riigi julgeoleku aspektist.*

*Punktid 8-10 (kas tema majandustegevus ei põhine turupõhisel konkurentsil või selleks ei ole asukohariigis loodud piisavaid tingimusi; tema omandistruktuur, organisatsiooniline ülesehitus või juhtimisstruktuur ei ole läbipaistev; tema rahastamine ei ole läbipaistev) indikeerivad eelkõige seda, et ettevõtjal võib olla varjatud sidemeid välisriigi valitsusega, mis panevad teda sõltuma selle välisriigi valitsuse tahtest ning luure ja agressiivse teiste riikide mõjutamise kaalutlustest.*

*Punktid 11-12 (tema tooted või teenused sisaldavad turvanõrkusi ning nende kõrvaldamiseks ei ole rakendatud piisavaid turvameetmeid; ta ei ole järjepidevalt võimeline tagama toodete või teenuste tarneid, välja arvatud vääramatu jõu tõttu) keskenduvad eelkõige sellele, kas tootja, hooldus- või tugiteenuse pakkuja ise tähtsustab küberturvalisust ning on suuteline tarneid tagama. Kui ettevõtja ise küberturvalisust ei tähtsusta, on suurem risk, et tema riist- ja tarkvara sisaldab ohtlikke turvanõrkusi. Kui ettevõtja järjepidevalt, ka pahatahtlikult, tarneid ei taga, seab see ohtu sidevõrgu toimimise ja turvalisuse, sest sidevõrk vajab uuendamist nii riist- kui ka tarkvara puhul.*

*2019. aasta Euroopa Liidu riskianalüüsis toodi välja, et oluline on hinnata iga tehnoloogia tootja riskiprofiili. Muu hulgas tuleb riskianalüüsi kohaselt analüüsida ettevõtete sõltumatust Euroopa Liidu välistest riikidest, et välistada tehnoloogia kaudu poliitiliste huvide realiseerimist. Selleks on vaja arvesse võtta ettevõtte ja valitsuse seoseid, ettevõttele kohaldatavaid õigusakte (kas õigusaktid lähtuvad demokraatlikest printsiipidest ning andmekaitse põhimõtetest), ettevõtte juhtimise läbipaistvust ning kolmandate riikide võimet rakendada ettevõtte üle sunnimehhanisme. Riskianalüüsi olulisim sõnum on see, et IKT kasutamise puhul peab riskide hindamine olema kõikehõlmav, mitte ainult tehniliste aspektide keskne.*

*Pidades silmas digiühiskonna arengut ning IKT arengu tõttu muutunud julgeolekuolukorda, on vajalik, et enne sidevõrkude jaoks vajaliku riist- või tarkvara kasutusele võtmist tagatakse nende kooskõla riigi julgeoleku huvidega. Riigi julgeoleku huvidega kooskõla hindamisel kontrollitakse muu hulgas tarnijate riskiprofiile.*

*Lisaks tootjale tuleb hinnata ning kontrollida ka hooldus- või tugiteenust pakkuvaid juriidilisi isikuid – nt kui tema tooted või teenused sisaldavad turvanõrkusi ning nende kõrvaldamiseks ei ole rakendatud piisavaid turvameetmeid. Näiteks hiljutine SolarWinds Orion’i intsident näitab, et ka tarneahelas olevatele ohtudele tuleb tähelepanu pöörata[[26]](#footnote-27).*

Kokkuvõtvalt, ühetaolised nõuded nii suurte kui väikeste võrkudega seotud riist- ja tarkvarale on vajalikud, et tagada ühtlane võrgu turvalisus. Kui tegemist pole suletud jaotusvõrguga, vaid hoopis Eesti elektrisüsteemiga ühendatud võrguga, siis on ühtsed nõuded vajalikud. Ka intsidendid väiksemates võrkudes, mis tulenevad nõrkustest riist- ja tarkvaras võivad mõjutada piirkonna elektriga varustamist. Samuti on küberturvalisusega seotud riske esile toonud RIA, Välisluureamet, Riigikantselei (vt käesoleva seletuskirja põhjendusi punktis ELTS 211 ja 212).

Täiendavalt, ühetaolised nõuded tagavad, et kõik turuosalised – sõltumata suurusest – tegutsevad samadel alustel. See välistab olukorra, kus väiksemad ettevõtted võiksid saada konkurentsieelise, kuna neile ei kohalduks samad nõuded kui suurematele ettevõtetele. Samuti välditakse turu killustumist ja tagatakse õiglane konkurents.

Lõige 4 sätestab võrguettevõtjale kohustuse riigi julgeoleku tagamiseks teavitada võrgus kasutatavast riist- ja tarkvarast Tarbijakaitse ja Tehnilise Järelevalve Ametit. Teavitatav riist- ja tarkvara, mille kohta teavitatakse, on piiratud ainult seadmetega, mis võimaldavad kaugligipääsu ning mida on võimalik kaugelt juhtida.

Lõige 5 sätestab teavitamiskohustuse ulatuse ning täpsemad nõuded, kohustuse täitmise tähtaja ja teavituse esitamise korra. Volitusnorm sätestab elektrisüsteemis toimimise võrgueeskirjas võrguteenuse osutamiseks ja kasutamiseks kohaldatavad täpsemad julgeolekunõuded riist- ja tarkvarale, teavitamiskohustuse ulatus ning selle kohustuse täpsemad nõuded, täitmise tähtaja ja teavituse esitamise kord ning kasutusloa taotlemise kohustuse ulatus, täpsemad nõuded, menetluse tähtaeg ja kord ning kasutusloa tähtaja erisused. Kõnealused nõuded võrgueeskirja muutmisel valmistab ette TTJA koostöös KAPO ja VLA-ga.

Teavitamiskohustus on kõigil võrguettevõtetel (sh väiksematel). Väiksemate ettevõtete puhul ei rakendata loakohustust (vt lõige 6), et tagada väiksemat halduskoormust. Teavitamiskohustuse tulemusel tekib TTJA-l parem ülevaade ka väiksemates võrkudes kasutatavatest seadmetest. Kui selgub, et seal võib olla seadmeid, mis kujutavad mingisugust ohtu, siis TTJA saab sellele reageerida ja suuniseid anda.

Lõige 6 sätestab, et riigi julgeoleku tagamiseks on võrguettevõtja kohustatud taotlema võrgu riist- või tarkvara kasutusluba Tarbijakaitse ja Tehnilise Järelevalve Ametilt. Võrgueeskirjas täpsustatakse täpsemad nõuded kasutusloa protsessile, kuid see on sarnane ESS-i praktikale. Kasutusloa taotlemine mõjutab ainult suuremaid ETO-sid (Elektrilevi, Viru Elektrivõrgud, Elering).

Lõige 7 seab riist- või tarkvara kasutusloa taotlemise kohustuse ulatuse, täpsemad nõuded, menetluse tähtaja ja korra ning kasutusloa tähtaja erisused. Täpsem raamistik kehtestatakse elektrisüsteemi toimimise võrgueeskirjas koostöös TTJA, RIA, KAPO ja VLA-ga 2026. aasta alguses.

Lõige 8 sätestab, et lõigetes 5 ja 7 nimetatud elektrisüsteemi toimimise võrgueeskirja kehtestamisel arvestab Vabariigi Valitsus elektrivõrgu, selle riist- või tarkvara ning selle kaudu osutatava võrguteenuse olulisust ning neist tulenevaid võimalikke ohte riigi julgeolekule. Sisuliselt annab see lõige Vabariigi Valitsusele kaalumispiirid, millest Vabariigi Valitsus lähtub kui otsustab millise ulatuse ja täpsemate nõuetega teavitus- ja loamenetluskohustus võrgueeskirjas kehtestada. Nt võib Vabariigi Valitsus otsustada kehtestada kasutusloa taotlemise kohustuse üksnes teatud võrguettevõtjatele. Esialgu on plaanis kehtestada kohustus üksnes elutähtsa teenuse osutajatele, kellel on suurim osakaal võrguteenuste puhul (põhivõrguettevõtja Elering ning jaotusvõrguettevõtjad Elektrilevi ja Viru Elektrivõrgud).

**ELTS § 652**

Lõige 1 sätestab, et §651 lõikes 6 nimetatud riist- ja tarkvara kasutusloa taotluse esitamise tähtaeg määratakse kindlaks elektrisüsteemi toimimise võrgueeskirjas. Taotluse tähtaja määramisel esmalt konsulteeritakse ka võrguettevõtjatega, mis ajaks on nad võimelised taotlust esitama.

Lõikega 2 sätestatakse loogika, kuidas toimub infovahetus ja päringud. Riist- või tarkvara kasutusloa taotluse saamisel küsib Tarbijakaitse ja Tehnilise Järelevalve Amet julgeolekuasutustelt ja Riigi Infosüsteemi Ametilt arvamuse, kas võrguettevõtja riist- või tarkvara kasutusloa taotluses nimetatud riist- või tarkvara ohustab riigi julgeolekut. Kui saadud arvamuse kohaselt võib riist- või tarkvara ohustada riigi julgeolekut, küsib Tarbijakaitse ja Tehnilise Järelevalve Amet enne võrguettevõtja riist- või tarkvara kasutusloa taotluse lahendamist kooskõlastuse Vabariigi Valitsuse julgeolekukomisjoni põhimääruses nimetatud organilt (küberjulgeoleku nõukogult).

Lõikes 3 sätestatakse hindamisloogika. Küberjulgeoleku nõukogu võib kooskõlastamisel teha ettepaneku keelata riist- või tarkvara kasutusloa taotluses nimetatud riist- või tarkvara kasutamine või seada selle kasutamisele tingimused. Riist- või tarkvara kasutamise tingimus võib muu hulgas olla kasutamise tähtaeg, kasutamine teatud elektrivõrgu osades, funktsioonides või seadistustega. Juhul kui on võimalik riske maandada alternatiivsete meetmete rakendamisega (nt tootjapoolse kaugligipääsu eemaldamisega või kontrollimisega inverterites), siis esmalt eelistatakse seda.

Lõige 4 sätestab TTJA tegevused seoses kasutusloaga seotud tegevustega. Arvestades käesoleva paragrahvi lõigetes 3 ja 4 sätestatuga, otsustab TTJA riist- või tarkvara kasutusloa taotluse rahuldamise, tingimusliku rahuldamise või rahuldamata jätmise.

Lõige 5 sätestab, et riist- või tarkvarale, mis ei ohusta riigi julgeolekut, antakse kasutusluba kaheksaks aastaks. Juhul kui selle perioodi sees selgub, et kasutusoas olevate seadmetele on tekkinud mingid riskid, siis TTJA-l on ülevaade nendest ning siis teavitab ta sellest võrguettevõtet. Riist- või tarkvarale, mis ohustab riigi julgeolekut, ei anta kasutusluba või antakse tingimuslik kasutusluba, sõltuvalt, millises ulatuses eksisteerib oht või puudused.

**ELTS § 67**

**Lõige 10**

Seaduse § 67 lõikes 10 täpsustatakse, et § 583 lõikes 4 nimetatud tarbimiskoha piires elektrit jagades toimub kauplemisperioodil tootmis- ja tarbimissuunalise elektrienergia saldeerimine. Saldeerimine pikema ajavälba puhul ei ole põhjendatud, kuna see toob kaasa elektrisüsteemi ebaefektiivse toimimise ja mõju elektribörsi hinnale. Näiteks aasta jooksul saldeeritav elektrienergia toob kaasa olukorra mil suvel toodetud elektrit kasutavad tarbijad talvel, kuigi talveperioodil toodetud elekter on kallim – see on mõnes EL riigis toonud kaasa olukorra, kus suvel on sadadesse eurodesse küündivad negatiivsed elektrihinnad ja talvel tuleb elektrimüüjal soetada tarbijale müügiks kallimat elektrienergiat, mille eest tarbija ei tasu kuna ta saldeerib suvel toodetud elektrit oma talvisest tarbimisest. Elektri börsihinnad, mis ei peegelda elektrituru tegelikku olukorda, võivad tuua kaasa elektrisüsteemi ebaefektiivse toimise ja ohud varustuskindlusele. Tarbijatevahelise kokkuleppe all on mõeldud seda, et tarbijad, nt korteriühistu liikmed, lepivad kokku, millised korterid osalevad elektri jagamises ja millistel alustel elektrit jagatakse. Näiteks võivad korteriühistu liikmed leppida kokku, et jagamise aluseks võetakse korterite põrandapind, või otsustada jätta elektri jagamisest kõrvale korterid, kes ei ole taastuvelektri tootmisseadme rajamisse panustanud.

**ELTS § 70**

**Lõige 8**

Muudetakse § 70 lõike 8 sõnastust, mida täiendatakse nõudega anda teavet muu hulgas ka paindliku liitumise võimaluste kohta. Direktiivist lisanduv nõue loob kohustuse jaotusvõrguettevõtjale anda muuhulgas infot ka paindliku ühenduse loomise võimalikkuse kohta ülekoormatud piirkondades, seda muidugi konfidentsiaalsuse nõuet silmas pidades. Võrdsetel alustel informatsiooni andmine tähendab võrguettevõtja jaoks, et teave jõuab üheaegselt kõigini näiteks veebilehe kaudu.

**ELTS § 72**

**Lõige 4**

Täiendatakse § 72 lõike 4 teist lauset Konkurentsiameti kasutatava võrgutasude metoodika asjus. Konkurentsiameti metoodika peab arvestama, et võrgutasud peavad pakkuma võrguettevõtjatele stiimuleid kasutada paindlikkusteenuseid, eelkõige tarbimiskaja ja energia salvestamist. Võrguettevõtjal puudub muidu võimalus arendada uuenduslikke lahendusi olemasoleva võrgu optimeerimiseks ja paindlikkusteenuste hankimiseks. Võrgutariifid tuleb kavandada nii, et neis võetaks arvesse võrguettevõtjate tegevus- ja kapitalikulusid või mõlema tõhusat kombinatsiooni, et elektrisüsteemi kulutõhusalt käitada. Kulude kajastamise nõue ei tohi piirata võimalust jaotada kulud tõhusalt ümber, kui kohaldatakse ajapõhiseid võrgutasusid. See aitab taastuvatest energiaallikatest saadud energiat võimalikult väheste kuludega rohkem elektrisüsteemi lõimida ja võimaldaks lõpptarbijatel oma paindlikkuslahendusi väärtustada. Konkurentsiametil on keskne roll piisavate investeeringute tagamisel võrgu vajalikuks arendamiseks, laiendamiseks ja tugevdamiseks. Konkurentsiamet peab edendama selle investeeringu kasutamist, ergutades võrgu arendamist, et tulla toime taastuvenergia tootmisega, sealhulgas vajaduse korral taastuvenergia eelisarendusaladel.

**ELTS § 751**

**Lõige 4**

Paragrahv 751 lõige 4 tunnistatakse kehtetuks, et vähendada bürokraatiat. ELTSis ei ole vaja sätestada eraldi audiitori kontrolli reklaami ja arvete info osas, kuna see on juba kaetud reklaamiseaduse, tarbijakaitseseaduse ja raamatupidamise seadusega. Reklaamiseadus (§ 3 ja § 4) sätestab, et reklaam peab olema tõene, selge ja mitteeksitav ning keelatud on reklaam, mis jätab tarbijale eksliku mulje. Tarbijakaitseseadus (§ 16 ja § 27) keelab ebaausa kaubandustava, sealhulgas eksitava info toote omaduste kohta ning nõuab, et esitatud teave (sh arvetel ja pakkumistes) oleks arusaadav ja täpne. Raamatupidamise seadus ja rahanduse järelevalve normid võimaldavad juba audiitoril hinnata ettevõtte aruandluse ning tegevuse usaldusväärsust, sealhulgas taastuvenergia väiteid.

**ELTS § 761**

**Lõiked 2 – 22**

Paragrahvis 761 tehtud muudatuste eesmärk on üldteenuse osutaja leidmise protsessi muuta. Muudatuse tulemusel leiab võrguettevõtja üldteenuse osutaja konkursi teel ning on vajalik muuta üldteenuse osutaja määramine võrguettevõtja jaoks võrreldes tänase olukorraga selgemaks.

**Lõiked 24 ja 25**

Seadust täiendatakse uute lõigetega, millega sätestatakse konkursi väljakuulutamise teavitus (§ 761 lg 24). Uue lõikega 25 sätestatakse, et üldteenuse osutamise konkursi kord kehtestatakse elektrituru toimimise võrgueeskirjas.

**ELTS § 762**

**Lõiked 1 ja 2**

Paragrahvis 762 tehtud muudatuste eesmärk on üldteenuse osutaja leidmise protsessi muuta. Muudatuse tulemusel leiab võrguettevõtja üldteenuse osutaja konkursi teel ning on vajalik, et muuta üldteenuse osutaja määramine võrguettevõtja jaoks võrreldes tänase olukorraga selgemaks.

**Lõiked 3 ja 4**

Seaduse § 762 täiendatakse uute lõigetega 3 ja 4 tagamaks üldteenuse osutamise jätkuvus ja tarbijate jaoks üleminek ühelt müüjalt teisele võimalikult sujuvalt.

**ELTS § 871**

**Lõige 4**

Paragrahvi esimeses lauses tehtud muudatuse eesmärk on ühtlustada erinevate tootmistehnoloogiate (välja arvatud avameretuuleenergia) puhul ette nähtud oodatavat tootmise alustamise aega. Näiteks olukorras, kus tootmise tehnoloogiat muudetakse päikesepaneelidest salvestusseadmeks, jääks vastasel juhul kehtima üheaastane tähtaeg tootmise alustamiseks, kuid see ei pruugi olla nt akuseadmete tarneaegade pikenemise tõttu enam realistlik ning vältimaks võimalikku alakasutustasu arve edasi lükkamise taotluse esitamise vajadust ühtlustatakse kõigi tootmistehnoloogiate (välja arvatud avameretuuleenergia, mis on märkimisväärselt keerukam kui maismaatuuleenergia jt tehnoloogiate rajamine, vajades spetsiaalset tehnikat ja logistikat) puhul tootmise alustamiseks ette nähtud tähtaeg kahele aastale. Vältimaks spekulatsioone korduva tootmise tehnoloogia muutmise kaudu, jääb kehtima perioodi arvestamise algusaeg. Näiteks kui 1. oktoobril 2024 esitati liitumistaotlus päikesepargi rajamiseks, millele seni kehtis tootmise alustamiseks aeg üks aasta, siis taotledes 30. septembril 2025 tootmistehnoloogia muutmist akupargiks, hakkab kehtima sellele turuosalisele tootmise alustamiseks kaheaastane tähtaeg, mille algust loetakse endiselt 1. oktoobrist 2024 ning enne alakasutustasu arvestuse algust jääb seega veel üks aasta (kuni 1. oktoobrini 2026, millest alates hakkab alakasutustasu arvestus). Senise regulatsiooni järgi pidi juba 1. oktoobrist 2025 peale hakkama selle liitumistaotluse suhtes alakasutustasu arvestus.

Käesoleva seadusemuudatuse kehtima hakkamise järel esitatud liitumistaotluste puhul ühtlustuvad erinevate tehnoloogiate puhul tootmise alustamiseks ette nähtud tähtajad ning eespool kirjeldatud tähtaja pikenemise võimalust enam üldjuhul ei teki.

**Lõige 43**

Seadust täiendatakse § 871 lõikega 43, mis loob võimaluse alates 2025. aasta 13. juunist esitatud liitumistaotlustes toodud tehnoloogiat piiramatult (s.o enam ei tule piirduda vaid salvestusel, kütuse põletamisel või vesinikul põhineva tehnoloogiaga) muuta ning erinevatele tootmise tehnoloogiatele on ette nähtud sama paragrahvi lõikes 4 tootmise alustamiseks erinev aeg. Käesoleva muudatusega nähakse ette võimalus, et nii varasemates kui ka pärast 2025. aasta 13. juunit esitatud liitumistaotluses toodud tootmise tehnoloogia muutmise taotluse korral ühekordselt tootmise alustamiseks ette nähtud aeg muutub vastavalt sellele tehnoloogiale kehtivale tootmise alustamiseks ette nähtud ajale. Näiteks ei ole realistlik, et kui esmane liitumistaotlus esitati pärast 2025. aasta 13. juunit ehk lähtudes uuest, fikseeritud liitumistasude kontseptsioonist päikesepaneelide rajamiseks (millele seni kehtis tootmise alustamiseks ette nähtud üheaastane periood, kuid käesoleva eelnõuga ühtlustatakse tootmise alustamiseks ette nähtud ajaperiood kõigile tehnoloogiatele kahele aastale, välja arvatud avameretuuleenergia, millele jääb kehtima kolm aastat tootmise alustamise tähtajaks) ning seejärel esitati taotlus tootmise tehnoloogia muutmiseks näiteks tuulepargi rajamiseks maismaale, oleks võimalik esialgsele tehnoloogiale kehtinud ühe aasta jooksul selle maismaatuulepark valmis saada. Seega nähakse seaduses ette võimalus ühekordselt selle perioodi pikenemiseks vastavalt valitud tehnoloogiale kehtivale tootmise alustamise tähtajale (maksimaalne võimalik aeg tootmise alustamiseks on seega kolm aastat kui seni liitumistaotluses kirjas olnud tehnoloogia on võimalik muuta avameretuuleenergiaks, kuid selle perioodi arvestamise algust hakatakse lugema algses taotluses näidatud algusajast).

Kuna tarnaegade pikenemine ja arendajatest mittesõltuvatest menetlustest tulenevad viivitused on aktuaalsed ka juba praegu arendamisel olevate tootmisvõimsuste puhul, ei ole erinev kohtlemine selles küsimuses sõltuvalt liitumistaotluse esitamise ajast põhjendatud ning seega laiendatakse võimalust tootmise alustamiseks ette nähtud aja muutumiseks ka varasemalt esitatud liitumistaotluste suhtes. Tootmise alustamise perioodiga seotud muudatuse lubamine soodustab eelkõige nende liitumisvõimsuse kasutuselevõttu, mille puhul oli 17.03.2023 jõustunud elektrituruseaduse muudatuse ajal liitumisleping võrguettevõtja poolt täidetud, kuid mille puhul arendajad ei saanud arvestada oma projektide planeerimisel ja liitumislepingute sõlmimisel sellega, et edaspidi määratakse projektidele konkreetne tähtaeg projekti valmimiseks. Nende arendajate projektide puhul võib esineda eripärasid, mis ei võimalda sedavõrd kiiret valmimist, kuid tõenäoliselt on need arendajad juba teinud märkimisväärseid kulutusi liitumispunkti valmimisega seoses ning saaksid antud seadusemuudatuse kaudu varasemalt plaanitud pika valmimisaja vm eripäradega projektid soovi korral asendada kiiremini valmivate lahendustega nagu nt akusalvestid, mida on võimalik kasutada energiasüsteemi bilansi tagamiseks ja taastuvenergialahenduste tasakaalustamiseks.

**Lõige 5**

Seaduse sõnastust täpsustatakse, et luua lisaks olemasolevale reeglistikule võimalus alates 2025. aasta 13. juunist esitatud liitumistaotlustes toodud tehnoloogiat muuta selles ulatuses, milles muudatusega ei kaasne liitumislepingus sätestatud tootmissuunaline võimsuse suurendamine (kuid tootmise tehnoloogia valikule vahetusel piiranguid ei ole). Senistele (enne 2025. aasta 13. juunit esitatud) taotlustele jääb kehtima võimalus muuta tootmistehnoloogiat vaid kütuse põletamisel, vesinikul või salvestamisel põhinevaks elektritootmiseks. Samuti jääb kehtima võimalus lisada liitumistaotluses toodud tehnoloogiale teisi tehnoloogiaid kuni ei suurendata liitumislepingus sätestatud tootmissuunalist võrguühenduse läbilaskevõimet. Muudatus on tingitud sellest, et seoses 2025. aasta 13. juunil rakendunud uue ülekandevõrguga liitumise kontseptsiooniga puudub vajadus võimalikeks sellisteks spekulatsioonideks, et tootmissuunalist võrguühenduse läbilaskevõimet mõnes ülekandevõrgu osas vähem eeltööd vajava tootmistehnoloogiaga broneerida, kuna üle Eesti kehtivad olemasoleva põhivõrgu ulatuses võrgutugevdustele ja võrguühenduse rajamisele ülekandevõrguhalduri veebilehel avalikustatud ning Konkurentsiameti kinnitatud metoodikale tuginevad fikseeritud hinnad.

**Lõige 62**

Seadust täiendatakse eesmärgiga lisada tootjatele juurde täiendavat õigusselgust tuues välja konkreetsed tootjast sõltumatud põhjused sama paragrahvi lõikes 6 sätestatud tasu rakendamise edasilükkamiseks võrguettevõtja poolt, mis ühtlasi aitaks võrguettevõtjal tõhusamalt ja kindlamalt kasutada seaduse poolt antud kaalutlusõigust.

**Lõige 64**

Seadust täiendatakse § 871 lõikega 64, millega nähakse ette tootmissuunalise võimsuse mittekasutamise tasu rakendamise erisus kuni 15 kW (kaasa arvatud) netovõimsusega tootmisseadmetele (s.o mikrotootjatele) ehk kui ülejäänud tootjad peavad käesoleva paragrahvi lõikes 4 nimetatud perioodi möödumisel vähemalt ühe kauplemisperioodi jooksul mõõdetult kasutama oma liitumislepingujärgset tootmisvõimsust (s.o võrgulepingus sätestatud võrguühenduse läbilaskevõimet) vähemalt 95 protsendi ulatuses, siis kuni 15 kW (kaasa arvatud) netovõimsusega tootmisseadmed on tootmissuunalise võimsuse mittekasutamise tasust täielikult vabastatud. Tootmissuunalise võimsuse mittekasutamise tasu ehk alakasutustasu norm kehtestati 17. märtsil 2023 ning erisus mikrotootjatele kehtestatakse tagasiulatuvalt alates sellest kuupäevast. Seega edaspidi rakendatakse tootmissuunalise võimsuse mittekasutamise tasu üle 15 kW tootmisseadmetele, kuid mitte enam tootmisseadmetele võimsusega kuni 15 kW (kaasa arvatud).

**Lõige 7**

Muudatusega laiendatakse tootmissuunalise võrguühenduse mittekasutamisega seonduva alakasutustasu vabastamise aluseid saartalitlusvõime tagamise teenuses osutamise juhul. Samuti nähakse seadusemuudatusega ette võrgulepingujärgse tootmissuunalise võimsuse (s.o võrgulepingus sätestatud võrguühenduse läbilaskevõime) kasutamise kohustus 95 protsendi ulatuses (sarnaselt juba kehtivale liitumislepingujärgse tootmissuunalise võimsuse 95 protsendi ulatuses kasutamise kohustusele). Kui seadusemuudatuse algse eelnõu alusel eksisteeriks tootjaliitumine võimsusega 100 MVA ja kui tootja toodab alakasutustasu arvestusperioodil 94% lepingulisest võimsusest, siis peab võrguettevõtja talle esitama alakasutustasu nõude algse eelnõu teksti alusel 6% ulatuses. Seaduse täpsustuse järel tuleks aga arvesse võtta, et tootmiskohustus ise ei ole enam 100%, vaid on 95% lepingulisest võimusest ning sel juhul tuleb tootjale esitada alakasutustasu nõue 1% tootmisvõimuse ulatuses.

Senisest suurem paindlikkus on vajalik, sest praktikas on osutunud tootjal täpselt 100% lepingulise võimsuse saavutamine keeruliseks ja on tekitanud täiendava ja põhjendamatu riski oma lepingulise tootmisvõimsuse ületamiseks ja sellega ühtlasi võrgulepingu rikkumiseks ainult jäiga 100% võimsuse tootmisnõude tõttu. Täpsustus täidab jätkuvalt seaduse mõtet ja eeldab, et liitumislepinguga tootmisseade on lubatud ulatuses valminud või olemasolevat, võrgulepinguga tootmisseadet kasutatakse pea maksimaalses ulatuses.

Oluline on märkida, et tootmissuunalise võimsuse mittekasutamise arvestuses ei ole määravaks tootmisseadme tootmisvõimsus, vaid liitumis- või võrgulepingus sätestatud võrguühenduse läbilaskevõime (mis võib olla kokku lepitud madalamal tasemel kui tootmisseadme maksimaalne võimalik tootmisvõimsus).

**Lõige 73**

Seadust täiendatakse § 871 lõikega 73 sarnaselt liitumislepingutele kehtiva erisusega sama paragrahvi lõikes 64 ka kuni 15 kW (kaasa arvatud) netovõimsusega tootmissuunalistele võrgulepingutele selliselt, et tootmissuunalise võimsuse (s.o võrgulepingus sätestatud võrguühenduse läbilaskevõime) mittekasutamise tasu, mida on nimetatud käesoleva paragrahvi lõikes 7 ei kohaldata kuni 15 kW tootmissuunalise võimsusega turuosalistele.

**ELTS § 89**

**Lõiked 31 ja 4**

Õiguskantsler pöördus Kliimaministeeriumi poole[[27]](#footnote-28) juhtides tähelepanu asjaolule, et esialgsel kujul tekitab kõnealune säte mitmeid tõlgendusvõimalusi ja pole teada, kuidas vaidlust lahendavad organid sätet tõlgendaks. Õiguskantsler tegi ettepaneku[[28]](#footnote-29) normi täpsustada ja tõi ühe lahendusena välja lisada sättesse konkreetne normiviide kuluallikale, mille suhtes soovitakse erandit teha (nt viidata ELTS § 531 lõikele 1). Eeltoodust tulenevalt parandatakse sätte õigusselgust, et tarbija ja elektrimüüja õiguste ja kohustuste tasakaal ei oleks kallutatud märkimisväärselt müüja kasuks. Sätte esialgne eesmärk oli võimaldada müüjal ühepoolselt elektrilepingu ja agregeerimislepingu tingimusi muuta, et finantseerida tasakaalustamisvõimsuse hankimise kulu, mida müüja peab koguma tarbijalt ja tootjalt (ELTS § 531 lg 3). Vastavalt muudetakse ka lõiget 4.

**ELTS § 90**

**Lõiked 14 ja 15**

Seaduse paragrahvi § 90 täiendatakse lõigetega 14 ja 15. Tarbijatel on õigus kasutada oma võrguettevõtja hallatavaid kaebuste esitamise menetlusi ja vaidluste kohtuvälise lahendamise menetlusi, et tagada oma õiguste tulemuslik jõustamine ning mitte sattuda ebasoodsasse olukorda võrguettevõtjaga tekkinud erimeelsuste korral, eelkõige seoses arvetega või tasumisele kuuluvate summadega. Kui tarbijad neid menetlusi kasutavad, ei tohi võrguettevõtjad lõpetada lepinguid endiselt vaidluse esemeks olevate faktide alusel.

Võrgust lahtiühendamise keeld kehtib üksnes vaidluse esemeks olevate faktiliste asjaolude suhtes ja kohtuvälise menetluse kuritarvitamist (sh menetluse ajal edasiste arvete tasumata jätmist) tuleb vältida. Näiteks on võrguettevõtjal õigus viivitamata katkestada tarbija võrguühendus, kui tarbija omavoliliselt suurendab võrguettevõtja poolt piiratud võimsust või kasutab elektrienergiat ja võrguteenust ebaseaduslikult või kasutab elektripaigaldisi, mis ei ole nõuetekohased, on ohtlikud, häirivad kogu võrgu toimimist või ohustavad varustuskindlust.

Võrguettevõtjad ja tarbijad peavad jätkuvalt täitma oma lepingulisi õigusi ja kohustusi, eelkõige elektrienergiat tarnima ja selle eest maksma, ning kaebuste esitamise menetlus ei tohi olla aluseks kuritarvitamisele, mis võimaldaks tarbijal kõrvale hoida oma lepingulistest kohustustest, sealhulgas arvete tasumisest.

Enne võrguühendamise katkestamist on võrguettevõtja kohustatud edastama tarbijale asjakohase teate, mis peab sisaldama lisaks võrguühenduse katkestamise põhjusele ka muuhulgas sotsiaalhoolekande seaduses sätestatud võimalusi ning alternatiivseid maksevõimalusi. Eestis aidatakse muuhulgas energiaostuvõimetuid tarbijaid läbi sotsiaalhoolekande seaduse, kus toimetulekutoetuse maksmise aluseks on ka elektrienergia eest tasumine arvestatud.

Ühtlasi kehtib võrguühenduse katkestamise keeld ainult juhul, kui kaebus on esitatud võrguettevõtja vastu. ELTS § 90 lg 1 kohaselt on võrguühenduse katkestamise õigus üksnes võrguettevõtjal ja üksnes juhul, kui tarbija on jätnud tasumata võrgutasu või üldteenuse või avatud tarne katkemise eest makstava tasu. Seega ei tohi kaebuse esitamine elektrimüüja vastu takistada võrguettevõtjal võrguühendust katkestada, kui võrguühenduse katkestamise põhjuseks on võrguettevõtjale võrguteenuse tasu maksmata jätmine. Kui tarbija kaebus jäetakse menetlusse võtmata või rahuldamata peab võrguettevõtja järgima võrguühenduse katkestamisel seadusest tulenevat korda.

Müüja poolt võrguettevõtjale tehtava taotlusega tarbija võrguühenduse katkestamiseks saab toimuda juhul, kui võrguettevõtja on loovutanud võrguteenuse tasu nõuded elektrimüüjale, kes on sõlminud võrguettevõtjaga lepingu ühisarve esitamiseks. Need elektrimüüjad saavad võrguettevõtjalt tellida võrguühenduse katkestuse, kui tarbija on elektrimüüjale jätnud võrguteenuse eest tasu maksmata. Samas on võrguettevõtjal soov või vajadus teatud olukorras võrguühenduse katkestamisest keelduda või seda edasi lükata. Näiteks, kui võlgnevuses olev tarbija on elutähtsa teenuse osutaja, samuti kui katkestada soovitakse eratarbija võrguühendust pühade ajal ja nädalavahetustel. Sellisel juhul võib võrguettevõtja jätta taotluse rahuldamata.

**ELTS § 92**

**Lõige 42**

Seaduse §-i 92 täiendatakse lõikega 42. Tarbijatel on õigus kasutada oma elektrimüüja hallatavaid kaebuste esitamise menetlusi ja vaidluste kohtuvälise lahendamise menetlusi, et tagada oma õiguste tulemuslik jõustamine ning mitte sattuda ebasoodsasse olukorda elektrimüüjaga tekkinud erimeelsuste korral, eelkõige seoses arvetega või tasumisele kuuluvate summadega. Kui tarbijad neid menetlusi kasutavad, ei tohiks elektrimüüjad lõpetada lepinguid endiselt vaidluse esemeks olevate faktide alusel.

Elektrimüüjad ja tarbijad peavad jätkuvalt täitma oma lepingulisi õigusi ja kohustusi, eelkõige elektrienergiat tarnima ja selle eest maksma, ning kaebuste esitamise menetlus ei tohiks olla aluseks kuritarvitamisele, mis võimaldaks tarbijatel kõrvale hoida oma lepingulistest kohustustest, sealhulgas arvete tasumisest.

Eestis aidatakse muuhulgas energiaostuvõimetuid tarbijaid läbi sotsiaalhoolekande seaduse, kus toimetulekutoetuse maksmise aluseks on ka elektrienergia eest tasumine arvestatud.

**ELTS § 93**

**Lõige 42**

Seaduse§ 93 täiendatakse lõikega 42, mille kohaselt teostab käesoleva seaduse §-s 651 sätestatud nõuete üle järelevalvet Tarbijakaitse ja Tehnilise Järelevalve amet (TTJA). TTJA teostab järelevalvet ka ESS analoogsetele sätetele, mistõttu on mõistlik ka ELTS alusel kehtestatud nõuetele järelevalve teostamisel analoogselt jätkata.

**Lõige 6 punkt 11**

Seaduse § 93 lõike 6 punkti 11 muudetakse ja lisatakse Euroopa Parlamendi ja nõukogu määruse (EL) nr 1227/2011 energia hulgimüügituru terviklikkuse ja läbipaistvuse kohta (ELT L 326, 08.12.2011, lk 1–16) (edaspidi ka *REMIT määrus*) esimesel viitamisel määruse täispikk pealkiri ja esmakordse avaldamise andmed.

**Lõige 6 punkt 81**

Seaduse § 93 lõiget 6 täiendatakse punktiga 81. Konkurentsiamet kontrollib, kas avatud tarnija on fikseeritud lepingute pakkumisel riskimaandusstrateegiad kasutusele võtnud, ilma üksikute tarnijate positsioone või strateegiaid eraldi läbi vaatamata. Tarnijad saavad riskimaandusstrateegiatena kasutada finantsinstrumente näiteks Eesti-Soome piiril finantsülekandeõigusi (*financial transmission rights, FTR*), sõlmida otselepinguid (*over the counter, OTC*) muuhulgas taastuvenergia tootjatega või rajada ise tootmisvõimsusi. NordPool on Baltikumi turule toomas täiendavaid finantsinstrumente[[29]](#footnote-30), mis võimaldavad elektrihinna riske maandada.

**Lõige 6 punkt 221**

Seaduse§ 93 lõiget 6 punkti 221 muudetakse ja täpsustatakse direktiivist tulenevalt Konkurentsiameti ülesannet jälgida, et turuosalised ei seaks takistusi ega piiranguid omatoodetud elektrienergia tarbimisele ja energiakogukondade arendamisele. Nimistut täiendatakse hajutatud energiatootmise ja võrguga ühendamise, energiajagamise ning taastuvenergiakogukondade arendamisega. See tagab võrdse konkurentsi ja tarbijate vabaduse kiiresti muutuval energiaturul. Konkurentsiamet peab vältima olukorda, kus suured turuosalised kasutavad oma domineerivat positsiooni uute, väiksemate ja innovatiivsete ärimudelite (nt energiakogukonnad, energiajagamine) väljatõrjumiseks või takistamiseks. Energia kogutoodangust järjest suurem osa tuleb väikestelt, hajutatud allikatelt (nt päikesepaneelid katustel). Taastuvenergiakogukonnad, energiajagamine ja omatoodetud energia tarbimine on uued ärimudelid, mis on kriitilise tähtsusega rohepöörde ja kliimaeesmärkide saavutamisel. Kui turuosalised seavad neile tegevustele takistusi, aeglustub üleminek puhtale energiale. Hajutatud tootmine (sh energia jagamine ja salvestamine) aitab vähendada koormust elektrivõrgule ja suurendab energiajulgeolekut. Kui suured turuosalised takistavad väiketootmist, võib see tulevikus kaasa tuua suurema vajaduse kallite võrguinvesteeringute järele. Konkurentsiameti roll on tagada, et tarbijatel ja väiketootjatel oleks õigus oma energiat kasutada, jagada ja müüa ning jälgib, et lahendused oleksid turupõhised ja süsteemi jaoks tervikuna efektiivsed. Konkurentsiameti kontroll on hädavajalik, et Eesti energiaturg areneks õiglaselt, läbipaistvalt ja tarbijakeskselt, toetades samal ajal üleminekut säästvale energiamajandusele.

**Lõige 6 punkt 30**

Konkurentsiamet hindab põhivõrguettevõtja (Elering) taotlusel, kas sündmus vastab vääramatu jõu kriteeriumitele vastavalt EL määrusele 2016/1719 (võimsuse jaotamise forvardturu eeskiri), täpsemalt artiklile 56. Selle hindamise eesmärk on kontrollida, kas erakorraline sündmus (nt taristu lõhkumine või rivist välja viimine) oli ettenägematu ja ületamatu ning tagada, et olukorrad, mis mõjutavad elektri ülekandevõimsuse kättesaadavust (näiteks ulatuslikud rikked, looduskatastroofid jms), saaksid adekvaatse õigusliku käsitluse ja ei tooks põhjendamatuid sanktsioone põhivõrguettevõtjale.

**Lõige 12**

Seadust täiendatakse §-i 93 lõikega 12, millega tuuakse ELTSis välja, et Konkurentsiametil on alates 11. aprillist 2024 kehtima hakanud REMIT määruse kohased pädevused teostada järelevalvet ja määrata karistusi. Kuigi määrus on otsekohalduv ja siseriiklikku õigusesse määruseid üle ei võeta, võib määruse rakendamise tõhustamiseks olla vajalik teatud sätteid siseriiklikus õiguses viidata või vastavalt määruses sätestatule täpsustada (nt trahvimäärade osas). Näiteks on Konkurentsiametil õigus tutvuda kõigi dokumentidega või mis tahes vormis muude andmetega, mis võiksid olla Konkurentsiameti ülesannete täitmiseks olulised, ja saada või teha nende dokumentide koopiaid, teha kohapealseid kontrolle või uurimisi ning nõuda REMIT määruse nõuete rikkumise korral parandus- ja ennetusmeetmete võtmist. Täpsemalt on REMIT määruse artikkel 13 punkt 2 kohaselt Konkurentsiametil õigus minimaalselt järgmistele uurimis- ja jõustamisvolitustele:

a) omada juurdepääsu kõigile vajalikele dokumentidele hoolimata nende vormist ja saada nende dokumentide koopiad;

b) nõuda teavet kõigilt asjaomastelt isikutelt, ka nendelt, kes on järjestikku seotud korralduste edastamise või asjaomaste tehingute tegemisega, ja neid volitanud isikutelt, ning vajaduse korral kutsuda selliseid isikuid või volitavaid isikuid selgitusi andma;

c) korraldada kohapeal kontrolle;

d) nõuda olemasolevaid telefonikõnede salvestusi ja tõendeid andmete edastamise kohta;

e) nõuda sellise tegevuse lõpetamist, mis on vastuolus käesoleva määruse või selle kohaselt vastuvõetud delegeeritud õigusaktide või rakendusaktidega;

f) taotleda kohtult vara külmutamist või arestimist;

g) taotleda, et kohus või pädev asutus kehtestaks kutsetegevuse ajutise keelu.

Eelnevalt nimetatud volitusi tuleb täita kooskõlas siseriikliku õigusega. REMIT määruse artikkel 13 lõike 1 kohaselt tagab liikmesriik, et Konkurentsiametil oleks kõik tema ülesannete täitmiseks vajalikud volitused olemas. Käesolev muudatus tagab, et Konkurentsiametil oleks sõnaselge järelevalvevolitus kõigi REMIT määruse nõuete üle. Analoogselt on lahendatud väärtpaberituruseaduse (VPTS) kohaselt Finantsintspektsiooni õigused Euroopa Parlamendi ja nõukogu määruse (EL) 2022/2554 nõuete kohase täitmise üle järelevalvet teostada (VPTS § 230 lõige 7).

Kehtiva ELTS § 93 lõige 6 punkti 11 kohaselt kontrollib Konkurentsiamet REMIT määruse nõuete täitmist ja ELTS § 1014 kohaselt saab Konkurentsiamet karistada rahatrahviga enne 2024. a 11. aprilli kehtinud REMIT määruse artiklites 3-5 sätestatud nõuete täitmata jätmise eest (täpsemalt siseteabel põhineva kauplemise keelu, siseteabe avaldamise kohustuse ja turuga manipuleerimise keelu rikkumise eest). Alates 11. aprillist 2024 kehtima hakanud REMIT määruse kohaselt laieneb Konkurentsiameti pädevus teostada järelevalvet ja määrata karistusi lisaks eelnevalt mainitud valdkondades ka algoritmkauplemise, andmete kogumise, turuosaliste registreerimise, turu kuritarvitamise keelu, teabe andmise ja ametialaste tehingute vahendamise nõuete rikkumise eest. Lisaks sätestatakse REMIT määruse artikkel 18 punkti 6 alusel, et Konkurentsiametil on õigus avalikustada oma veebilehel rikkumiste kohta määratud karistused. Muudatusettepaneku tingis asjaolu, et avalikku tähelepanu väärib info, et rikkumistele järgneb karistus. Eesmärk on parandada turuosaliste teadlikkust ja seeläbi aidata hoida ära nii esmakordseid kui ka korduvaid rikkumisi.

Konkurentsiameti õigust teabe avaldamiseks tuleb tasakaalustada mitme õigusliku kaalutlusega. Avalikustamine peab põhinema eelkõige avalikul huvil, mille eesmärk on ennetada turuosaliste poolt toimepandavaid sarnaseid rikkumisi ning tõsta turu läbipaistvust. Avalikustamine on eriti põhjendatud juhtudel, kus rikkumine puudutab süsteemset või korduvat käitumist, millel võib olla oluline mõju elektri hulgiturule või lõpptarbijatele.

Turuosalisteks on antud juhul elektri süsteemihaldur Elering ning elektri hulgituru osalised, sh bilansihaldurid ja avatud tarnijad.

**ELTS § 94**

**Lõige 3**

§ 94 lõikes 3 nähakse ette TTJA-le järelevalve teostamiseks vajalikud järelevalve erimeetmed korrakaitseseaduse (§-d 30, 31, 32, 49, 50, 51, 52 ja 53) alusel. Järelevalvemeetmed on vajalikud eelnõus kavandatud §-is 651 („Nõuded elektripaigaldistele riigi julgeoleku tagamiseks“) sätestatu üle järelevalve teostamiseks. Eesmärk on tagada, et kui selgub, et võrgus kasutatakse võrguteenuse osutamiseks ja kasutamiseks tarvitatav riist- või tarkvara ohustab riigi julgeolekut ning kui ettevõtja keeldub igasugusest koostööst, siis TTJA-l on uurimistegevuste jaoks võimalik rakendada vajaminevaid erimeetmeid proportsionaalsuse põhimõtetel. Viidatud korrakaitseseaduse paragrahvides sätestatud erimeetmed annavad TTJA-le õiguse järgmisteks tegevusteks:

* § 30 sätestab õiguse küsitleda ja nõuda vajaminevaid dokumente.
* § 31 sätestab õiguse kutsuda järelevalvealuse isiku ametiruumi asjaolude väljaselgitamiseks. Kui isik väldib teadlikult kohale ilmumist või eirab kutseid, võib TTJA ametiabi korras paluda politseil inimese sundtoomist asjaolude väljaselgitamiseks.
* § 32 sätestab õiguse isikusamasust tuvastada (isikut tõendava dokumendi küsimine).
* § 49 sätestab õiguse vallasasja läbivaatuseks.
* § 50 sätestab õiguse valdusesse sisenemiseks.
* § 51 sätestab õiguse valduse läbivaatuseks.
* § 52 sätestab õiguse vallasasja hoiulevõtmiseks.
* § 53 sätestab õiguse vajadusel hoiulevõetud vallasasja müümiseks või hävitamiseks.

**ELTS § 95**

**Lõige 4**

ELTS § 95 lõike 4 teine ja kolmas lause tunnistatakse kehtetuks. Sunniraha määrad on ajale jalgu jäänud ning neid tuleb uuendada.

**Lõiked 41**–**43**

Seaduse §-i 95 täiendatakse lõigetega 41–43, mis reguleerivad Konkurentsiameti ettekirjutuse täitmata jätmise või ebakohase täitmise korral rakendatavat sunniraha. Näiteks võib amet nõuda ELTS § 58 lõike 4 alusel tootjalt, liinivaldajalt ja võrguettevõtjalt, kelle liini või võrguga on tootja tootmisseadmed ühendatud, andmeid, mis on vajalikud käesoleva ELTS § 58 lõike 3 alusel esitatud teabe kontrollimiseks. Amet saab teha ettekirjutuse, et isik esitaks nõutud teabe. Teave ja selgitused erinevad andmed turuosalise osas, mis on vajalikud järelevalvetegemiseks. Nõutud teave võib olla vastavalt vajadusele nt isiku kauplemisandmed või selgitused tema kauplemisstrateegia kohta. Juhul kui isik nõutud teavet ei esita, saab Konkurentsiamet määrata sunniraha ja selle sisse nõuda ning seda seni kuni isik ametile teabe esitab.

§ 95 lõigetes 41 ning 42 nähakse ette füüsilisele ja juriidilise isikule määratava sunniraha maksimummäär. Sunniraha määrad on rakendatud sarnaselt finantsvaldkonna õigusaktides[[30]](#footnote-31) sätestatuga, nii et füüsilisele isikule saab sunniraha määrata kuni 5000 eurot ning juriidilisele isikule kuni 100 000 eurot (kehtivas seaduses kehtib alates 2013. aastast sunniraha määr 1300 eurot olenemata sellest, kas tegemist on korduva rikkumisega). Kehtivas seaduses ei eristata ka füüsilisest ning juriidilisest isiku elektriettevõtjale määratud sunniraha ja sunniraha suurus 1300 eurot on tänaseks ajale jalgu jäänud, ega oma heidutavat mõju.

§ 95 lõikes 43 nähakse ette põhivõrguettevõtjale määratav sunniraha maksimummäär käesoleva seaduse §-s 181 sätestatud nõuete rikkumise korral, milleks on üheksa miljonit eurot.

Sunniraha võib määrata maksimaalselt kuni nimetatud määras, see tähendab üksnes juhul kui haldusorgani kaalutlusõigus seda konkreetsel juhul õigustab. Siinkohal tuleb haldusorganil arvestada mitme kumuleeruva teguriga. Üks peamisi tegureid on rikkumise raskus ja selle mõju turu terviklikkusele või tarbijatele – näiteks juhul, kui turuosaline hoidub sihilikult avaldamast siseteavet, mis mõjutab energia hinda, või takistab teabe kogumist, mis on oluline süsteemse riskihindamise jaoks. Teiseks tuleks arvesse võtta rikkumise kestust. Pikemaajalised või korduvalt toime pandud rikkumised võivad õigustada sunniraha määramist ülemmääras. Samuti on olulise tähtsusega isiku varasem koostöövalmidus ja järelevalveasutuse ettekirjutustele reageerimine. Kui on alust arvata, et isik on tegutsenud sihilikult või süsteemselt, tuleks kaaluda sunniraha määramist maksimaalses ulatuses, et tagada meetme heidutav mõju. Rakendatavad sunniraha määrad peavad heidutama rikkujaid ja võtma ära võimaluse teenida rikkumiste arvelt kasu. Näiteks ELTS §‑s 73 on sätestatud võrguettevõtjale kohtustus kooskõlastada Konkurentsiametiga võrgutasud ning §-s 74 on sätestatud võrguettevõtjale kohustus võrgutasud avaldada. Vastavat kooskõlastamis- ja avaldamiskohustust rikkudes on võrguettevõtjal võimalik nt katta võrgutasudega võrguteenuse osutamisega mitteseotud kulusid, jätta tagamata investeeringud elutähtsa teenuse toimepidevuse tagamiseks ning ka teenida põhjendamatut tulu. Näiteks Elektrilevi OÜ-l on üle 533 000 võrguteenuse kliendi[[31]](#footnote-32), kellelt ettevõtja võtab võrgutasu. Sellise kliendibaasiga ettevõtja suhtes rakendatav sunniraha määr peab omama heidutavat mõju. Juriidilise isiku puhul on lisaalternatiivina võimalik rakendada sunniraha määras, mis vastab kuni 15 protsendile aastasest kogukäibest vastavalt viimasele kättesaadavale juhtimisorgani poolt kinnitanud raamatupidamise aastaaruandele. Juhul kui juriidiline isik on emaettevõtja või sellise emaettevõtja tütarettevõtja, kes peab koostama konsolideeritud raamatupidamise aruandeid, on eelpool nimetatud kogukäive aastane kogukäive või asjaomase tululiigi kogukäive viimase kättesaadava konsolideeritud raamatupidamise aastaaruande järgi, mille on heaks kiitnud kõrgeima taseme emaettevõtja juhtimisorgan.

**Lõige 6**

Lisatava lõikega täpsustatakse, et ELTS § 651 nimetatud kohustuse täitmise tagamiseks on TTJA-l õigus teha võrguettevõtjale või võrguteenuse kasutajale ettekirjutus, mille täitmata jätmise korral on asendustäitmise ja sunniraha seaduses sätestatud korras rakendatava sunniraha ülemmäär füüsilise isiku puhul 5000 eurot ja juriidilise isiku puhul kuni 100 000 eurot või kuni 15 protsenti tema aastasest kogukäibest vastavalt viimasele kättesaadavale juhtorgani kinnitatud raamatupidamise aastaaruandele.

**ELTS § 1011**

**Lõige 2**

Muudetakse § 1011 lõiget 2, senine trahvimäär 3200 eurot juriidilise isiku puhul asendatakse trahvimääraga 400 000 eurot. Muudatus on vajalik, et tagada rikkumiste eest kohaldatavate sanktsioonide tõhusus. Kehtiv trahvimäär 3200 eurot on kehtinud aastast 2011 ning on tänaseks ajale jalgu jäänud ega oma rikkumistele ennetavat mõju. Trahvimäär on kooskõlas karistusseadustiku (edaspidi *KarS*) § 47 lõikega 2, mille kohaselt võib juriidilisele isikule kohaldada rahatrahvi 100–400 000 eurot.

**ELTS § 1014**

Tunnistatakse kehtetuks § 1014, kuna selle asemel kehtestatakse uued REMIT määrusega kooskõlas olevad §-d 1016–10110 ja muudetakse §-i 1031. Seadusesse lisatavad §-id 1016 - 1019 puudutavad kõik energia hulgimüügituru tingimuste rikkumiste eest karistusi ning kirjutatakse nende §-ide alt täpsemalt lahti.

Konkurentsiamet on seni ELTS § 1014 rikkumise kohta viinud läbi menetluse ja määranud rahatrahvi ühel korral – 2015. aastal. Amet määras 04.11.2015 Elering AS-ile 2014. aasta juunis toime pandud REMIT määruse rikkumise eest ELTS-i alusel rahatrahvi 10 000 eurot. Elering AS teostas 2014. aasta juulis Eesti ja Soome vahelise Estlink2 elektriühenduse hooldus- ja süvistustöid, mis põhjustasid nimetatud ühenduse katkestuse. Elering AS ei avalikustanud hooldustööde osas õigeaegselt siseteavet, rikkudes sellega REMIT määruse sätestatud siseteabe avalikustamise kohustust.[[32]](#footnote-33)

**ELTS § 1016**

Seadust täiendatakse §-ga 1016. Nimetatud sätte lisamine seadusesse on vajalik REMIT määruse artiklis 18 sätestatud trahvimäärade rakendamiseks.

Seaduse § 1016 alusel kehtestatakse trahvid siseteabel põhineva kauplemise keelu rikkumise eest. Siseteave on täpset laadi avalikustamata teave, mis on otse või kaudselt seotud ühe või mitme energia hulgimüügitootega ning millel võib avaldamise korral olla tõenäoliselt märkimisväärne mõju kõnealuste energia hulgimüügitoodete hinnale.[[33]](#footnote-34) Siseteabega on tegemist, kui kõik neli eeltoodud kumulatiivset tingimust on täidetud.

Siseteavet valdavatel isikutel on keelatud:

a) kasutada kõnealust teavet selleks, et enda või kolmanda isiku arvel otse või kaudselt[[34]](#footnote-35) omandada või loovutada või püüda omandada või loovutada sellise teabega seotud energia hulgimüügitooteid;

b) avalikustada siseteavet teistele isikutele, välja arvatud juhul, kui seda tehakse asjaomase isiku töö, ametikoha või ülesannetega seotud tavapärase tegevuse käigus;

c) anda siseteabe põhjal teistele isikutele soovitusi või mõjutada neid, et nad ostaksid või omandaksid selliseid energia hulgimüügitooteid, millega kõnealune teave on seotud.

Siseteabel põhinevaks kauplemiseks peetakse ka siseteabe kasutamist selle teabega seotud energia hulgimüügitoote kohta antud korralduse tühistamiseks või muutmiseks, või muuks kauplemisega seotud toiminguks, kui korraldus anti enne, kui asjaomane isik sai siseteabe oma valdusse.

Võimalikud märgid siseteabel põhineva kauplemise kohta on järgmised:

a) hulgimüügitoote(te) kauplemismahtude olulised ja/või ootamatud muutused enne siseteabeks kvalifitseeruva asjaolu avaldamist või ilmnemist;

b) hulgimüügitoote(te) hindade olulised ja/või ootamatud muutused enne siseteabeks kvalifitseeruva asjaolu avaldamist või ilmnemist;

c) hulgimüügitoote(te) turuosalise kauplemiskäitumise muutused enne siseteabeks kvalifitseeruva asjaolu avaldamist või ilmnemist;

d) turuosalise (potentsiaalne) kasumi suurenemine või muutus, mis tuleneb tema positsiooni muutumisest konkreetsete hulgimüügi energiatoodete ja/või finantsinstrumendi suhtes enne siseteabeks kvalifitseeruva asjaolu avaldamist või ilmnemist;

e) siseteabega seotud muude REMIT määruse kohustuste mittetäitmine viitab samuti siseringitehingute võimalikkusele.

Konkurentsiameti ülesanne on elektri hulgiturul avastada ja tõkestada siseteabel põhinevat kauplemist.

**ELTS § 1017**

Seadust täiendatakse §-ga 1017. Nimetatud sätte lisamine seadusesse on vajalik REMIT määruse artiklis 18 sätestatud trahvimäärade rakendamiseks. Seaduse § 1017 alusel kehtestatakse trahvid siseteabe avaldamise kohustuse rikkumise eest.

Turuosalised avalikustavad tulemuslikult ja õigeaegselt nende valduses oleva siseteabe, mis käsitleb äritegevust või rajatisi, mida asjaomane turuosaline, tema ema- või sidusettevõtja kas osaliselt või täielikult omab või kontrollib või mille operatiivtegevuse eest kõnealune turuosaline või ettevõtja kas osaliselt või täielikult vastutab. Konkurentsiameti ülesanne on elektri hulgiturul avastada ja tõkestada siseteabe avaldamise kohustuse rikkumist.

**ELTS § 1018**

Seadust täiendatakse §-ga 1018. Nimetatud sätte lisamine seadusesse on vajalik REMIT määruse artiklis 18 sätestatud trahvimäärade rakendamiseks.

Seaduse § 1018 alusel kehtestatakse trahvid elektri hulgimüügiturul manipuleerimise eest.

Elektri hulgiturul keelatakse turuga manipuleerimine või turuga manipuleerimise katsed. Konkurentsiameti ülesanne on elektri hulgiturul avastada ja tõkestada turuga manipuleerimine või turuga manipuleerimise katsed.

Turuga manipuleerimise alla kuuluvad järgmised tegevused:

a) tehingu sõlmimine või kauplemiskorralduse andmine, muutmine või tühistamine või mis tahes muu energia hulgimüügitoodetega seotud tegevus,

i) mis annab või tõenäoliselt annab valesid või eksitavaid teateid energia hulgimüügitoodete pakkumise, nõudluse või hinna kohta;

ii) millega üks isik või mitu koostööd tegevat isikut kindlustavad või tõenäoliselt kindlustavad ühe või mitme energia hulgimüügitoote hinna kunstlikul tasemel hoidmise, välja arvatud juhul, kui tehingu sõlminud või kauplemiskorralduse andnud isik tõendab, et tema tegevusel on õiguspärased põhjused ning selline tehing või kauplemiskorraldus on kooskõlas asjaomasel energia hulgimüügiturul tunnustatud tavadega, või

iii) mille puhul kasutatakse fiktiivseid vahendeid või muud liiki pettust või võtteid, millega antakse või tõenäoliselt antakse valesid või eksitavaid teateid energia hulgimüügitoodete pakkumise, nõudluse või hinna kohta.

b) teabe levitamine meedia, sealhulgas interneti kaudu või muul viisil, mis annab või tõenäoliselt annab energia hulgimüügitoodete pakkumise, nõudluse või hinna kohta valesid või eksitavaid teateid, kaasa arvatud kuulduste või valede või eksitavate uudiste levitamine, kui teavet levitanud isik teadis või oleks pidanud teadma, et teave on vale või eksitav. Kui teavet levitatakse ajakirjanduslikul või kunstilise väljenduse eesmärgil, võetakse sellise teabe levitamise hindamisel arvesse teistes meediakanalites ajakirjandusvabadust ja sõnavabadust reguleerivaid norme, välja arvatud juhul, kui

i) teavet levitavad isikud saavad kõnealuse teabe levitamisest otse või kaudselt eeliseid või kasu, või

ii) teave avaldatakse või seda levitatakse kavatsusega eksitada turgu energia hulgimüügitoodete pakkumise, nõudluse ja hinna osas.

c) võrdlusalusega seotud vale või eksitava teabe edastamine või valede või eksitavate sisendandmete esitamine, kui teabe edastanud või sisendandmed esitanud isik teadis või oleks pidanud teadma, et teave on vale või eksitav või sisendandmed valed või eksitavad, või mis tahes muu tegevus, mis põhjustab võrdlusaluse arvutusega manipuleerimist.

Turuga manipuleerimise katse alla kuuluvad järgmised tegevused:

a) tehingu sõlmimine, kauplemiskorralduse andmine või mõne muu meetme võtmine seoses energia hulgimüügitootega selleks, et:

i) anda valesid või eksitavaid teateid energia hulgimüügitoodete pakkumise, nõudluse või hinna kohta,

ii) kindlustada ühe või mitme energia hulgimüügitoote hinna kunstlikul tasemel hoidmine, välja arvatud juhul, kui tehingu sõlminud või kauplemiskorralduse andnud isik tõendab, et tema tegevusel on õiguspärased põhjused ning kõnealune tehing või kauplemiskorraldus on kooskõlas asjaomasel energia hulgimüügiturul tunnustatud tavadega, või

iii) kasutada fiktiivseid vahendeid või muud liiki pettust või võtteid, millega antakse või tõenäoliselt antakse valesid või eksitavaid märguandeid energia hulgimüügitoodete pakkumise, nõudluse või hinna kohta, või

b) teabe levitamine meediakanalites, sealhulgas Internetis, või muul viisil, kavatsusega anda energia hulgimüügitoodete pakkumise, nõudluse või hinna kohta valesid või eksitavaid teateid.

Turuga manipuleerimise üle teostab Konkurentsiamet järelevalvet vastavasisulise taotluse saamisel või omal algatusel. Järelevalvet teostamiseks peavad esinema alus ja ajend. Järelevalvet teostades analüüsib Konkurentsiamet asjakohastest infokanalitest avalikult kättesaadavat infot. Vajadusel pöördub amet asjassepuutuvate turuosaliste poole täiendava teabe (nt teave energia hulgimüügitoodete pakkumise, nõudluse või hinna kohta, kauplemiskorralduste ja tehingute kohta) ja selgituste saamiseks.

**ELTS § 1019**

Seadust täiendatakse §-ga 1019. Nimetatud sätte lisamine seadusesse on vajalik REMIT määruse artiklis 18 sätestatud trahvimäärade rakendamiseks.

Seaduse § 1019 alusel kehtestatakse trahvid registreerimise kohustuse rikkumise eest.

Turuosalised, kes sõlmivad tehinguid, millest tuleb ACER-ile teatada, registreerivad end selle liikmesriigi elektri- ja gaasituru regulaatori (Eestis Konkurentsiamet) juures, kus on nende asu- või elukoht. Turuosaline on antud juhul iga isik, kaasa arvatud põhivõrguettevõtja, jaotusvõrguettevõtja, hoidlate haldur ja LNG rajatiste haldur, kes sõlmib tehinguid ning annab muu hulgas kauplemiskorraldusi ühel või mitmel energia hulgimüügiturul.[[35]](#footnote-36)

Konkurentsiameti ülesanne on kontrollida ega turuosalised, kes peavad tehingutest teatama ACER-ile, ei ole registreerimise kohustusi rikkunud ja kui on siis määrata vajadusel trahv.

**ELTS § 10110**

Seadust täiendatakse §-ga 10110. Nimetatud sätte lisamine seadusesse on vajalik REMIT määruse artiklis 18 sätestatud trahvimäärade rakendamiseks.

Seaduse § 10110 alusel kehtestatakse trahvid ametialaselt tehinguid vahendavate või täitvate isikute kohustuste rikkumise eest.

Iga energia hulgimüügitoodetega seoses ametialaselt tehinguid vahendav isik (nt elektribörs „Nord Pool“), kellel on põhjust kahtlustada, et kauplemiskorraldus või tehing, sealhulgas selle tühistamine või muutmine, olenemata sellest, kas see on esitatud organiseeritud turul või väljaspool seda, võib rikkuda REMIT määruse artikli 3, 4 või 5 nõudeid, teatab sellest ACER‑ile ja elektri- ja gaasituru regulaatorile viivitamata.

Konkurentsiameti kohustus on vajadusel määrata trahv, kui ametialaselt tehinguid vahendavate või täitvate isikute kohustusi rikutakse.

Aastatuluna arvestatakse (<https://www.emta.ee/eraklient/maksud-ja-tasumine/maksusoodustused/maksuvaba-tulu-arvestamine>):

* töötasu ja muu tasu (puhkusetasu, toetus, haigushüvitis vm);
* võlaõigusliku lepingu alusel osutatud teenuse eest saadud tasu;
* ettevõtlustulu;
* kasu vara võõrandamisest;
* rendi- ja üüritulu, litsentsitasu, intress;
* dividend;
* maksustatav riiklik pension, sh I sambast paindlik vanaduspension ja kutsealade sooduspensionid, nt sooduspension tervist kahjustaval kutsealal töötanutele, väljateenitud aastate pension ning politseiniku, prokuröri, kohtuniku, riigikontrolli, õiguskantsleri pension, kui inimene ei ole jõudnud veel vanaduspensioniikka;
* täiendava kogumispensioni (III samba) väljamakse, mis on maksustatud maksumääraga 20%;
* toetus, stipendium, preemia, hüvitis või muu tulu;
* Eesti äriühingult saadud dividend, mis on maksustatud määraga 22/78 ning dividend, millelt on kinnipeetud tulumaks 7%;
* välismaalt saadud dividendilt võib olla tulumaks juba kinni peetud või tasutud (saadud dividend läheb arvesse brutosummas).

Väärteo kohtuväline menetleja saab füüsilise isiku eelmise kalendriaasta sissetuleku kohta andmeid peamiselt Maksu- ja Tolliametile esitatava ametliku päringu kaudu. Selleks on mitu õiguslikku alust:

**Väärteomenetluse seadustiku üldine alus:**

* Õigus nõuda dokumente ja andmeid: Väärteomenetluse seadustik (VTMS) § 31 lg 2 annab kohtuvälisele menetlejale selgesõnalise õiguse nõuda füüsiliselt ja juriidiliselt isikult väärteoasja lahendamiseks vajalikku dokumenti, eset või muud objekti. Sissetuleku andmed on vajalikud dokumendid, eriti kui seadus näeb ette sissetulekust sõltuva karistuse määramise.

**Kriminaalmenetluse seadustiku (KrMS) kohaldamine:**

Kuna väärteomenetluses kohaldatakse tõendite kogumisel kriminaalmenetluse sätteid (VTMS § 31 lg 1), siis laienevad kohtuvälisele menetlejale ka uurimisasutuse õigused andmete kogumisel.

**Üldine õigus andmeid nõuda:**

KrMS § 32 lg 2 annab uurimisasutusele üldise õiguse nõuda kriminaalasja lahendamiseks vajaliku dokumendi või andmete esitamist.

**Protsess praktikas:**

Vajaduse tekkimine:

Kohtuväline menetleja tuvastab, et väärteo eest karistuse määramiseks on vaja teada menetlusaluse isiku sissetulekut.

Ametlik päring:

Menetleja koostab ametliku päringu Maksu- ja Tolliametile, viidates oma seaduslikule õigusele (VTMS § 31 lg 2 ja KrMS § 32 lg 2) ja menetluses olevale väärteoasjale.

Andmete edastamine:

Maksu- ja Tolliamet on kohustatud päringule vastama ja väljastama küsitud andmed, mis pärinevad isiku tuludeklaratsioonist.

Muud võimalikud, kuid vähem levinud viisid:

Nõudmine otse isikult: Menetleja võib ülekuulamise käigus (VTMS § 65) küsida isikult andmeid tema sissetuleku kohta ja paluda esitada vastavaid dokumente (nt pangakonto väljavõte). Samas on menetlusalusel isikul õigus keelduda ütluste andmisest (KrMS § 34 lg 1 p 1).

Andmete töötlemisel, sealhulgas nende kogumisel ja kasutamisel, peab kohtuväline menetleja alati järgima isikuandmete kaitse seaduse ja Euroopa Liidu isikuandmete kaitse üldmääruse (GDPR) nõudeid, tagades, et andmeid kasutatakse ainult seaduslikul eesmärgil ja vajalikus mahus.

Juriidilise isiku käive on aastane kogukäive vastavalt viimasele kättesaadavale juhtimisorgani kinnitatud raamatupidamise aruandele. Kui juriidiline isik on emaettevõtja või sellise emaettevõtja tütarettevõtja, kes peab koostama konsolideeritud finantsaruandeid, siis on eelnevalt nimetatud kogukäive aastane kogukäive või vastav tululiik viimase kättesaadava konsolideeritud raamatupidamise aruande järgi, mille on heaks kiitnud kõrgeima taseme emaettevõtja juhtimisorgan.

**ELTS § 103**

**Lõiked 1 ja 2**

Seaduse §-s 103 muudetakse kehtestatud trahvimäärasid Konkurentsiametile või süsteemihaldurile kohustusliku teabe esitamata jätmise eest. Füüsilise isiku poolt toime pandud rikkumise puhul suurendatakse trahvimäära 100 trahviühikult 300 trahviühikule ja juriidilise isiku trahvimäära piiri 1300 eurolt 400 000 eurole. Kehtiv trahvimäär 1300 eurot kehtib aastast 2011 ning on tänaseks ajale jalgu jäänud ega oma rikkumisi ennetavat mõju. Uus trahvimäär on ühtlustatud maksimaalsete trahvimääradega ELTS § 1011 lõikes 2, §-s 1013 ja § 1014 lõikes 2. Trahvimäärad on kooskõlas KarS § 1 lõikega 1, mille kohaselt võib muudes seadustes sätestatud väärtegude eest karistamiseks nendes seadustes sätestada KarSi üldosast erisusi, võttes arvesse reguleeritava valdkonna eripära.

**ELTS § 1031**

Seadust täiendatakse §-ga 1031 ja kehtestatakse andmete kogumise nõude rikkumisele kehtivad trahvimäärad. Andmete esitamise nõuded on sätestatud REMIT määruse artiklis 8.

**ELTS § 105**

**Lõige 2**

Paragrahvi 105 lõikes 2 asendatakse arv „3200“ arvuga „400 000“ ehk suurendatakse juriidiliste isikule määratavat maksimaalset trahvimäära teabesaladuse hoidmise kohustuse rikkumise korral. Muudatus on vajalik, et tagada rikkumiste eest kohaldatavate sanktsioonide tõhusus. Kehtiv trahvimäär 3200 eurot on kehtinud aastast 2011 ning on tänaseks ajale jalgu jäänud ega oma rikkumistele ennetavat mõju. Trahvimäär on kooskõlas karistusseadustiku (edaspidi *KarS*) § 47 lõikega 2, mille kohaselt võib juriidilisele isikule kohaldada rahatrahvi 100–400 000 eurot.

**ELTS § 106**

Muudatusega kehtestatakse väärtegude aegumistähtaeg 5 aastat. Kehtiv KarS § 1 lõige 1 näeb ette, et muudes seadustes sätestatud väärtegude eest karistamiseks võib nendes seadustes sätestada käesoleva seadustiku üldosast erisusi, kui seda nõuab reguleeritava valdkonna eripära.

Eestis on energia hulgimüügituru rikkumiste uurimine väärteomenetluse korras keeruline mitmel põhjusel, mis tulenevad nii ELi otsekohalduvast regulatsioonist kui ka Eesti siseriikliku väärteomenetluse eripäradest. Peamised väljakutsed on seotud piiriülese koostöö, uurimisvolituste piiratuse ja menetluse keerukusega.

Elektri hulgiturg on oma olemuselt piiriülene, mis tähendab, et tehingud ja turuosalised tegutsevad sageli mitme riigi jurisdiktsioonis. Rikkumised võivad hõlmata keerukaid aheltehinguid ja osalisi erinevates riikides, muutes tõendite kogumise ja süüdlaste vastutusele võtmise äärmiselt keeruliseks. See eeldab pidevat ja tõhusat koostööd teiste riikide järelevalveasutustega, mille koordineerimine on aeganõudev ja ressurssimahukas. Rääkimata sellest, et tuleb arvestada teiste riikide järelevalveasutuste piiratud ressursse ja prioriteete.

REMIT määrus on olemuslikult üldsõnaline. Seda täpsustab oluliselt n-ö REMIT-i juhis, mis on aga vaid soovitusliku iseloomuga. See tähendab, et kui turuosaline ka rikub REMIT-i juhises toodud põhimõtteid, ei saa seda talle rikkumisena ette heita.

Rikkumise tõendamist raskendab oluliselt tõendite lubatavuse küsimus. Selleks, et selgitada välja, kas tegemist võib olla rikkumisega, peab amet turuosalistelt teavet küsima. Teavet on ametil õigus nõuda järelevalvemenetluse käigus. Järelevalvemenetluses kogutud teabe kasutamine väärteomenetluses on piiratud nn enese mittesüüstamise privileegiga. Järelevalvemenetluses sunni (nt sunniraha) ähvardusel saadud tõendeid ei saa väärteomenetluses otse kasutada süüdistuse alusena. Väärteomenetluses on isikul õigus keelduda ütluste andmisest, mis võiksid teda süüstada. See loob olukorra, kus järelevalveasutusel on teave võimalikust rikkumisest, kuid selle tõendamine väärteomenetluses on seaduslike piirangute tõttu peaaegu võimatu.

Lisaks ülaltoodule muudab menetluse keerukaks ka see, et energiaturul tegutsevad reeglina juriidilised isikud (ettevõtjad). Väärteomenetluses on vaja tuvastada konkreetse füüsilise isiku (nt juhatuse liikme, töötaja) süüline tegu või tegevusetus, kes juriidilise isiku nimel tegutses ja kellel oli kohustus turu reegleid järgida. See seostamise keerukus on praktikas suur probleem. Lisaks on oluline arvestada Eesti väärteomenetluse eripäraga, kus rõhuasetus on pigem üksikisiku vastutusel, mis ei pruugi olla piisavalt paindlik keerukate korporatiivsete rikkumiste puhul.

Oluliseks väljakutseks on ka kohtupraktika, mis vahel kaldub seisukohale, et kui rikkumisega ei ole kaasnenud konkreetset ja mõõdetavat reaalset kahju turule või tarbijatele, siis ei pruugi tegemist olla väärteoga või on karistuse määramine raskendatud. Energiaturgu manipuleerivate tehingute korral on reaalset kahju sageli äärmiselt keeruline tõendada ja rahaliselt hinnata. Samuti on oluline TSO-de roll, kellel sageli õnnestub rikkumis ennetada, näiteks mitte võimaldades turumanipulatsioonikahtlusega pakkumistel turule jõuda. Olemuslikult on mistahes rikkumine oht turu toimimisele, mis tõttu peaks olema võimalik resoluutselt karistada ka selliseid turuosalisi, kelle toime pandud rikkumine neist sõltumatutel põhjuselt reaalset kahju ei tekitanud. Sageli seisneb kahju turu läbipaistmatuses, usalduse vähenemises või potentsiaalses ohu tekitamises turu stabiilsusele, mis ei väljendu alati otseses rahalises kaotuses konkreetsele isikule või rahalise võiduna rikkujale. See hoiak takistab karistuse kohaldamist isegi siis, kui rikkumine on sisuliselt aset leidnud ja on vastuolus REMIT-i eesmärgiga, mis keskendub turu terviklikkuse kaitsmisele, olenemata reaalsest kahjust või kasust.

**Euroopa Liidu ja Eesti õiguse koosmõju**

Energia hulgimüügiturgu reguleerib REMIT määrus. See määrus on Eestis otsekohalduv ja seab turuosalistele ranged kohustused ning keelab turuga manipuleerimise ja siseteabe alusel kauplemise.

REMIT määrus näeb ette, et riiklikud reguleerivad asutused (Eestis Konkurentsiamet) peavad tegema tihedat koostööd Energeetikasektorit Reguleerivate Asutuste Koostööametiga (ACER) ja teiste liikmesriikide regulaatoritega, et avastada ja ennetada piiriüleseid rikkumisi.

**Väärteomenetluse piirangud ja väljakutsed**

VTMS sätestab korra, kuidas väärtegusid uuritakse ja menetletakse. Energia hulgimüügituru rikkumiste puhul tekivad aga järgmised takistused:

* **Piiratud uurimisvolitused:** VTMS annab kohtuvälisele menetlejale (nt Konkurentsiametile) teatud uurimisvolitused, nagu isikute ülekuulamine ja dokumentide nõudmine. REMIT-ist tulenevate keerukate ja sageli piiriüleste rikkumiste uurimiseks, mis võivad hõlmata keerulisi finantsinstrumente ja kauplemisstrateegiaid, ei pruugi nendest volitustest piisata. REMIT näeb ette ulatuslikumad uurimisvolitused, sealhulgas kohapealsed kontrollid ja teabe vahetamine teiste riikide asutustega, mis võib olla Eesti väärteomenetluse raames keeruline teostada.
* **Piiriülene koostöö:** Energia hulgimüügiturud on olemuselt piiriülesed. Rikkumised võivad toimuda mitmes riigis samaaegselt või olla seotud mitme riigi turuosalistega. REMIT nõuab tihedat koostööd ja teabevahetust erinevate riikide regulaatorite vahel. Eesti väärteomenetluse seadustik on aga peamiselt suunatud siseriiklike rikkumiste menetlemisele ja ei pruugi pakkuda piisavalt paindlikke mehhanisme rahvusvaheliseks koostööks ja tõendite kogumiseks.
* **Menetluse keerukus ja ajakulu:** Energia hulgimüügituru rikkumiste uurimine nõuab eriteadmisi energeetika, finantsturgude ja andmeanalüüsi valdkonnas. Tõendite kogumine ja analüüsimine võib olla aeganõudev ja ressursimahukas. Väärteomenetluse raames, kus menetlustähtajad on sageli lühemad ja menetlus lihtsustatud võrreldes kriminaalmenetlusega, võib keerukate turumanipulatsiooni juhtumite uurimine osutuda problemaatiliseks. Samuti on üks aspektiks, et energia hulgimüügiturul tegutsevad juriidilised isikud, aga väärteomenetluses on vaja tuvastada konkreetse füüsilise isiku (nt juriidilise isiku juhatuse liikme, töötaja), kes juriidilise isiku nimel tegutses, süüline tegu või tegevusetus, mis seisneb energia hulgimüügituru reeglite rikkumises.

Kaheaastane väärteo aegumistähtaeg võib energia hulgimüügituru rikkumiste uurimiseks osutuda liiga lühikeseks just menetluse keerukuse ja ajakulu tõttu. Põhjused on järgmised:

**Andmete kogumise ja analüüsi tohutu maht ja keerukus:**

* **Massiivsed andmehulgad:** Energia hulgimüügiturgudel tehakse iga päev tuhandeid tehinguid ja kauplemiskorraldusi. REMIT-i kohaselt peavad turuosalised nendest tehingutest teavitama ACER-it. See loob tohutu andmebaasi, mille läbitöötamine rikkumiste tuvastamiseks on aeganõudev.
* **Keerukad kauplemisstrateegiad:** Turuga manipuleerimine ei ole tihti lihtne ja ilmne tegevus. See võib hõlmata keerukaid ja pealtnäha legitiimseid kauplemisstrateegiaid, mis on jaotatud pikema perioodi peale. Rikkumise mustri tuvastamine nõuab spetsiifilisi teadmisi ja põhjalikku andmeanalüüsi, et eristada ebaseaduslikku tegevust tavapärasest turukäitumisest.
* **Algoritmkauplemine:** Suur osa tehingutest tehakse algoritmide abil, mis muudab kavatsuse ja tegevuse tagamaade uurimise veelgi keerulisemaks. Menetlejad peavad analüüsima mitte ainult tehinguid, vaid ka kauplemissüsteemide loogikat.

**Aeganõudev rahvusvaheline koostöö:**

* **Piiriülene turg:** Euroopa energiaturg on integreeritud, mis tähendab, et tehingud ja nende mõju ületavad riigipiire. Rikkumine, mis pannakse toime ühes riigis, võib mõjutada hindu mitmes teises riigis.
* **Teabevahetus ja uurimisrühmad:** Rikkumise uurimiseks on Konkurentsiametil vaja teha tihedat koostööd ACER-i ja teiste liikmesriikide regulaatoritega. See hõlmab ametlike teabenõuete esitamist, andmete vahetamist ja vajadusel ühiste uurimisrühmade moodustamist. Rahvusvaheline asjaajamine, tõlkimine ja eri riikide õigussüsteemide kooskõlastamine on paratamatult aeganõudev protsess.
* **Andmete saamine kolmandatelt osapooltelt:** Uurimise käigus võib tekkida vajadus koguda teavet ka börsidelt, maakleritelt või teistelt turuosalistelt, kes võivad asuda erinevates jurisdiktsioonides, mis lisab menetlusele veelgi ajalist ja administratiivset keerukust.

**Rikkumise avastamise viibimine:**

* **Peidetud iseloom:** Turumanipulatsiooni katsed on sageli varjatud ja nende avastamine ei pruugi toimuda kohe pärast teo toimepanemist. Tihti avastatakse kahtlane tegevus alles tagantjärele, kui analüüsitakse pikema perioodi turuandmeid ja märgatakse anomaaliaid.
* **Andmete laekumise ajakava:** Kuigi tehinguandmed edastatakse ACER-ile, võtab nende koondamine, esmane analüüs ja kahtlaste mustrite tuvastamine aega. Seega võib rikkumise avastamise ja menetluse algatamise hetke vahele jääda märkimisväärne ajaperiood, mis lühendab niigi piiratud aegumistähtaega.

**Menetluse formaalsed nõuded:**

* **Tõendite kogumine ja vormistamine:** Isegi kui kahtlus on tekkinud, nõuab väärteomenetluse alustamine piisavate tõendite kogumist ja nõuetekohast vormistamist. See hõlmab tunnistajate ülekuulamist, dokumentide analüüsimist ja ekspertiiside tellimist. Iga selline toiming võtab aega.
* **Menetlusõiguste tagamine:** Menetluse käigus tuleb tagada menetlusaluse isiku õigused, sealhulgas õigus tutvuda materjalidega ja esitada vastuväiteid, mis võib menetlust pikendada.

Kokkuvõttes võib energia hulgimüügituru rikkumise uurimine alates esialgsest kahtlusest kuni piisavate tõendite kogumiseni, mis võimaldaksid süüdistust esitada, kesta kauem kui kaks aastat. Andmemahukus, rahvusvahelise koostöö vajadus ja rikkumiste peiteline iseloom on peamised tegurid, miks kaheaastane aegumistähtaeg seab tõhusa järelevalve teostamisele ja rikkujate vastutusele võtmisele tõsised piirangud. Võttes arvesse elektri hulgituru rikkumiste keerukust, on viieaastane aegumistähtaeg põhjendatud.

**ELTS § 1113**

**Lõige 171**

Seaduse § 1113 lõike 171 sõnastust muudetakse selliselt, et alla 15 kW (kaasa arvatud) tootmissuunalise võimsuse liitumis- ja võrgulepingu omanikele rakendub käesoleva seadusega loodud leevendus tagasiulatuvalt alates tootmissuunalise võimsuse mittekasutamise tasu esmakordsest rakendamisest alates 2023. aasta 17. märtsist. Muudatus on tingitud asjaolust, et taastuvenergia mikrotootjate (s.o alla 15 kW tootmissuunalise võimsusega tootmisseadmete), kes on enamasti kas kodumajapidamised või väikeettevõtted, koormamine samade nõuetega nagu suurtootjaid, on ebaproportsionaalne. ELTSis on väiketootjate eripärasid arvestades tehtud neile mitmeid lihtsustusi eesmärgiga motiveerida kodumajapidamisi ja väiketalusid investeerima taastuvenergiaprojektidesse. Kuna paljudel sellistel tootjatel puudub võimalus ja võimekus oma tootmist juhtida, sest päikeseenergia toodang sõltub ilmast ning liitumispunktis tootmissuunalise võimsuse kasutus sõltub samaaegsest tarbimisest, siis regulaarselt 95% ulatuses oma tootmissuunalise võimsuse kasutamise nõude kehtestamine alla 15 kW (kaasa arvatud) liitumis- ja võrgulepingu omanikele on ebarealistlik. Tagasiulatuv rakendamine on vajalik õigusliku järjepidevuse jaoks, et seadusemuudatusega ei loodaks uusi ebavõrdsusi ja välditaks varasema regulatsiooni ebaproportsionaalsust. Nii vabastatakse väikesed tootjad, kes ei saanud piisavalt kiiresti oma tegevust kohandada pärast tasu kehtestamist, nn alakasutustasu maksmise nõudest tagasiulatuvalt.

**Lõige 18**

Seaduse täiendamise vajadus on tingitud asjaolust, et praktikas esines sätte väära tõlgendust ning puudus sätte sisu üheselt mõistetavus. Eksitava tõlgenduse kohaselt võis muudetavat lõiget mõista viisil, et alakasutustasu rakendamise erisus kohaldub automaatselt igale tootmisseadmele, mis asub riikliku julgeoleku tagamise eesmärgil kehtestatud piirangute alal sõltumata asjaolust, kas riigikaitseline piirang on selle tootmisseadme rajamist ning sellega elektrienergia tootmist takistanud või takistab seda tulevikus. Samuti vajab selgitamist, et kehtiva seaduse kohaselt kohaldatakse alakasutustasu vabastust muuhulgas ka võrgulepingu suhtes, kuna põhivõrgus liitunud võimsus, mille puhul on tootmisseade rajamata, on fikseeritud ka võrgulepingus. Kuigi muudetavat sätet tuli mõista juba alates selle lisamisest seadusesse 2023. aastal vastavalt järgnevale selgitusele, siis muudatuse kohaselt rõhutatakse asjaolu, et alakasutustasust ei ole vabastatud riigikaitselise piiranguga alal selline juba rajatud tootmisseade, mille puhul piiranguala olemasolu sisuliselt ei takista elektrienergia tootmist ega sellega jätkamist. Alakasutustasu rakendamise erisus ei laiene automaatselt kõikidele tootmisseadmetele, mis asuvad osaliselt või täielikult riikliku julgeoleku tagamise eesmärgil kehtestatud piirangute alal, vaid sõltub reaalsest rajamise ja elektrienergia tootmise takistamisest.

Seega olukorras, kus tootja on sõlminud tootmissuunalise ajutise võrgulepingu või alalise võrgulepingu tootmisvõimsuse kasutamiseks näiteks 70 MVA ulatuses ning lepingulist võimsust on riigikaitselise piiranguga alal juba rajatud tuulikutega 40 MVA ulatuses kasutatud (toodetud elektrienergiat), siis ei ole nimetatud 40 MVA puhul tegemist elektrienergia tootmist või tootmisega jätkamist takistava sisulise takistusega ELTS § 1113 lg 18 tähenduses.

Samuti ei ole alakasutustasust vabastatud rajatavad tootmisseadmed, mis planeeritakse ja rajatakse riikliku julgeoleku tagamise eesmärgil kehtestatud piirangute piirkonda, kuid mille puhul piiranguala ei takista sisuliselt nende rajamist. Ehk juhul kui riigikaitselise piiranguga alal kehtib rajatavale tuulepargile kõrguspiirang, siis madalama tuulepargi saab siiski rajada ning olemasolevate tuuleparkidega, millel on kehtiv võrguleping, tuleb tootmissuunaline võimsus kasutusele võtta, maksta tootmissuunalise võimsuse mittekasutamise tasu või oma tootmissuunalisest võrgu läbilaskevõimest loobuda. Seega olukorras, kus tootjal ei ole lubatud piirangualal püstitada tuulikuid maksimaalse tipukõrgusega 240 meetrit, kuid lubatud on püstitada tuulikuid maksimaalse kõrgusega 100 meetrit, siis sellisel juhul ei ole tegemist riigikaitseliste piirangutest tuleneva sisulise takistusega, mis takistab lepingulise tootmisvõimsuse kasutamist. Sarnaselt juhul kui põlevkivielektrijaamad on riigikaitselise piiranguga alal võrguga ühendatud ja sisulisi takistusi nende tootmissuunalise võimsuse kasutusele võtmiseks ei ole, tuleb tootmissuunalist võimsust kasutada, maksta tootmissuunalise võimsuse mittekasutamise tasu või oma tootmissuunalisest võrgu läbilaskevõimest loobuda. Seega juhul, kui riigikaitselise piiranguga alal on juba rajatud põlevkivielektrijaam, mis on võrguga ühendatud, siis puudub sisuline taksitus sellega elektrienergia tootmiseks. Samuti olukorras, kus riigikaitselise piiranguga alal paikneb juba rajatud põlevkivielektrijaam või sinna planeeritakse uue põlevkivielektrijaama rajamist (või muul tehnoloogial põhinev elektrijaam), kuid piirangualal on keelatud uute tuuleelektrijaama rajamine ning alternatiivina ei ole lubatud ka väiksema kõrgusega tuulikute rajamist, siis on tegemist sisulise piiranguga ainult uue tuuleelektrijaama rajamisel.

Sätte sõnastuse täiendamine ei muuda seni kehtinud lõiget sisuliselt, kuna 2023. aasta 17. märtsist kehtestatud normi tuli juba algselt eelnevalt kirjeldatud viisil mõista, seda on sellisel viisil rakendatud ja sellest lähtuvalt on ka käesoleva selgituse mõju sätte tõlgendamisel tagasiulatuv.

**Lõiked 31–34**

Seadust täiendatakse § 1113 lõikega 31. Lisatava lõike kohaselt loob süsteemihaldur andmevahetusplatvormile liidese, mis võimaldab näiteks korteriühistul platvormil elektrijagamises osalemiseks end registreerida ja määratleda põhimõtted, mille alusel korterielanike vahel elektrit jagatakse. Liides koondab endas kauplemisperioodide kaupa saldeeritud mõõteandmed ja edastab need võrguettevõtjale, kes vastutab osutatud võrguteenuse eest arveldamise ja mõõteandmete elektrimüüjale edastamise eest. Eestis on kortermajade elektriga varustamisel võimalik kasutada kahte erinevat lahendust: ühisost või üksikost. Ühisostu korral on kortermajal üks võrguleping ja tarbimise mõõtmine. Sellisel juhul on ühistul sõlmitud elektrimüügileping maja kogu elektri tarbimise katmiseks. See sisaldab ka iga üksiku korteri tarbimist ja ühistu ise jagab kulu korterite vahel. Sellist lahendust kasutavad 10% kortermajadest. 90% kortermajadest kasutab üksikostu, mis tähendab, et igal korteril on eraldi mõõtmine ja on sõlmitud võrguleping võrguettevõtjaga[[36]](#footnote-37).

Energiajagamise probleem on tõusetunud kortermajade puhul, mis kasutavad üksikostu. Antud hetkel õiguslik olukord takistab päikesepaneelide paigaldamist selliste kortermajade katustele, sest iga korteri omanik peab täiendavalt tasuma võrgutasu tarbitud taastuvenergia koguse pealt. Lisaks samade tarbimisnäitude pealt esitab arve ka elektrimüüja. Käesolev seadusemuudatus kohustab Eesti süsteemihaldurit looma tehnilise lahenduse, et likvideerida takistused üksikostu kortermajade omatoodetud taastuvenergia tarbimiseks.  Seadusemuudatusel on oluline mõju taastuvenergia kasutamise laiendamiseks kortermajades.

Lisaks täiendatakse § 1113 lõikega 32, mis sätestab võrguettevõtjale kohustuse korraldada üldteenuse osutaja leidmise konkurss 2027. aasta 1. juunist jõustuvate lepingute sõlmimiseks. Seejuures muudatuse kohaselt ei muuda konkursi korraldamise kohustus kehtetuks enne eelnõu jõustumist sõlmitud lepinguid üldteenuse osutamiseks ja elektrienergia müügiks avatud tarne katkemise korral.

Sama paragrahvi lisatav lõige 33 sätestab, et enne käesoleva seaduse muudatuste jõustumist alustatud väärtegude kohtuvälised menetlused menetletakse lõpuni menetluse alustamise ajal kehtinud õigusaktide kohaselt. See tähendab seda, et karistusi, mis põhinevad suuremal trahvimääral, saab hakata määrama või mõistma nendele isikutele, kes panevad teo toime 1. mail 2026 või pärast seda. Kui isik on teo toime pannud 30. aprillil 2026, st enne seadusemuudatuse jõustumist, kohaldatakse tema karistamisel enne 1. maid 2026 kehtinud trahvimäärasid.

Lõike 34 eesmärk on pikendada võrguettevõtjatele, kellel puudub praegu vastav tehniline võimekus, tähtaega, millal tekib kohustus pakkuda paindlikke liitumisi ning võimaldada aega arendada välja vajalikud infotehnoloogilised lahendused ning luua vajalikud funktsionaalsused ja nende juba olemasolevate süsteemidega integreerimise võimekus. Selleks, et suuremal hulgal paindlikke liitujaid hallata ja juhtida, on vajalik arendada kaugjuhtimiseks sobilik süsteem ning määrata paindlike liitumiste tingimused pilootprojektide põhjal ehk paindlikke liitumisi saab sellisel juhul võrguettevõtja võimaldada järk-järgult üha laiapõhjalisemalt ja vastavalt olemasolevatele tehnilistele lahendustele laiendada seda võimekust kogu teeninduspiirkonna ulatuses. Teadaolevalt on suurima jaotusvõrguettevõtja puhul mikrotootjate kaugjuhtimisega seotud esmane võimekus seotud uue SCADA (Supervisory Control and Data Acquisition) süsteemi tarnimisega, mis peaks toimuma 2027. aastaks.

**ELTS-i** normitehnilist märkust täiendatakse tekstiosaga „Euroopa Parlamendi ja nõukogu direktiiv (EL) 2024/1711, millega muudetakse direktiive (EL) 2018/2001 ja (EL) 2019/944 seoses liidu elektrituru korralduse parandamisega (ELT L, 2024/1711, 26.06.2024)“.

**3.2. Maagaasiseaduse muutmine**

**MGS § 372 lg 21**

MGSi §-i 372 täiendatakse lõikega 21. Muudatusega antakse Konkurentsiametile selgesõnaline õigus kasutada kõiki REMIT määruses sätestatud järelevalvevolitusi. Lisaks sätestatakse REMIT määruse artikkel 18 punktist 6 lähtuvalt, et Konkurentsiametil on õigus avalikustada oma veebilehel rikkumiste kohta määratud karistused. Eelnõusse kavandatud muudatuse tingis asjaolu, et avalikku tähelepanu väärib teave rikkumiste eest järgnevatest karistustest. Eesmärk on parandada turuosaliste teadlikkust ja seeläbi aidata hoida ära nii esmakordseid kui ka korduvaid rikkumisi.

Konkurentsiameti õigust teabe avaldamiseks tuleb tasakaalustada mitme õigusliku kaalutlusega. REMIT määruse artikkel 18 punkt 6 selgitab, et riiklik reguleeriv asutus võib avalikustada meetmed või karistused, mis on määratud käesoleva määruse rikkumise eest, välja arvatud juhul, kui selline üldsusele avalikustamine tekitaks asjaomastele isikutele ebaproportsionaalset kahju. Avalikustamine peab põhinema eelkõige avalikul huvil, mille eesmärk on ennetada turuosaliste poolt toimepandavaid sarnaseid rikkumisi ning tõsta turu läbipaistvust. Avalikustamine on eriti põhjendatud juhtudel, kus rikkumine puudutab süsteemset või korduvat käitumist, millel võib olla oluline mõju elektri või gaasi hulgiturule või lõpptarbijatele.

Turuosalisteks on antud juhul gaasi süsteemihaldur Elering ning gaasi hulgituru osalised, sh bilansihaldurid ja avatud tarnijad.

**MGS § 382**

Seaduse §-i 382 tekst loetakse lõikeks 1 ning lõike 1 teine lause tunnistatakse kehtetuks, see regulatsiooni põhimõte viiakse üle sama paragrahvi lõigetesse 2 ja 3.

Seaduse §-i 382 lisatakse lõiked 2 ja 3, mis reguleerivad Konkurentsiameti ettekirjutuse täitmata jätmise või ebakohase täitmise korral rakendatavat sunniraha.

Lõigetes 2 ning 3 nähakse ette füüsilisele ja juriidilise isikule määratava sunniraha maksimummäär. Sunniraha määra on rakendatud sarnaselt finantsvaldkonna õigusaktides[[37]](#footnote-38) sätestatuga, nii et füüsilisele isikule saab sunniraha määrata kuni 5000 eurot ning juriidilisele isikule kuni 100 000 eurot (kehtivas seaduses 1300 eurot olenemata sellest, kas tegemist on korduva rikkumisega). Kehtivas seaduses ei eristata ka füüsilisele ning juriidilisele isikule määratud sunniraha ja sunniraha suurus 1300 eurot on tänaseks ajale jalgu jäänud, ega oma heidutavat mõju.

Sunniraha võib määrata maksimaalselt kuni nimetatud määras, see tähendab üksnes juhul kui haldusorgani kaalutlusõigus seda konkreetsel juhul õigustab. Siinkohal tuleb haldusorganil arvestada mitme kumuleeruva teguriga. Üks peamisi tegureid on rikkumise raskus ja selle mõju turu terviklikkusele või tarbijatele – näiteks juhul, kui turuosaline hoidub sihilikult avaldamast siseteavet, mis mõjutab energia hinda, või takistab teabe kogumist, mis on oluline süsteemse riskihindamise jaoks. Teiseks tuleks arvesse võtta rikkumise kestust. Pikemaajalised või korduvalt toime pandud rikkumised võivad õigustada sunniraha määramist ülemmääras. Samuti on olulise tähtsusega isiku varasem koostöövalmidus ja järelevalveasutuse ettekirjutustele reageerimine. Kui on alust arvata, et isik on tegutsenud sihilikult või süsteemselt, tuleks kaaluda sunniraha määramist maksimaalses ulatuses, et tagada meetme heidutav mõju. Rakendatavad sunniraha määrad peavad heidutama rikkujaid ja võtma ära võimaluse teenida rikkumiste arvelt kasu. Näiteks MGS § 23 lg-s 4 on sätestatud võrguettevõtjale kohtustus kooskõlastada Konkurentsiametiga võrguteenuste ning § 23 lg-s 6 on sätestatud võrguettevõtjale kohustus võrguteenuste hinnad avaldada. Vastavat kooskõlastamis- ja avaldamiskohustust rikkudes on võrguettevõtjal võimalik nt katta võrgutasudega võrguteenuse osutamisega mitteseotud kulusid, jätta tagamata investeeringud elutähtsa teenuse toimepidevuse tagamiseks ning ka teenida põhjendamatut tulu. Näiteks AS-il Gaasivõrk jaotusvõrguga on ühendatud ligi 45 000 tarbimispunkti[[38]](#footnote-39), millega seotud tarbijatelt ettevõtja võtab võrgutasu. Sellise kliendibaasiga ettevõtja suhtes rakendatav sunniraha määr peab omama heidutavat mõju. Juriidilise isiku puhul on lisaalternatiivina võimalik rakendada sunniraha määras, mis vastab kuni 15 protsendile aastasest kogukäibest vastavalt viimasele kättesaadavale juhtimisorgani poolt kinnitanud raamatupidamise aastaaruandele. Juhul kui juriidiline isik on emaettevõtja või sellise emaettevõtja tütarettevõtja, kes peab koostama konsolideeritud raamatupidamise aruandeid, on eelpool nimetatud kogukäive aastane kogukäive või asjaomase tululiigi kogukäive viimase kättesaadava konsolideeritud raamatupidamise aastaaruande järgi, mille on heaks kiitnud kõrgeima taseme emaettevõtja juhtimisorgan.

**MGS § 442**

Tunnistatakse kehtetuks § 442, kuna selle asemel kehtestatakse uued REMIT määrusega kooskõlas olevad §-d 448–4413.

Konkurentsiamet on seni MGS § 442 rikkumise kohta viinud läbi menetluse ja määranud rahatrahvi ühel korral 2021. aastal. Amet määras 29.10.2021 Elering AS-ile REMIT määruse rikkumise eest MGS-i alusel rahatrahvi 10 000 eurot. Elering AS ei avalikustanud gaasirajatise Balticconnectori võimsusi oluliselt mõjutavate Paldiski ja Puiatu kompressorjaamade osas tulemuslikult ja õigeaegselt siseteavet, rikkudes sellega REMIT määruses sätestatud siseteabe avalikustamise kohustust.[[39]](#footnote-40)

**MGS § 448**

Seadust täiendatakse §-ga 448. Nimetatud sätte lisamine seadusesse on vajalik REMIT määruse artiklis 18 sätestatud trahvimäärade rakendamiseks.

Seaduse § 448 alusel kehtestatakse trahvid sisteabel põhineva kauplemise keelu rikkumise eest.

Siseteave on täpset laadi avalikustamata teave, mis on otse või kaudselt seotud ühe või mitme energia hulgimüügitootega ning millel võib avaldamise korral olla tõenäoliselt märkimisväärne mõju kõnealuste energia hulgimüügitoodete hinnale.[[40]](#footnote-41) Siseteabega on tegemist, kui kõik neli eeltoodud kumulatiivset tingimust on täidetud.

Siseteavet valdavatel isikutel on keelatud:

a) kasutada kõnealust teavet selleks, et enda või kolmanda isiku arvel otse või kaudselt[[41]](#footnote-42) omandada või loovutada või püüda omandada või loovutada sellise teabega seotud energia hulgimüügitooteid;

b) avalikustada siseteavet teistele isikutele, välja arvatud juhul, kui seda tehakse asjaomase isiku töö, ametikoha või ülesannetega seotud tavapärase tegevuse käigus;

c) anda siseteabe põhjal teistele isikutele soovitusi või mõjutada neid, et nad ostaksid või omandaksid selliseid energia hulgimüügitooteid, millega kõnealune teave on seotud.

Siseteabel põhinevaks kauplemiseks peetakse ka siseteabe kasutamist selle teabega seotud energia hulgimüügitoote kohta antud korralduse tühistamiseks või muutmiseks, või muuks kauplemisega seotud toiminguks, kui korraldus anti enne, kui asjaomane isik sai siseteabe oma valdusse.

Võimalikud märgid siseteabel põhineva kauplemise kohta on järgmised:

a) hulgimüügitoote(te) kauplemismahtude olulised ja/või ootamatud muutused enne siseteabeks kvalifitseeruva asjaolu avaldamist või ilmnemist;

b) hulgimüügitoote(te) hindade olulised ja/või ootamatud muutused enne siseteabeks kvalifitseeruva asjaolu avaldamist või ilmnemist;

c) hulgimüügitoote(te) turuosalise kauplemiskäitumise muutused enne siseteabeks kvalifitseeruva asjaolu avaldamist või ilmnemist;

d) turuosalise (potentsiaalne) kasumi suurenemine või muutus, mis tuleneb tema positsiooni muutumisest konkreetsete hulgimüügi energiatoodete ja/või finantsinstrumendi suhtes enne siseteabeks kvalifitseeruva asjaolu avaldamist või ilmnemist;

e) siseteabega seotud muude REMIT määruse kohustuste mittetäitmine viitab samuti siseringitehingute võimalikkusele.

Konkurentsiameti ülesanne on elektri hulgiturul avastada ja tõkestada siseteabel põhinevat kauplemist.

**MGS § 449**

Seadust täiendatakse §-ga 449. Nimetatud sätte lisamine seadusesse on vajalik REMIT määruse artiklis 18 sätestatud trahvimäärade rakendamiseks.

Seaduse § 449 alusel kehtestatakse trahvid siseteabe avaldamise kohustuse rikkumise eest.

Turuosalised avalikustavad tulemuslikult ja õigeaegselt nende valduses oleva siseteabe, mis käsitleb äritegevust või rajatisi, mida asjaomane turuosaline, tema ema- või sidusettevõtja kas osaliselt või täielikult omab või kontrollib või mille operatiivtegevuse eest kõnealune turuosaline või ettevõtja kas osaliselt või täielikult vastutab.

Konkurentsiameti ülesanne on gaasi hulgiturul avastada ja tõkestada siseteabe avaldamise kohustuse rikkumist.

**MGS § 4410**

Seadust täiendatakse §-ga 4410. Nimetatud sätte lisamine seadusesse on vajalik REMIT määruse artiklis 18 sätestatud trahvimäärade rakendamiseks.

Seaduse § 4410 alusel kehtestatakse trahvid gaasi hulgimüügiturul manipuleerimise eest.

Elektri hulgiturul keelatakse turuga manipuleerimine või turuga manipuleerimise katsed. Konkurentsiameti ülesanne on elektri hulgiturul avastada ja tõkestada turuga manipuleerimine või turuga manipuleerimise katsed.

Turuga manipuleerimine alla kuuluvad järgmised tegevused:

a) tehingu sõlmimine või kauplemiskorralduse andmine, muutmine või tühistamine või mis tahes muu energia hulgimüügitoodetega seotud tegevus,

i) mis annab või tõenäoliselt annab valesid või eksitavaid teateid energia hulgimüügitoodete pakkumise, nõudluse või hinna kohta;

ii) millega üks isik või mitu koostööd tegevat isikut kindlustavad või tõenäoliselt kindlustavad ühe või mitme energia hulgimüügitoote hinna kunstlikul tasemel hoidmise, välja arvatud juhul, kui tehingu sõlminud või kauplemiskorralduse andnud isik tõendab, et tema tegevusel on õiguspärased põhjused ning selline tehing või kauplemiskorraldus on kooskõlas asjaomasel energia hulgimüügiturul tunnustatud tavadega, või

iii) mille puhul kasutatakse fiktiivseid vahendeid või muud liiki pettust või võtteid, millega antakse või tõenäoliselt antakse valesid või eksitavaid teateid energia hulgimüügitoodete pakkumise, nõudluse või hinna kohta;

b) teabe levitamine meedia, sealhulgas interneti kaudu või muul viisil, mis annab või tõenäoliselt annab energia hulgimüügitoodete pakkumise, nõudluse või hinna kohta valesid või eksitavaid teateid, kaasa arvatud kuulduste või valede või eksitavate uudiste levitamine, kui teavet levitanud isik teadis või oleks pidanud teadma, et teave on vale või eksitav. Kui teavet levitatakse ajakirjanduslikul või kunstilise väljenduse eesmärgil, võetakse sellise teabe levitamise hindamisel arvesse teistes meediakanalites ajakirjandusvabadust ja sõnavabadust reguleerivaid norme, välja arvatud juhul, kui

i) teavet levitavad isikud saavad kõnealuse teabe levitamisest otse või kaudselt eeliseid või kasu, või

ii) teave avaldatakse või seda levitatakse kavatsusega eksitada turgu energia hulgimüügitoodete pakkumise, nõudluse ja hinna osas; või c) võrdlusalusega seotud vale või eksitava teabe edastamine või valede või eksitavate sisendandmete esitamine, kui teabe edastanud või sisendandmed esitanud isik teadis või oleks pidanud teadma, et teave on vale või eksitav või sisendandmed valed või eksitavad, või mis tahes muu tegevus, mis põhjustab võrdlusaluse arvutusega manipuleerimist.

Turuga manipuleerimise katse alla liigituvad järgmised tegevused:

a) tehingu sõlmimine, kauplemiskorralduse andmine või mõne muu meetme võtmine seoses energia hulgimüügitootega selleks, et:

i) anda valesid või eksitavaid teateid energia hulgimüügitoodete pakkumise, nõudluse või hinna kohta,

ii) kindlustada ühe või mitme energia hulgimüügitoote hinna kunstlikul tasemel hoidmine, välja arvatud juhul, kui tehingu sõlminud või kauplemiskorralduse andnud isik tõendab, et tema tegevusel on õiguspärased põhjused ning kõnealune tehing või kauplemiskorraldus on kooskõlas asjaomasel energia hulgimüügiturul tunnustatud tavadega, või

iii) kasutada fiktiivseid vahendeid või muud liiki pettust või võtteid, millega antakse või tõenäoliselt antakse valesid või eksitavaid märguandeid energia hulgimüügitoodete pakkumise, nõudluse või hinna kohta, või

b) teabe levitamine meediakanalites, sealhulgas Internetis, või muul viisil, kavatsusega anda energia hulgimüügitoodete pakkumise, nõudluse või hinna kohta valesid või eksitavaid teateid.

Turuga manipuleerimise üle teostab Konkurentsiamet järelevalvet vastavasisulise taotluse saamisel või omal algatusel. Järelevalvet teostamiseks peavad esinema alus ja ajend. Järelevalvet teostades analüüsib Konkurentsiamet asjakohastest infokanalitest avalikult kättesaadavat infot. Vajadusel pöördub amet asjassepuutuvate turuosaliste poole täiendava teabe (nt teave energia hulgimüügitoodete pakkumise, nõudluse või hinna kohta, kauplemiskorralduste ja tehingute kohta) ja selgituste saamiseks.

**MGS § 4411**

Seadust täiendatakse §-ga 4411. Nimetatud sätte lisamine seadusesse on vajalik REMIT määruse artiklis 18 sätestatud trahvimäärade rakendamiseks.

Seaduse § 4411 alusel kehtestatakse trahvid registreerimise kohustuse rikkumise eest.

Turuosalised, kes sõlmivad tehinguid, millest tuleb ACER-ile teatada, registreerivad end selle liikmesriigi elektri- ja gaasituru regulaatori juures, kus on nende asu- või elukoht.

Turuosaline on antud juhul iga isik, kaasa arvatud põhivõrguettevõtja, jaotusvõrguettevõtja, hoidlate haldur ja LNG rajatiste haldur, kes sõlmib tehinguid ning annab muu hulgas kauplemiskorraldusi ühel või mitmel energia hulgimüügiturul.[[42]](#footnote-43)

Konkurentsiameti ülesanne on kontrollida ega turuosalised, kes peavad tehingutest teatama ACER-ile, ei ole registreerimise kohustusi rikkunud ja kui on siis määrata vajadusel trahv.

**MGS § 4412**

Seadust täiendatakse §-ga 4412. Nimetatud sätte lisamine seadusesse on vajalik REMIT määruse artiklis 18 sätestatud trahvimäärade rakendamiseks.

Seaduse § 4412 alusel kehtestatakse trahvid ametialaselt tehinguid vahendavate või täitvate isikute kohustuste rikkumise eest.

Iga energia hulgimüügitoodetega seoses ametialaselt tehinguid vahendav isik (nt elektribörs „Nord Pool“), kellel on põhjust kahtlustada, et kauplemiskorraldus või tehing, sealhulgas selle tühistamine või muutmine, olenemata sellest, kas see on esitatud organiseeritud turul või väljaspool seda, võib rikkuda artikli 3, 4 või 5 nõudeid, teatab sellest ACER-ile ja elektri- ja gaasituru regulaatorile viivitamata.

Konkurentsiameti kohustus on vajadusel määrata trahv, kui ametialaselt tehinguid vahendavate või täitvate isikute kohustusi rikutakse.

**MGS § 4413**

Seadust täiendatakse §-ga 4413. Nimetatud sätte lisamine seadusesse on vajalik REMIT määruse artiklis 18 sätestatud trahvimäärade rakendamiseks.

Paragrahvi 4413 alusel kehtestatakse trahvid andmete esitamise nõude rikkumise eest. Andmete esitamise nõuded on sätestatud REMIT artiklis 8.

**MGS § 45**

Seaduse § 45 täiendamisega kehtestatakse väärtegude aegumistähtajaks 5 aastat. Kehtiv KarS‑i § 81 lõige 3 näeb ette, et üldreeglina on väärteo aegumistähtaeg kaks aastat ning seaduses sätestatud juhtudel võib ette näha viieaastase aegumistähtaja. Võttes arvesse gaasi hulgituru rikkumiste keerukust, on viieaastane aegumistähtaeg põhjendatud.

**MGS § 487**

Seadust täiendatakse § 487, millega sätestatakse, et enne käesoleva seaduse muudatuse jõustumist alustatud väärtegude kohtuvälised menetlused menetletakse lõpuni menetluse alustamise ajal kehtinud õigusaktide kohaselt. See tähendab seda, et karistusi, mis põhinevad suuremal trahvimääral, saab hakata määrama või mõistma nendele isikutele, kes panevad teo toime 1. mail 2026 või pärast seda. Kui isik on teo toime pannud 30. aprillil 2026, st enne seadusemuudatuse jõustumist, kohaldatakse tema karistamisel enne 1. maid 2026 kehtinud trahvimäärasid.

**3.3. Riigihangete seaduse muutmine**

Muudetakse seaduse § 154 lõike 2 sõnastust. Euroopa Parlamendi ja Euroopa Liidu Nõukogu direktiiv 2014/25/EL (edaspidi *direktiiv*) võimaldab liikmesriigis teatavaid tegevusi gaasi, soojuse, elektri, vee, transpordi ja postiteenuse sektoris vabastada riigihangete reeglitest, kui need tegevused on liikmesriigis konkurentsile avatud tegevused. Seda, kas vastav tegevus vabastatakse konkreetses liikmesriigis riigihangete reeglitest, otsustab Euroopa Komisjon (RHS § 154 lg 1). Teadaolevalt on Euroopa Komisjon heaks kiitnud elektri sektoris riigihangete tegemisest vabastamise vähemalt järgmistes liikmesriikides: Itaalia, Leedu, Tšehhi, Saksamaa, Austria, Rootsi, Holland ja Soome[[43]](#footnote-44).

Eelnõu koostaja hinnangul vastavad eelnimetatud tegevused erandi taotlemise tingimustele ka Eestis, ehk täpsemalt, tegu on Eestis konkurentsile avatud valdkondadega.

Erandi saamine tooks märgatavat kasu energia tootmise turule tervikuna. Erandi saamine vähendaks hetkel eksisteerivaid turutõrkeid, sest siin tegutsevad turuosalised tegutseksid ühetaoliste reeglite kohaselt. Väiksem administratiivne koormus loob eeldused täiendavateks investeeringuteks ning suuremaks konkurentsiks. Samuti aitab taastuvate energiaallikate suurendamine ja mitmekesistamine riigil endal omakorda täita ELi poolt seatud eesmärke. Sektoris tegutsevate ettevõtete sisemised kontrollmehhanismid on piisavad, et tagada hangete läbipaistvus ja tarnijate võrdne kohtlemine.

Seaduse muudatuse eesmärk on vabastada ka Eestis energia tootmise ja selle võrku müümisega seonduvad tegevused riigihangete reeglitest. Selleks tuleb luua sarnaselt teiste riikide õigusruumile vastav võimalus ka sektoris tegutsevale turuosalisele.

Seaduse muutmise vajadus on tingitud asjaolust, et riigihangete seadus ei anna hetkel õigust hankijatel endil esitada erandi saamiseks taotlus Euroopa Komisjonile. Vastavalt direktiivi artikli 35 lõikele 1 võib Euroopa Komisjonile taotluse erandi tegemiseks esitada liikmesriik või hankijad, kuid seda üksnes juhul, kui liikmesriigi õigusaktid selle õiguse hankijatele annavad. Riigihangete seadus viitab hetkel üksnes erandile §-s 154, sätestades, et erandi andmise otsus tehakse direktiivi artikli 35 kohaselt. See aga tähendab, et kõnealuse erandi taotluse saab vastavalt direktiivi artikli 35 lõikele 1 esitada Euroopa Komisjonile üksnes liikmesriik ise. Eelnõu koostaja juhib tähelepanu sellele, et paljudes teistes liikmesriikides nagu näiteks Leedus, Saksamaal, Madalmaades, Horvaatias, Kreekas, Ungaris, Austrias, Rootsis, Portugalis, Sloveenias ja Itaalias on erandi taotlemise õigus liikmesriikide poolt antud just hankijatele endile. Hankijad, kes on ise vastava sektori turuosalised, oskavad kõige paremini hinnata, kas turg selles valdkonnas on piiratud või konkurentsile avatud ning sellest tulenevalt hinnata, kas turg kvalifitseerub riigihangete reeglite vabastamisele. Andes hankijatele õiguse esitada ka ise soovi korral taotlus Euroopa Komisjonile muutuks riigihangete regulatsioon paindlikumaks, ilma, et riik kaotaks erandi taotlemise protsessi osas kontrolli. Seda põhjusel, et Euroopa Komisjon kaasab igal juhul vastava liikmesriigi erandi andmise hindamise protsessi hinnangu saamiseks turu olukorra kohta.

**3.4. Tööstusheite seaduse muutmine**

**THS § 44**

THS paragrahvi 44 täiendatakse lõigetega 71–73, millega antakse loa andjale võimalus kohaldada leebemaid heite piirväärtusi juhul, kui esinevad käitaja ja riigi kontrolli alt väljas olevad erakorralised asjaolud, kus tuuakse selgelt välja kolm liiki erakorralisi asjaolusid:

1. energiavarustusega seotud rasked häired või nappus (ülekaalukas avalik huvi energiavarustuskindluse tagamisel);
2. ressursside, materjalide või seadmete puudus, mis on vajalik käitaja avalikes huvides oleva tegevuse jätkamiseks;
3. oluliste ressursside, materjalide või seadmete nappus, kui nende tootmine või kompenseerimine on vajalik rahvatervise, avaliku julgeoleku või muu ülekaaluka avaliku huvi tõttu.

Lõige 72 paneb loa andjale kohustuse põhjendada erandi andmist erandi andmise otsuses ning dokumenteerida selle tingimused. Lisaks tuleb loa andjal sätestada erandi andmise otsusega nõuded erandi ajal kehtivale heiteseire rakendamisele. See tagab regulaarse järelevalve, et erand ei muutuks püsivaks ega põhjendamatuks.

Lõige 73 seab erandi maksimaalse kestuse kolm kuud, võimalusega pikendada täiendavalt kuni kolm kuud, mis tagab erandi ajutise ja erandliku iseloomu. Samuti nähakse ette, et niipea, kui erandi tegemise alused kaovad, lakkab erand automaatselt kehtimast, mis tagab kiire naasmise tavapäraste kompleksloa tingimuste juurde.

Näiteks, kriisi korral, mis põhjustab raskeid häireid või nappust seoses energiavarustusega, kui energiavarustuskindluse tagamiseks on olemas ülekaalukas avalik huvi, teavitab Kliimaministeerium, kes on hädaolukorra seaduse § 36 lõike 11 kohaselt elektri, maagaasi ja vedelkütustega varustamise teenuste toimepidevuse korraldaja, Keskkonnaametit eelneva olukorra tekkimisest ning elutähtsat teenust osutavate käitiste lubade ajutisest muutmise vajadusest. Keskkonnaamet saab teavitusest tulenevalt anda vastavale käitisele korraldusega erandi andmise otsus. Loa andja peab erandi andmise otsuses põhjendama erandi andmist ning selles määrama erandi ajal kehtivad heiteseire nõuded ning asjakohased heite piirväärtused, mille juures ei tekitata olulist ebasoodsat muutust välisõhu, vee või pinnase kvaliteedis, ehk saastatust.

Arvestades Eesti asukohta, väikest turumahtu ja sõltuvust rahvusvahelistest tarneahelatest, on geopoliitilise olukorra ebastabiilsuse tingimustes vältimatu ette näha võimalus kriisiolukorras ajutiselt kohandada käitiste keskkonnanõudeid. Muudatuse keskne põhimõte on proportsionaalsus, erandi kohaldamine on lubatud vaid ajutiselt ja vaid ulatuses, mis on hädavajalik kriisiolukorra ületamiseks, tagades samal ajal, et keskkonnakahju oleks minimaalne.

Varasemalt on sarnast kuid väikesema ulatusega tööstusheite seaduse § 78erandit rakendatud 2022. aastal kui osad katlamajad võtsid gaasitarnete raskuse tõttu kasutusele põlevkiviõli. Iseloomult on ka käesolev erand sarnane, seega Keskkonnaametil on samataolise erandi andmise kogemus juba olemas.

Üldiselt on parima võimaliku tehnika rakendamisel tagatud saastatuse vältimine, ehk olulise ebasoodsa muutuse vältimine välisõhu, vee või pinnase kvaliteedis. Seega sõltub leevendatud heite piirväärtus käitise asukohast, kohalikust keskkonnaseisundist ning parima võimaliku tehnika rakendamise võimekusest kriisiolukorras.

**THS § 63** **lg 1 p 3**

Muudatuse kohaselt tuleb loa andjal piiriülese mõjuga käitise kompleksloa menetluse korral tööstusheite seaduse § 44 lõike 61 kohase erandi kohaldamisel selle põhjus ning kehtestatud nõuded esitada Kliimaministeeriumile.

**4. Eelnõu terminoloogia**

Eelnõuga ei lisata muudatustega adresseeritud seadustesse uusi termineid. Elektrituruseaduses võetakse kasutusele uus lühend „paindlik liitumine“. Paindlik liitumine kujutab endast paindlikku võrguga ühendamist, mille alusel piiratakse ja kontrollitakse elektrienergia võrku andmist ja sealt selle võtmist, piirkondades, kus võrgu võimsus uute ühenduste jaoks on piiratud. Üldjuhul võimaldatakse paindlikku liitumist tähtajaliselt kuid tähtajatult saab liituda piirkondades, kus võrgu arendamine ei ole võrguettevõtja hinnangul optimaalne või kui turuosaline on tähtajatus paindlikkus liitumises võrguettevõtjaga kokku leppinud.

**5. Eelnõu vastavus Euroopa Liidu õigusele**

Eelnõuga võetakse üle Euroopa Parlamendi ja nõukogu direktiiv (EL) 2024/1711 elektrituru korralduse parandamiseks, millega muudetakse direktiive (EL) 2018/2001 ja (EL) 2019/944. Lisaks võetakse osaliselt üle Euroopa Parlamendi ja nõukogu direktiiv (EL) 2024/1785, 24. aprill 2024, millega muudetakse Euroopa Parlamendi ja nõukogu direktiivi 2010/75/EL tööstusheidete kohta (saastuse kompleksne vältimine ja kontroll) ning nõukogu direktiivi 1999/31/EÜ prügilate kohta. Eelnõu ja Euroopa Liidu õigusaktide vastavustabel on lisatud (lisa 1).

**6. Seaduse mõjud**

Eelnõu käsitleb järgmisi teemasid:

* tarnija riskimaandusstrateegia tähtajalise fikseeritud elektrihinnaga lepingu pakkumisel;
* võrguettevõtjate paindliku liitumise võimaldamise kohustus;
* tarbijate kaitsmine võrgust lahtiühendamise eest;
* elektri jagamine hoone piires;
* riigi julgeoleku põhimõtted elektripaigaldistes kasutatavat riist- või tarkvara hankides;
* energia tootmise ja müümisega seonduvate tegevuste vabastamine riigihangete reeglitest Eestis;
* elektrienergia liitumis- ja võrgulepingujärgse tootmissuunalise võimsuse mittekasutamise eest rakendatava tasu tingimuste muutmine;
* liitumistaotluses toodud elektrienergia tootmise tehnoloogia muutmise tingimuste täpsustamine;
* elektrienergia tootmissuunalise võimsuse piiramise hüvitamise metoodika kohaldamise tingimused;
* REMIT määruse nõuete kohaldamine elektri- ja gaasiturul manipulatsioonide ja siseteabe ebaseadusliku kasutamise ennetamiseks;
* elutähtsa teenuse osutaja määratluse uuendamine;
* reservvõimsuse mehhanismi rahastamise kulu jagunemine;
* kompleksloaga käitiste leebemad heite piirväärtuste erand.

Võrguettevõtjad – 2024. aasta seisuga oli Eestis üks põhivõrguettevõtja (Elering) ja 33 jaotusvõrguettevõtjat, kellest suurimad on Elektrilevi OÜ (2024. a turuosa 88%), Viru Elektrivõrgud OÜ (2024. a turuosa 3%), Imatra Elekter AS (2024. a turuosa 3%), Loo Elekter AS (2024. a turuosa 1%). Kuigi Elektrilevi OÜ omandas Imatra Elekter AS-i 2021. aastal, tegutsesid need aruande järgi 2024. aastal veel eraldiseisvate äriühingutena. Kui Imatra Elekter AS-i turuosa (3%) liita Elektrilevi OÜ turuosaga (88%), oleks Elektrilevi grupi **konsolideeritud turuosa 2024. aastal umbes 91%**.

Eestis tegutseb praegu 16 sõltumatut elektrimüüjat, kes pakuvad elektrienergiat lõpptarbijatele. Suurim neist on Eesti Energia AS, kelle turuosa ületab 50%, kuid turul on ka mitmeid teisi aktiivseid pakkujaid, nagu Elektrum Eesti OÜ, Ignitis Eesti OÜ, 220 Energia OÜ ja Alexela Energia Teenused AS.​

80% tarbijatest omavad elektrilepingut ja 20% tarbijatest kasutavad üldteenust.

Kodutarbijad – 2024. aasta lõpu seisuga 665 918 elektrilepingut;

Ettevõtjad – 2024. aasta lõpu seisuga 106 597 elektrilepingut.

Konkurentsiameti 2024. aasta elektri- ja gaasituru aruande[[44]](#footnote-45) kohaselt oli kodutarbijate elektrilepingute jaotus 2024. aasta lõpu seisuga (võrreldes 2023. aasta lõpuga) järgmine:

Börsipaketi populaarsuse kasv: Kodutarbijate seas kasvas börsipakettide osakaal 2024. aasta jooksul märkimisväärselt, tõustes 39%-lt 2023. aasta lõpus 44%-ni 2024. aasta lõpuks. See näitab tarbijate suurenenud usaldust ja valmisolekut turuhindade riskidega kohaneda.

Fikseeritud hinna osakaalu langus: Samal ajal vähenes fikseeritud hinnaga lepingute osakaal 45%-lt 39%-ni. See oli tõenäoliselt tingitud 2024. aasta jooksul langevatest ja stabiliseeruvatest börsihindadest, mis tegid börsipaketi atraktiivsemaks.

Universaalteenus/Muu: Universaalteenuse osakaal langes 2024. aasta jooksul pidevalt, kuni see 2024. aasta juulis regulatsioonina kehtetuks tunnistati. 2024. aasta lõpu seisuga on see segment koondatud Konkurentsiameti aruannetes kategooriasse "Universaalteenus/Muu", mis sisaldab endise universaalteenuse lepingute jääki ja teisi paketi tüüpe.

Elektrilevi võrgus on mikrotootja kuni 15 kW maksimaalse võimsusega tootmisseade, mikrotootjaid on Elektrilevi võrgus 2025. aasta juunikuu seisuga 13 700, tootmisvõimsusega 143 MW (võrgulepinguga kokku lepitud võrku antava võimsusega 141 MW). Võrku antav võimsus (võrguühenduse läbilaskevõime elektrienergia võrku andmisel) võib olla ja paljudel juhtudel on erinev tootmisseadme võimsusest, sest võrguettevõtjal võib olla elektritootjatega võrku antav võimsus kokku lepitud väiksemana või on olukordi, kus tootmistingimusi kasutaval võrguühendusel võib olla kokkulepe, et elektrienergia võrku andmine ei ole võimaldatud.

**6.1. Avatud tarnija riskimaandusstrateegiad**

Energiakriisi taustal on praegune elektrituru korraldus esile toonud mitmesuguseid puudusi ja ootamatuid tagajärgi, mis on seotud lühiajalistel elektriturgudel esinevate kõrgete ja volatiilsete fossiilkütusehindade mõjuga ning sunnivad kodumajapidamisi ja ettevõtjaid seisma silmitsi hüppelise hinnakõikumisega ja selle mõjuga elektriarvetele. Seepärast seatakse tarnijatele kohustuseks kindlaksmääratud hinna ja kindlaksmääratud tähtajaga elektrivarustuslepingute pakkumisel riskid asjakohaselt maandada.

Riskimaandusstrateegia on meetmete kogum, mille eesmärk on vähendada võimalike kahjulike sündmuste mõju – antud juhul elektrimüüja jaoks. Elektriturg on hinnakõikumistele väga tundlik ning seetõttu on oluline kaitsta ettevõtte tulusid ja tegevust ootamatute hinnatõusude või -languste, tarbimisvigade ja muude riskide eest.

Eestis tegutsevad elektrimüüjad juba kasutavad erinevaid riskide maandamise strateegiaid, et kaitsta end elektrihinna volatiilsuse, tururiski ja portfellihalduse probleemide eest. 2024. aasta lõpu seisuga saadud andmete kohaselt on riskimaandusinstrumentidega fikseeritud elektri osakaal 55%. Samas fikseeritud pakette tarbib 47% tarbimisest, seega on hetkel elektrimüüjatel riskide maandamisel isegi  8% ülekatet tarbimismahtudes, ehk ruumi on pakkuda mahuliselt veel 8% rohkem fikseeritud pakette, ilma täiendavate riskimaandusmeetmeteta.

Suurim elektrimüüja Eesti Energia AS, kelle turuosa ületab 50% ning kellel on oma tootmisportfell, maandab riske ka vertikaalse integratsiooni kaudu – neil on nii tootmine kui jaemüük, mis võimaldab siseselt hinnakõikumisi tasakaalustada[[45]](#footnote-46).

Eesti Energia riskide maandamise strateegia, mis põhineb vertikaalsel integratsioonil, tähendab, et ettevõte omab ja kontrollib kogu väärtusahelat alates elektri tootmisest kuni selle jaemüügini. See võimaldab neil tasakaalustada hinnakõikumisi ja vähendada tururiski.​

Eesti Energia kontserni kuuluvad erinevad tootmisüksused, sealhulgas Enefit Power, mis toodab elektrit põlevkivist, ning Enefit Green, mis keskendub taastuvenergia tootmisele. Lisaks tegeleb kontsern elektri jaemüügiga. See struktuur võimaldab ettevõttel hallata riske, mis on seotud elektri hinna kõikumisega turul, kuna nad saavad oma tootmis- ja müügitegevusi koordineerida.​[[46]](#footnote-47)

Eesti Energia kasutab ka finantsinstrumente, näiteks tuletistehinguid, et maandada elektri, CO₂ kvootide ja naftaga seotud hinnariske. 2023. aastaks oli kontserni elektrienergia jaemüügi riskimaandamispositsioon 4,0 TWh keskmise hinnaga 103,3 EUR/MWh ning 2024. aastaks 3,1 TWh keskmise hinnaga 67,7 EUR/MWh.[[47]](#footnote-48)

Kontserni juhtkond on rõhutanud, et mitmekesine varade struktuur ja vertikaalne integratsioon aitavad neil paremini toime tulla muutliku turuolukorraga.

Väiksemad müüjad, kes ise ei tooda, st kelle portfellis ei ole elektritootmist, võivad kasutada börsipõhiste pakettide kõrval maandatud riskiga (*hedge*) fikseeritud pakette, ostes varakult endale elektrienergiat turult ette või kasutades sobivaid finantsinstrumente.

Fikseeritud hinnaga elektrilepingute mõju on oluline nii elektrimüüja kui tarbija (ja kogu elektrituru) seisukohast.

Positiivse mõjuna elektrimüüjale saab välja tuua rahavoo prognoositavuse (müüja teab ette millise hinnaga müüb), kliendisuhete tugevnemise (fikseeritud pakett annab kliendile turvatunde ehk pikemad lepingud ning väiksem portfellist lahkumise risk) ja konkurentsieelise (fikseeritud hinda pakkuv müüja mõjub kui stabiilne ja usaldusväärne partner).

Positiivsete mõjudena tarbijale saab välja tuua eelarve planeerimise lihtsuse (elektriarve on paremini ette teada) ning asjaolu, et klient on kaitstud turuhindade järsu tõusu eest (nt võimalikud talvised hinnahüpped).

Negatiivsete mõjudena saab välja tuua, et tarbija ei saa kasu hinnalangusest, kui börsihind langeb, sest klient maksab siis endiselt fikseeritud kõrgemat hinda ning lepingulist jäikust, sest tavaliselt on fikseeritud pakettidega seotud trahvid või piirangud lepingust ennetähtaegsel lahkumisel.

Mõjudena elektriturule üldiselt võib välja tuua turustabiilsuse suurenemise – vähem ebakindlust ja hinnavolatiilsuse mõju lõpptarbijatele. Samas kaotavad hinnasignaalid oma mõjus juhul kui suur osa tarbijad on fikseeritud hinna valinud ning ei reageeri seega turuhindadele (nt ei vähenda tarbimist kõrge hinnaga tundidel).

Konkurentsiametile lisandub muudatusega ülesanne kontrollida elektrimüüjate riskimaandusstrateegiate kasutuselevõttu, kuid kuna järelevalve toimub ilma üksikute strateegiate ja riskipositsioonide sisulise analüüsita ning pisteliselt, on töökoormuse mõistes muudatus ebaoluline.

**6.2. Võrguettevõtjate paindliku liitumise võimaldamise kohustus**

Eelnõuga kaasneb võrguettevõtjatele kohustus võimaldada paindlikku elektrivõrguga liitumist piirkondades, kus elektrivõrkude vaba läbilaskevõimsus on piiratud või puudub. Nõudlus paindliku liitumise võimaluse järele elektrivõrgus on viimastel aastatel oluliselt kasvanud, eriti seoses taastuvenergia (s.o eelkõige päikese- ja tuuleenergia) laialdasema kasutuselevõtuga, energiasalvestite levikuga ning vajadusega paremini hallata koormusi ja võrguressursse.

Eestis on elektrivõrgu piiratud võimsus muutumas üha tõsisemaks probleemiks, eriti seoses taastuvenergia tootmise kiire kasvuga. Mitmed piirkonnad seisavad silmitsi väljakutsetega, kus võrgu läbilaskevõime on ammendumas või piir juba saavutatud. Saarte piirkonnas on elektrivõrkude töökindlus olnud probleemiks, eriti tormide ja lumesadude ajal. Valitsus on eraldanud täiendavaid vahendeid võrgu tugevdamiseks, kuid tööde lõplik valmimine võtab aega. Lääne- ja Kesk-Eestis on elektrivõrgu läbilaskevõime ammendumas. Võrguettevõtja Elektrilevi OÜ on tõstnud liitumistasusid, et rahastada võrgu laiendamist ja parandada liitumisvõimalusi. Tallinna magalarajoonides (Lasnamäe, Mustamäe, Õismäe) kuna võib tekkida vajadus elektritarbimise roteerimiseks elektrinappuse korral. See tähendab, et elektrivarustust võidakse ajutiselt katkestada, et tagada võrgu stabiilsus. Järvamaal on Elektrilevi võrgus 696 elektritootjat, mis viitab aktiivsele taastuvenergia tootmisele piirkonnas. Kuigi otseseid võimsuspiiranguid ei mainita, võib suur tootjate arv viidata vajadusele võrgu tugevdamiseks.

**Eestis on Elering AS ja Elektrilevi OÜ** alustanud paindlike lahenduste piloteerimist, et võimaldada tootjatel liituda tingimuslikult (nt tootmise katkestus teatud pingeoludes või muu mitteturupõhine koormuse ümberjaotamine võrgus).

Võrguettevõtja halduskoormus suureneb oluliselt, sest paindliku liitumise võimaldamine eeldab uute liitumistingimuste väljatöötamist, paindlike liitumiste tasude arvestamise põhimõtete loomist, uute lepingutingimuste väljatöötamist ja tüüptingimuste muutmist, paindlike liitumise kokkulepete haldamise ja paindlike liitujate kaugjuhtimise tehnilise võimekuse loomist, juhtimiskeskusele paindlike liitumispunktide kohta uue infokanali loomist jne.

Kõigi nende tegevustega kaasneb võrguettevõtjale kulu, millest olulisim on kaugjuhtimise võimekuse väljaarendamiseks vajaliku IT süsteemi (DCM ehk *Dynamic Capacity Management,* dünaamiline võimsuste halduse süsteem) arendamine kulu – hetkel on Elektrilevi süsteemi arendamiseks teinud kulusid ca 460 000 euro ulatuses, ettenähtavad on kulud veel 320 000 euro ulatuses ning on teada, et täiendavad kulud kaasnevad DCM süsteemi integreerimisega teiste süsteemidega, mille kulu ei ole Elektrilevile hetkel veel teada.

Elektrilevi on töötamas välja paindlike liitumiste raamistikku ja tingimusi – võrguga on pilootprojektide raames liidetud esimesed paindlikud liitujad (tootjad), kelle võrguühenduse kasutamist võrku antaval suunal piiratakse sisuliselt käsitööna. Tarbimistingimustega paindlike liitumiste kogemus Elektrilevil hetkel veel puudub, kuivõrd tegemist on ka kogu maailmas veel võrdlemisi uudse kontseptsiooniga. Kui alates 500 kW tootmisseadmetel on kaugjuhtimise võimekus välja ehitatud, siis väiksema tootmisvõimsusega tootmisseadmete ning tarbijate kaugjuhtimiseks tuleb luua eraldi võimekus. Täpsemad lahendused on hetkel välja töötamisel ning eeldavad esmalt pilootprojektide etapi läbimist.

Suuremal hulgal on Elektrilevil võimalik paindlikke liitujaid hallata ja juhtida, kui arendatakse välja kaugjuhtimiseks vajalik IT süsteem. Süsteemi arendamine toimub paralleelselt pilootprojektidega, mille tulemustest lähtuvalt luuakse süsteemi vajalikud funktsionaalsused. Kuna süsteem on alles arendamisel, siis ei ole lõpuni teada, millistel tingimustel oleks Elektrilevil võimalik suuremal hulgal tarbijaid ja tootjaid kaugjuhtida ehk paindlike liitumiste tingimusi ei ole praeguse vähese kogemuse pinnalt võimalik määrata.

Samuti tuleb arvestada asjaolu, et seaduseelnõu koostamise ajal kehtivatest liitumistingimustest lähtudes on valdav osa liitumisega kaasnevatest investeeringutest liitujate endi kanda.

Sellest tulenevalt saab Elektrilevi paindlikke liitumisi võimaldada järk-järgult üha laiapõhjalisemalt ning vastavalt olemasolevatele tehnilistele lahendustele ning jaotusvõrgu arengukavas kokkulepitud ootustele. Esimeses järgus tekib valmisolek ja vajalikud eeldused valitud piirkondades paindlikult elektritootjate ühendamiseks. Järk-järgult laieneb võimekus kogu Elektrilevi võrgus. Paralleelselt käivad arendustööd selle nimel, et luua vajalikud eeldused ka tarbijate paindlikuks liitumiseks ja ka seda perspektiivis kogu jaotusvõrgu teeninduspiirkonna ulatuses.

Paindlike liitumiste kasutuselevõtt pakub mitmeid positiivseid mõjusid nii võrguettevõtjale, tootjatele kui ka tarbijatele.

Positiivsete mõjudena võrguettevõtjatele saab välja tuua efektiivsema võrguressursside kasutamise - paindlikud liitumised võimaldavad uusi tootjaid ja/või tarbijaid võrku ühendada ilma kohese vajaduseta võrguinvesteeringute järele. Võrk kasutatakse ära maksimaalse efektiivsusega, sh ööpäeva vältel dünaamiliselt.

Võimalus investeeringuid ajas hajutada – püsiva ja kuluka võrguarenduse saab teha alles siis, kui tootmisvõimsused on reaalselt realiseerunud. Parem saab olema ka süsteemi paindlikkus ja koormuse juhtimine. Võrk saab reageerida reaalajas muutuvatele koormustele ja tootmisele, tasakaalustades süsteemi paremini.

Elektritootjad (eriti taastuvenergia tootjad) saavad positiivse mõjuna arvestada kiirema võrku liitumisega. Paljud tootjad ei ole saanud liituda vaba võrguvõimsuse puudumise ja liitumisega kaasnevate suurte investeeringukulude tõttu. Paindlik liitumine võimaldab neil alustada tootmist, kuigi teatud tingimustega (nt katkestusvõimalus pinge- või koormusepiirangul). Paindlik liitumine toetab rohepöörde eesmärke, võimaldades päikese- ja tuuleenergia tootmise kiiremat laienemist ning motiveerib energiasalvestuse kasutuselevõttu. Tootjad saavad kombineerida tootmist salvestustehnoloogiatega, et paremini sobituda võrgu tingimustega (nt toota ja salvestada siis, kui võrguvõimsust on, ja müüa hiljem).

Tarbijatele loob paindlik liitumine rohkem valikuvõimalusi.

Suurtarbijad nagu ettevõtted ja tööstused saavad kasutada dünaamilisi võrguühendusi, kus nad tarbivad rohkem siis, kui võrgus on vaba võimsust – see võib vähendada nende elektrikulu.

Võimalik kasu võib tekkida ka hinnakujunduses. Tarbijad, kes nõustuvad paindlikkusega, võivad maksta vähem võrgu kasutamise eest, kuna nende võrguühendus on võrgu jaoks vähem koormav kui nende tarbijate võrguühendus, kes vajavad pidevalt vaba võrgu läbilaskevõime olemasolu.

Paindlikud liitumised pakuvad küll olulisi eeliseid, kuid nende rakendamisel tuleb arvestada ka võimalike negatiivsete mõjudega. Need riskid ja piirangud tulenevad tehnilistest, majanduslikest ja sotsiaalsetest teguritest.

Vähem prognoositav süsteemikäitumine - kui paljud liitujad on tingimuslikud, muutub võrgu töö raskemini ennustatavaks ja tipukoormuste ajal võib olla keerulisem tagada stabiilsust. Seega võrguettevõtja saab lubada paindlikku liitumist vaid vastavalt võrgu võimekusele ning võib juhtuda, et osad paindliku liitumise soovijad liitumist ei saa.

Tootmise katkestused - paindlike liitumiste puhul peab tootja arvestama ootamatute katkestustega, kui võrk ei suuda toodangut vastu võtta (nt võrgu ülekoormus, pingepiirang).

See võib vähendada investeeringu tasuvust ja tekitada rahalist ebastabiilsust, kuid tingimused on tootjale teada antud enne liitumist.

Vajadus lisaseadmete ja juhtimissüsteemide järele - paindlik liitumine nõuab sageli nutikaid mõõteseadmeid, reaalajas juhtimist ja kaugloetavaid süsteeme, mis võivad olla kallid. Võrguettevõtjal võib lisaseadmete hankimine ning süsteemide väljatöötamine võtta aega.

Vähenenud turu konkurentsivõime - tootjad, kelle liitumine on piiratud või katkestatavate tingimustega, võivad saada ebavõrdse kohtlemise võrreldes „püsiliitujatega“.

**6.3. Tarbijate kaitsmine võrgust lahtiühendamise eest**

Elektritarbijate kaitsmine elektrivõrgust lahtiühendamise eest kohtuvälise vaidluse ajal võib avaldada nii positiivset kui ka negatiivset mõju tarbijate elukvaliteedile, sotsiaalsele turvalisusele ja üldisele heaolule.

Tarbijavaidluste komisjoni poole on pöördunud 2022. aastal – 50 tarbijat, 2023. aastal – 57 tarbijat, 2024. aastal – 26 tarbijat ning 2025. aasta viie kuu jooksul – 6 tarbijat. Tarbijavaidlustes on poolteks füüsilisest isikust tarbija (ehk mittemajandustegevuses olev eraisik) ja kaupleja (ettevõte) ning poolte vahel peab olema lepinguline suhe ning vaidluses kaitstav võlaõiguslik nõue.

Pöördumistes on probleemina üldjuhul väljatoodud liitumise keerukust või kõrget hinnastamist, kuid kuna seal ei ole üldjuhul lepingulisi suhteid tekkinud, siis neid ei saa lahendada tarbijavaidlusena. Samuti on paljudel juhtudel probleemina toodud nö monopolistlikku ja tarbijavaenulikku käitumist, liiga kõrgeid hindu, pakettide sobimatust jms mis ei ole võlaõiguslikult kaitstavad nõuded. Juhul, kui vaidlus on kehtestatud tüüptingimuste pinnalt on Tarbijavaidluste komisjon isikuid suunanud Konkurentsiameti poole, kelle pädevuses on hinnata tüüptingimuste/hinnastamise korrektsust ja teostada vastavat järelevalvet.

Muudel juhtudel on probleemina toodud kahju tekkimine (näiteks ülepinge või võrguettevõtja poolsete tööde tagajärjel), tüüptingimuste sobimatus ning tähtajalise lepingu ennetähtaegse lõpetamise leppetrahvi olemus ja selle suurus.

Konkurentsiamet on lahendanud 2020. aastal – 42, 2021. aastal – 67, 2022. aastal – 165, 2023. aastal – 183 ja 2024. aastal – 145 pöördumist, millest kokkuvõtvalt füüsiliste isikute pöördumised hõlmavad ca 2/3, juriidilised isikud 1/3. Lisaselgitusena toodi välja, et pöördumiste arvu alates 2022. aastast tõstis järsult energiakriis ning sellega seonduv Universaalteenus.

Positiivse mõjuna saab välja tuua, et tarbijate kaitsmine elektrivõrgust lahtiühendamise eest kohtuvälise vaidluse ajal tagab neile stabiilsuse ja kindlustunde, vältides igapäevaelu ja majandustegevuse häirimist. Samuti aitab see kaitsta haavatavamaid gruppe, nagu madala sissetulekuga pered ja vanemad inimesed, et nad ei jääks kohtuvälise vaidluse ajal elutähtsate teenusteta. See tugevdab tarbijate usaldust teenusepakkujate vastu ning soodustab vaidluste rahumeelset ja õiglast lahendamist.

Negatiivse mõjuna tarbijate kaitsmisel elektriühenduse katkestamise eest kohtuvälise menetluse ajal võib põhjustada tarbija võlgade kuhjumist ning teenusepakkujate finantsraskusi, mis omakorda võib mõjutada teenuse kvaliteeti ja võrgu toimimist. Kaitse võib soodustada ebavõrdset kohtlemist vastutustundlike ja makseraskustega tarbijate vahel. Mistõttu on vajalik tõsta tarbijate teadlikust abi saamiseks vastavates olukordades ning teabelevitamise kohustus on seadusest tulenevalt elektrimüüjatel ja võrguettevõtjatel ka endil.

**6.4. Elektri jagamine hoone piires**

Mõjutatud osapooled:

1. Võrguettevõtjad – 2024. aasta seisuga oli Eestis üks põhivõrguettevõtja (Elering) ja 33 jaotusvõrguettevõtjat, kellest suurimad on Elektrilevi OÜ (2024. a turuosa 88%), Viru Elektrivõrgud OÜ (2024. a turuosa 3%), Imatra Elekter AS (2024. a turuosa 3%), Loo Elekter AS (2024. a turuosa 1%). Kuigi Elektrilevi OÜ omandas Imatra Elekter AS-i 2021. aastal, tegutsesid need aruande järgi 2024. aastal veel eraldiseisvate äriühingutena. Kui Imatra Elekter AS-i turuosa (3%) liita Elektrilevi OÜ turuosaga (88%), oleks Elektrilevi grupi **konsolideeritud turuosa 2024. aastal umbes 91%**.
2. Kodutarbijad – 2024. aasta lõpu seisuga 665 918 elektrilepingut;
3. Ettevõtjad – 2024. aasta lõpu seisuga 106 597 elektrilepingut[[48]](#footnote-49).

Praegu on tarbijatel, kes toodavad ja tarbivad taastuvenergiat samas hoones või kortermajas, võimalus sõlmida võrgu- ja elektrilepinguid järgmiselt (vaatleme näitena korteriühistut):

* Iga eluruumi jaoks sõlmitakse eraldi võrgu- ja elektriostuleping. Korteriühistu (KÜ) sõlmib üldelektri jaoks võrgu- ja elektriostulepingu, tarbitud elektrikoguseid mõõdetakse peaarvestiga. Päikesepaneelide toodang liigub läbi KÜ peaarvesti KÜ elanikele või elektrivõrku. Probleemkohad: KÜ elanik maksab KÜ katusel toodetud elektri eest võrgutasu, elektriaktsiisi, taastuvenergiatasu ja soetab selle elektri elektrimüüjalt. Skeem:

Pilt, millel on kujutatud kuvatõmmis, Graafika, graafiline disain, Värvikus

Kirjeldus on genereeritud automaatselt

* KÜ ja elanikud sõlmivad ühisostulepingu. Sellisel juhul arvestatakse elanike elektrienergia kasutamise kulu kokkuleppe järgi: kas eluruumi on paigaldatud väiksema täpsusega arvestid või jagatakse elektri kogus eluruumi ruutmeetrite järgi. Tarbijal (eluruumi elanikul/omanikul) puudub võimalus ise valida võrgupaketti ja elektrilepingut (dünaamilise või fikseeritud hinnaga leping) ning tal pole ka huvi oma tarbimist elektrihinna järgi juhtida (kui KÜ valib fikseeritud paketi või kui elektrikulu ei jaotata mõõdetud koguste alusel). Kuna KÜ ei hakka börsipaketi puhul iga 15 minuti järel muutuvat elektrihinda kokku arvutama ja paigaldatavad arvestid ei pruugi seda piisava täpsusega mõõta, jagatakse kuu kogukulu tõenäoliselt mõõdetud elektrienergia kogusega ehk tarbijal ei ole põhjust oma elektritarbimist soodsamale ajale nihutada. Skeem:

Pilt, millel on kujutatud kuvatõmmis, Graafika, Värvikus, kunst

Kirjeldus on genereeritud automaatselt

Muudatuse järel on korteriühistul ja elanikel jätkuvalt võimalik sõlmida ühisostulepinguid, kuid see ei ole enam vajalik selleks, et elanik saaks otsest kasu hoone katusel toodetud taastuvelektrist. Muudatuse tulemusel paraneb tarbija valikuvabadus otsustada, millist võrgupaketti ja elektrimüügilepingut ta soovib sõlmida.

Seadusemuudatus on kooskõlas direktiiviga (EL) 2024/1711[[49]](#footnote-50), millega täiendati direktiivi (EL) 2019/944 artikliga 15a ja direktiivi (EL) 2018/2001[[50]](#footnote-51) artikli 21 punktiga 4. Samuti on muudatus kooskõlas alkoholi-, tubaka-, kütuse- ja elektriaktsiisi seaduse § 24 lõikega 63, mille kohaselt kuni 100 kW summaarse netovõimsusega seadmetega ja elektrisüsteemiga ühendatud elektrienergia tootjal, kelleks on kodutarbija või korteriühistu, ei teki maksukohustust elektrienergiat tarbimiseks kasutusele võttes ega edastades kodutarbijale, korteriühistule või võrguettevõtjale. Praegu, kui korteriühistu ei sõlmi elektri ühisostulepingut, maksavad tarbijad omatoodetud elektri eest aktsiisi.

Muudatus näeb ette, et Elering loob andmevahetusplatvormile (AVP) energiajagamise mooduli. Sarnaselt on lähenenud Soome, kus süsteemihaldur Fingrid on loonud mooduli nende AVPle, kus hoone sees energia jagamiseks tuleb end registreerida ja määratleda elektri jagamise põhimõtted osapoolte vahel.

Halduskoormuse kasv korteriühistu energia jagamise (nt ühiste päikesepaneelide toodetud elektri jaotamise) tõttu tekib korteriühistu juhatusel ja raamatupidamisel peamiselt vajadusest täpseks ja regulaarseks energiatootluse ning tarbimise arvestuseks, mis tuleb seejärel igale korteriomanikule õigesti arveldada ja dokumenteerida. Võrguettevõtjale kasvab halduskoormus seoses AVP süsteemi täienduste vajadusest.

**6.5. Riigi julgeoleku põhimõtted elektripaigaldistes kasutatavat riist- või tarkvara hankides**

Mõjutatud osapooled:

1. Võrguettevõtjad – 2024. aasta seisuga oli Eestis üks põhivõrguettevõtja (Elering) ja 33 jaotusvõrguettevõtjat, kellest suurimad on Elektrilevi OÜ (2024. a turuosa 88%), Viru Elektrivõrgud OÜ (2024. a turuosa 3%), Imatra Elekter AS (2024. a turuosa 3%), Loo Elekter AS (2024. a turuosa 1%). Kuigi Elektrilevi OÜ omandas Imatra Elekter AS-i 2021. aastal, tegutsesid need aruande järgi 2024. aastal veel eraldiseisvate äriühingutena. Kui Imatra Elekter AS-i turuosa (3%) liita Elektrilevi OÜ turuosaga (88%), oleks Elektrilevi grupi konsolideeritud turuosa 2024. aastal umbes 91%.
2. Tootjad, kes soovivad võrguga liituda, kuna nende seadmed peavad samuti vastama riist- ja tarkvara nõuetele.
3. Tarbijakaitse ja Tehnilise Järelevalve Amet
4. Kaitsepolitseiamet (KAPO) ja Välisluureamet (VLA)
5. Riigi Infosüsteemide amet (RIA)

Võrguettevõtja arvestab võrguteenuse osutamiseks ja kasutamiseks vajalikku riist- või tarkvara hankides riigi julgeoleku põhimõtetega. Teadaolevalt alustab Eesti suurim jaotusvõrguettevõtja Elektrilevi OÜ lähiaastail arvestite väljavahetamist. On oluline tagada, et arvesteid hankides hindaks võrguettevõtja hanke koostamise käigus, kuidas välistada seadmete hankimist riigi julgeolekut ohustavatelt pakkujatelt. Elektrilevi OÜ turuosa on Eestis väga suur, mistõttu mõjutaks see oluliselt ka riigi julgeolekut, kui sajad tuhanded arvestid hangitaks suure riskiga pakkujalt.

Muudatus on analoogne elektroonilise side seaduses (ESS) sätestatud lahendusega. ESS kohaselt peavad sideettevõtjad saama Tarbijakaitse ja Tehnilise Järelevalve Ametilt riist- või tarkvara kasutusloa. Võrguteenuse osutamiseks ja kasutamiseks kasutatavale riist- või tarkvarale pole kasutusloa taotlemist plaanitud, kuid üldist järelevalvet teostab sarnaselt ESS-le ELTS-s sätestatud kohustustele TTJA, kus kontrollitake seadmete vastavust lubatud seadmete nimekirja alusel. Nimekiri luuaks TTJA koordineerimisel koos võrguettevõtjatega ja teiste päsevate asutustega (RIA, KAPO, Välisluureamet).

Üleüldiselt on TTJA ametikoha puhul roll eelkõige järelevalve tegemine võrguteenuse osutamisega seotud ettevõtjatele ning vastavate toimingute rutiinne läbiviimine. Edaspidised ülesanded on:

* Lubatud riist- ja tarkvara listi loomise koordineerimine ja koostamine, mille osas edaspidi kontrollitakse, kas riist-ja tarkvara on lubatud. List koostatakse koostöös võrguettevõtjatega, RIA, VLA jm pädevate asutuste koostöös.
* Erinevate tegevuste läbiviimine:
  + Võrguettevõtja esitatud seadmete nimekirja kontrollimine vastavalt listile (iga-aastane tegevus). Kui võrgus kasutatav seade ei vasta listile, siis tuleb TTJA-l teha otsus lähtuvalt elektrisüsteemi võrgueeskirjas sätestatud protsessile. See eeldab teiste pädevate asutustega suhtlust.
  + Listi lubamiseks tuleb RIA, KAPO ja Välisluureametiga hinnata, kas seade on ohutu. Antud ametnik oleks eelkõige koordineeriva rolliga sellel juhul, et saada kinnitus, kas seade on sobilik või mitte.
  + Äärmisel juhul, kuid vaevalt, on seotud ettekirjutuste jm juhtudega, kui võrguettevõtja ei kavatse seadusest tulenevaid nõudeid täita.

Lisaks peavad tootjad arvestama enda tootmisseadmete (sh salvestus) võrku liitmisel silmas pidama, et need seadmed vastaks kehtestatud nõuetele. Kui olemasolevatel seadmete puhul selgub, et nad kujutavad endast ohtu, siis tuleb neil kasutusele võtta riske maandavaid meetmeid (näiteks seadme tootja pideva kaugligipääsu piiramine või välistamine).

Suureneb ka RIA, KAPO ja Välisluureameti töökoormus. Alguses on see suurem, kuid ajas asendub see rutiinsete tegevustega. Eelkõige on nende roll anda vajadusel hinnang teavitatud või loakohustuse raames esitatud võrguettevõtja seadmetele. Juhul kui seal peaks eksisteerima julgeolekurisk, siis tuleb anda piisav sisend TTJA-le, et saadaks vastu võtta vastav otsus, et sätestada nendele seadmetele tingimused või piirangud.

Sellega seoses vajab TTJA ühte täiendavat töökohta. Kuivõrd kohustuse suurim koormus jääb 2026. aastasse (nimekirja koostamine ja protsessi juurutamine) ning see aitab kaasa taastuvenergia elektrisüsteemi integreerimisele, kaetakse kohustusega kaasnevad kulud ühekordselt 2026. a RePower meetmest mahus kuni 60 tuhat eurot. Järgnevatel aastatel seadusest tulenevate kohustuste täitmise kulude katmiseks tuleb esitada taotlus riigieelarvest vastavate kulude katmiseks.

**6.6. Energia tootmise ja selle võrku müümisega seonduvate tegevuste vabastamine riigihangete reeglitest Eestis**

Vabastus puudutab ainult neid energiatootjaid, keda riigihangete seadus loeb erisektori hankijateks (ehk avalik-õiguslikud või neile sarnased eriõigustega ettevõtted), on nende hulk Eestis väike, ulatudes suurusjärgus 5–15 ettevõtteni.

Seega on vabastuse sihtrühm numbriliselt väga väike, kuid nende turumõju (eriti elektri tootmise ja hulgimüügi osas) on domineeriv.

Eelnõuga kaasnevad mõjud on pigem positiivsed:

• Riigi töökoormus väheneb, sest riik ei pea ise tegema põhjalikke turu- ja konkurentsiuuringuid, koostama mahukat erandi taotlust, ega aktiivselt osalema erandi taotluse menetluses.

• Erandi taotlemise kulud kannab taotleja. Kui hankijatel on õigus ise erandit taotleda, kannavad ka hankijad ise kõik erandi taotlemisega seonduvad kulud, koormamata seejuures riigieelarvet. Taotlejad maksavad väikese ühekordse "lõivu" selle eest, et saada püsivalt äriline vabadus ja efektiivsus turul. See on kaalutletud investeering, mis parandab pikaajalist marginaali ja konkurentsivõimet.

• Riigil endal säilib erandi taotlemise õigus, ehk soovi korral saab riik ise vastavas sektoris erandi taotluse Euroopa Komisjonile esitada.

• Majanduskeskkond paraneb, sest turuosalised saavad ise algatada turu tõhusamale konkurentsile avamise protsessi.

Muudatus viib riigihangete protsessi vastavusse Euroopa Liidus eksisteerivate parimate tavadega, soodustades konkurentsivõimelisemat ja tõhusamat turukeskkonda, sealjuures vähendades riigi töökoormust.

**6.7. Elektrienergia liitumis- ja võrgulepingujärgse tootmissuunalise võimsuse mittekasutamise eest rakendatava tasu tingimuste muutmine**

Eelnõuga kaasneb pikaajaline positiivne majanduslik mõju eelkõige kuni 15 kW (kaasa arvatud) tootmissuunalise võrguvõimsuse omanikele, kuna muudatuse jõustumise järgselt ei rakenduks neile nõue kord aastas vähemalt 95% ulatuses oma liitumisvõimsust vähemalt ühe kauplemisperioodi ulatuses kasutada ning seeläbi alakasutustasu. Elektrilevi võrgus on 2025. aasta keskpaiga seisuga mikrotootjaid (s.o kuni 15 kW maksimaalne võimsus) 13 700 kokku tootmisvõimsusega 143 MW ja võrgulepinguga kokku lepitud võrku antava võimsusega 141 MW. Kokku Elektrilevi võrgus 23 100 elektritootmisega seotud tarbimiskohta, tootmisvõimsusega 981 MW ja võrgulepinguga kokkulepitud võrku antava võimsusega 917 MW. Võrku antav võimsus (võrguühenduse läbilaskevõime elektrienergia võrku andmisel) võib olla ja paljudel juhtudel ongi erinev tootmisseadme võimsusest. Ka paljude elektritootjatega on võrku antav võimsus kokku lepitud 15 kW või väiksemana või on olukordi, kus tootmistingimusi kasutaval võrguühendusel võib olla kokku lepitud, et elektrienergia võrku andmine ei ole võimaldatud. Kohustus tõendada tootmissuunalise võrgu läbilaskevõime kasutust rakendub vaid üle 15 kW tootmissuunalise võimsuse võrgu- või liitumislepingu omanikele. Muudatus kavandatakse jõustada tagasiulatuvalt alates 2023. aasta 17. märtsist – st alakasutustasu esmakordsest jõustumisest selliselt, et mikrotootjatele, s.o kuni 15 kW tootmissuunalise võrguühenduse läbilaskevõime omanikele ei esitata ühtegi nn. alakasutustasu arvet.

Lisandub täiendav halduskoormus ning välistada ei saa ühekordset negatiivset majanduslikku mõju võrguettevõtjatele, kelle võrguga on ühendatud kuni 15‑kilovatiseid tootmisvõimsusi, kuna IT-süsteemides tuleb seadusemuudatuse tõttu sisse viia erinevad kontrollimehhanismid võrgu- või liitumislepingu tootmissuunalisest võimsusest lähtudes juhul kui sellist funktsionaalsust seni süsteemides ette nähtud ei ole olnud.

**6.8. Liitumistaotluses toodud elektrienergia tootmise tehnoloogia muutmise tingimuste täpsustamine**

Eelnõuga kaasneb ettevõtlusega seotud positiivne majanduslik mõju põhivõrgus pärast 2025. aasta 13. juunit esitatud liitumistaotlustele, millele lubatakse esialgse taotluses toodud tehnoloogia piiramatut muutmist. Senistele, enne 2025. aasta 13. juunit esitatud liitumistaotlustele jääb kehtima võimalus muuta tehnoloogiat kütuse põletamisel, vesinikul või salvestusel põhinevaks ning lisada oma liitumistaotluses toodud tehnoloogiale teisi tehnoloogiaid juhul kui sellega ei kaasne liitumislepingus sätestatud tootmissuunalise võimsuse suurenemine (soodustamaks hübriidparkide rajamist ehk tootmisseadmetele salvestusseadmete lisamist või vastupidi). Täpsemalt on sihtrühma suurust ehk energeetikaprojektide arendajate hulka keerukas hinnata, sest seadusemuudatustest lähtuvalt teeb iga ettevõtja sisemiselt oma investeerimisotsuse kas olemasolevasse tehnoloogiasse või tehnoloogia muutmise otsuse või otsustab loobuda liitumisvõimsusest (kusjuures säilib võimalus vähendada liitumisvõimsus nullini, kuid liitumispunkt jääb sealjuures alles). Samuti kaasneb positiivne majanduslik, ettevõtlusega seotud mõju aktiivsetele elektrienergia tootmise või salvestusega seotud projektide arendajatele seeläbi, et tehnoloogia muutmisel lühema tootmise alustamiseks ette nähtud tähtajaga tehnoloogialt pikema tähtajaga tehnoloogiale kaasneb ajapikendus tootmisega alustamiseks enne kui rakendatakse tootmissuunalise võimsuse mittekasutamise tasu ehk alakasutustasu.

Võrguettevõtja jaoks ei too eelnõu kaasa märkimisväärset mõju ei halduskoormuse kasvu ega majandusliku mõju mõistes, kuid laiemalt ühiskonnale toob kasu arendajate võimalus optimeerida võrguga liidetavat tootmistehnoloogiat (ja salvestusüksusi) vastavalt reaalselt süsteemis vajaminevale tehnoloogiale – nii on võimalik kõige kulutõhusamalt tagada energiavarustuskindlus ja tootmispiisavus.

**6.9. Elektrienergia tootmissuunalise võimsuse piiramise hüvitamise metoodika kohaldamise tingimused**

Eelnõuga kaasneb positiivne majanduslik mõju olemasolevatele, juba arenduse faasis olevatele elektrivõrguga liitujatele, kuna otsekohalduva Euroopa Parlamendi ja nõukogu määruse (EL) 2019/943 artikli 13 lõike 7 kohase koormuse ümberjaotamise korral hüvitise maksmine rakendub vaid uutele, niinimetatud fikseeritud liitumistasu kontseptsiooni alusel liitujatele (see tähendab alates 2025. aasta 13. juunist liitumistaotluse esitajatele). Eelnevalt oli liitumistasu igas põhivõrgu osas kulupõhine ning sisaldas endas liituja elektrivõrguga liitumisega seotud vajalikke võrgutugevdusi, mille läbi liituja endale oma vajaminevas võimsuses täies mahus liitumise garanteeris. Uue kontseptsiooni järgi on osa liitumiskulust olemasolevas võrgus juba sotsialiseeritud ning uued liitumised loetakse seega sisuliselt paindlikeks liitumisteks kuni vajaminevate võrgutugevduste valmimiseni. Eespool mainitud liitumiskulude osaline sotsialiseerimine tähendab seda, et uue, fikseeritud liitumistasu kontseptsiooni järgi tasuvad olemasoleva põhivõrgu ulatuses liitujad poole kogu vajalike võrgutugevduste kulust, aga teise poole kuludest kannavad võrguteenuse tasu kaudu elektritarbijad, mille vastu saavad nad kindlama, uueneva elektrivõrgu ja võrku lisanduvast taastuvelektrist tulenevalt soodsama elektrihinna. Väljaspool olemasolevat põhivõrku liitujatele jääb endiselt kehtima kulupõhine hind ning samuti kohaldatakse neile tootmissuunalise võimsuse piiramise hüvitamise metoodikat juhul kui vajaminevad võrgutugevdused ei ole õigeaegselt valmis ehk metoodika kohaldamine ei ole üheselt seotud ainult fikseeritud tasu kontseptsiooni alusel liitumisega. Sihtrühmade suurust hinnata on raske, kuna täna teadaolevalt ei näe põhivõrguettevõtja vajadust tootmissuunalist võimsuse piiramiseks võrgutugevduste puudumisest tulenevalt ning ei prognoosi selle vajaduse tekkimist enne 2028. aastat kui peaks võrku lisanduma rohkem taastuvenergia tootmisvõimsusi.

**6.10. REMIT määruse nõuete kohaldamine elektri- ja gaasiturul manipulatsioonide ja siseteabe ebaseadusliku kasutamise ennetamiseks**

REMIT määrusega kehtestatud reeglid on suunatud elektri- ja gaasiturul manipulatsioonide ja siseteabe ebaseadusliku kasutamise ennetamisele, milleks tõstetakse elektri ja gaasi hulgituru reeglite rikkumiste eest määratud trahve. Turuosalisi keda muudatus eelkõige mõjutab on ettevõtted, kes kauplevad elektri- ja gaasihulgiturul, samuti ka põhivõrguettevõtja või suurema tarbimismahuga lõpptarbijad. Teisisõnu isikud, kaasa arvatud põhivõrguettevõtja, kes sõlmib tehinguid ning annab muu hulgas kauplemiskorraldusi ühel või mitmel energia hulgimüügiturul. Täpsemalt on muudatuse poolt mõjutatud osapooled elektri ja gaasi hulgiturgudel osalevad turuosalised, kelleks on:

* Elektri ja gaasi süsteemihaldur Elering;
* Elektri hulgituru osalised: Eestis tegutseb 17 bilansihaldurit ja 40 avatud tarnijat[[51]](#footnote-52);
* Gaasi hulgituru osalised: Eesti ja Läti ühises bilansitsoonis on 2023. aasta seisuga registreeritud 76 hulgimüügiettevõtet, neist 12 turuosalist on lepingu sõlminud Elering AS-iga (Eesti) ja 64 turuosalist Conexus Baltic Gridiga (Läti). Gaasi hulgimüügiturul on Eestis suurima tarnemahuga ettevõte Eesti Gaas AS, kelle osakaal 2023. aastal oli 73,26%[[52]](#footnote-53). Eestis tegutseb 17 bilansihaldurit ja 28 avatud tarnijat[[53]](#footnote-54).

Praktikas mõju praegu puudub. Potentsiaalselt kaasneks eelnõu jõustumise järel REMIT nõuete rikkumise korral elektriettevõtjatele majanduslikud mõjud. Seni on Eestis rikkumisi Konkurentsiameti poolt tuvastatud vähesel määral. Sellegipoolest omavad kõrgemad trahvimäärad heidutavat ja rikkumisi ennetavat mõju. Potentsiaalsed rikkumised võivad elektri- ja gaasituru osalistele, sh tarbijatele tuua kaasa suurel määral varalist kahju, kuna potentsiaalne turuga manipuleerimine võib omada mõju elektrihindadele.

**Senised menetlused:**

Konkurentsiamet on seni ELTS § 1014 rikkumise kohta viinud läbi menetluse ja määranud rahatrahvi ühel korral – 2015. aastal. Amet määras 04.11.2015 Elering AS-ile 2014. aasta juunis toime pandud REMIT määruse rikkumise eest ELTS-i alusel rahatrahvi 10 000 eurot. Elering AS teostas 2014. aasta juulis Eesti ja Soome vahelise Estlink2 elektriühenduse hooldus- ja süvistustöid, mis põhjustasid nimetatud ühenduse katkestuse. Elering AS ei avalikustanud hooldustööde osas õigeaegselt siseteavet, rikkudes sellega REMIT määruse sätestatud siseteabe avalikustamise kohustust.[[54]](#footnote-55)

Konkurentsiamet on seni MGS § 442 rikkumise kohta viinud läbi menetluse ja määranud rahatrahvi ühel korral 2021. aastal. Amet määras 29.10.2021 Elering AS-ile REMIT määruse rikkumise eest MGS-i alusel rahatrahvi 10 000 eurot. Elering AS ei avalikustanud gaasirajatise Balticconnectori võimsusi oluliselt mõjutavate Paldiski ja Puiatu kompressorjaamade osas tulemuslikult ja õigeaegselt siseteavet, rikkudes sellega REMIT määruses sätestatud siseteabe avalikustamise kohustust.[[55]](#footnote-56)

Kavandatavad muudatused ei avalda mõju riigi ega kohalike omavalitsuste tuludele ja kuludele.

Seadusemuudatusega kaasneb Konkurentsiametile töökoormuse kasv. Põhiline töökoormuse kasv tuleneb REMIT määruse jõustumisega kaasnevast vajadusest teostada üksikasjalikumat ja laiemat elektri ja gaasi hulgituru järelevalvet. Sellegipoolest suurendab ka käesolev eelnõu Konkurentsiameti vajadust täiendava ressursi järele, kuna karistusmäärade määramise täiendava keerukuse tõttu töökoormus kasvab. Eelnõust tulenevalt vajab Konkurentsiamet üht täiendavat lisakohta elektri ja gaasi hulgituru järelevalve teostamiseks.

**6.11 Elutähtsa teenuse osutaja määratluse uuendamine**

Eelnõuga muudetakse ETO piirmäära senise 200 MW asemel 90 MW-le. Sellega seoses lisandub 15. oktoobri 2025. a seisuga ETO-ks Enefit Green AS ning Utilitas OÜ. Arvestades Eesti elektritootmise ja -salvestamise arendamise kiirust, lisandub juba lähiajal uute ETO-dena vähemalt neli uut ettevõtjat: Estiko Energia OÜ, Evecon OÜ, KC Energy OÜ ja Sunly AS. ETO-ks olemisega kaasnevad samuti kõrgemad nõuded turvalisusele ja riskijuhtimisele, kuid see aitab tagada ühtsemat standardit toimepidevuse tagamiseks. See on vajalik elutähtsa teenuse, ehk elektriga varustamise, tagamisel. Näiteks tuleb koostada riskianalüüs ja toimepidevusplaan, et läbi mõelda enda toimepidevus erinevate stsenaariumite näitel. Samuti annab see elutähtsat teenust korraldavale asutusele (elektriga varustamisel Kliimaministeerium) täpsema ülevaate ettevõtete toimepidevusplaanidest ja riskidest. See omakorda võimaldab korraldaval asutusel vajadusel tähelepanu juhtida ja tagasiside anda teatud riskidele ning vajadusel aidata vajaminevate kontaktidega. ETO-ks olemine tähendab automaatselt ka kohustust järgida küberturvalisuse seaduses sätestatud kohustusi.

Uutele ETO-dele kaasneb täiendav halduskoormus. Halduskoormuse tõus sõltub ettevõtte suurusest ja sellest, milliseid elektrijaamasid või paigaldisi omatakse.

* Riskianalüüs ja toimepidevusplaan ETKA-le. Koostamine võib tähendada täiendavat tööjõuvajadust ETO-le, kuid samuti on võimalik see teenuse korras sisse osta vastava pädevusega ettevõtetelt. Tegemist pole iga-aastase tegevusega, kuna plaanid esitatakse ETKA-le iga kahe aasta järel.

Uued ETO-d peavad rakendama E-ITS või ISO standardit, seda lisaks kõikidele muudele uue küberturvalisuse seaduse nõuetele. Sellega kaasneb süsteemi riskianalüüsi kohustus. Selles tuleb esitada süsteemi turvalisust ja teenuse toimepidevust mõjutavate ning küberintsidendi tekkimist põhjustavate riskide loetelu, määrata riskide realiseerumisel tekkiva küberintsidendi tagajärgede raskusaste ning kirjeldada küberintsidendi lahendamise abinõusid. Lisaks tuleb teostada E-ITS audit. Selle eesmärk on hinnata, kas auditeeritava organisatsiooni infoturbe halduse süsteem ning selle raames rakendatud meetmed on piisavad organisatsiooni äriprotsesside kaitseks ja organisatsiooni eesmärkide täitmiseks. Auditi edukas läbimine annab organisatsiooni klientidele ja partneritele kindlustunde organisatsiooni jätkusuutlikkuse ja infoturbe ohtudele vastupanuvõimekuse osas. E-ITS auditi läbiviimisel arvestatakse infoturbe ohtudest tulenevaid riske ja auditeeritava organisatsiooni riskitaluvust. Sõltumatu audit maksab hinnanguliselt suurusjärgus 10-30 tuhat eurot kolme aasta kohta (3300-10 000 eurot aastas). Väiksematel ettevõtetel on kulu madalam võrreldes suurematega, kuna auditi maht on väiksem. Kuna uute ETO-de puhul on tegemist suuremate ettevõtetega, siis võib eeldada, et maksumus on pigem antud vahemiku kallimas otsas.

Halduskoormus kaasneb peale uute ETO-de ka teistele asutustele:

* Kliimaministeeriumi töökoormus suureneb, kuna uute ETO-de riskianalüüsid ja toimepidevusplaanid tuleb kinnitada või vajadusel anda täiendavaid suuniseid muudatusteks. Uute ametikohtade vajadus esialgu puudub, kuna uute lisanduvate ETO-de arv on madal. Lisaks tegemist pole iga-aastaste tegevusega.
* RIA töökoormus suureneb seoses küberturvalisusega seotud tegevustest. RIA-le tähendab see elektrisektori ettevõtete arvu kahekordistumist, kellele tehakse järelevalvet ning teostatakse turvalisuse hindamisi. RIA-le lisandub uute ETO-de lisandudes suurem nõustamise koormus, mis hiljem asendub järelevalve ja muude rutiinsete tegevustega. Täiendavate ametikohtade vajadus hetkel puudub.

Positiivne mõju väljendub lisaks ETO-ks saamisel ettevõtetele täiendavate võimaluste näol:

* RIA poolt on turvalisuse hindamine tasuta
* Riigikaitselised töökohad ja taustakontrolli võimalus
* Võimalik kaasata ETO-sid täiendavatesse inforingidesse
* Info jagamine (kahepoolne infojagamine intsidentidest, hoiatustest jm oluline info)
* Julgeolekuasutustega koostöö (kui peaks spetsiifilisemaid küsimusi tekkima)

Mõju energiajulgeolekule on positiivne. Täiendavad nõuded ETO-dele võimaldavad riske paremini hinnata ja vajadusel neid maandavaid meetmeid rakendada, et katkestusteks ja kriisideks paremini valmis olla. Elutähtsa teenuse osutajatele kehtivad kõrgemad nõuded (nt varustuskindluse tagamine, kriisiplaanid, küber- ja füüsiline turve). Kui ka alates 90 MW tootmismahuga tootjad peavad neid täitma, tõuseb kogu süsteemi vastupanuvõime võrreldes praegusega. Selle tulemusel on ettevõtte taristu paremini kaitstud ja vastupanuvõimelisem erinevatele hübriidrünnetele, mis võib tulevikus aidata ära hoida ettevõttele palju suuremaid kulusid võimalike rünnete korral.

Majanduslikus vaates toob muudatus kaasa nii positiivseid, kuid ka negatiivseid mõjusid. Suurem valmisolek ja turvalisus vähendavad katkestuste ja süsteemirikete ohtu. See tähendab paremat varustuskindlust ja vähem ootamatuid kulusid ühiskonnale. Lisaks, kui riik suudab tagada tugevama energiajulgeoleku läbi kõrgendatud turvalisuse nõuete, muutub elektriturg stabiilsemaks ja atraktiivsemaks investoritele. Negatiivse mõjuna kaasnevad täiendavad kulud tootjatele, kuid ka ühiskonnale. Elutähtsa teenuse osutajatele kehtivad kõrgemad nõuded (riskianalüüsid, kriisiplaanid, küberturve, füüsiline turve), mis tähendavad investeeringuid turbesüsteemidesse, personali ja protsessidesse. Lisaks, varem jäid väiksemad, kuid siiski arvestatava koguvõimsusega, tootjad regulatsioonidest välja. Nüüd peavad nad täitma samu nõudeid kui suured tootjad. See võib vähendada väiksemate või keskmiste tootjate konkurentsieelist vähesel määral. Kaasneb ka võimalik mõju elektri hinnale, kuna tootjad suunavad kulusid tarbijatele, siis need kajastuvad elektrihindades. Majanduslikult tähendab piirmäära langetamine tootjatele suuremaid kohustusi ja kulusid, kuid ühiskonnale ja riigile tervikuna väiksemaid riske ja suuremat stabiilsust.

**6.12 Reservvõimsuse mehhanismi rahastamise kulu jagunemine**

Eelnõuga tehtavatel muudatustel ei ole otsest majanduslikku mõju, sest sellega luuakse üksnes õiguslik raamistik, mille alusel saab tippnõudluse tunde määratleda. Selgelt määratletud tippnõudluse tunnid, mille ajal toimunud tarbimiselt kogutakse tasu, annab tarbijatele õiglase ja läbipaistva hinnasignaali — kui tarbitakse väljaspool tipptunde, siis reservvõimsuse tasu ei rakendu.

Tarbijate aastased arved sõltuvad nende tarbimisprofiilist – see soodustab tarbimise ajastamist madalama koormusega tundidele.

Muudatus ei suurenda võrguettevõtjate IT- ja halduskoormust võrreldes senise süsteemiga, arvestades, et tarbimisarvestus tundide lõikes on jaotusvõrkudel juba olemas. Elektrilevi on hinnanud, et lahenduse rakendamise eeldatav aeg on 3–4 kuud.

Kodutarbijatel on võimalik suunata vähemalt osaliselt oma tarbimist väljapoole tipptunde, mistõttu on kulutusi võimalik teatud määral kontrollida.

Mõju riigi julgeolekule ja välissuhetele, elu- ja looduskeskkonnale, riigiasutuste ja kohaliku omavalitsuse korraldusele puudub.

**6.13 Kompleksloaga käitiste leebemad heite piirväärtuste erand**

Eelnõukohase muudatuse eesmärk on luua mehhanism, mis võimaldab ajutiselt kohaldada kompleksloas leebemaid heite piirväärtusi kriisiolukorras, kus käitaja ja riigi kontrolli alt väljas olevad asjaolud tekitavad raskeid häireid või nappust. Sellise regulatsiooni lisamine tuleneb tööstusheite direktiivi (EL) 2024/1785 art 15 lõikest 7.

Eelnõu elluviimine ei too kaasa sotsiaalset, demograafilist, välissuhetele, kohaliku omavalitsuse korraldusele ega regionaalarengule avalduvat mõju. Samuti ei kaasne mõju riigi otsestele tuludele või kuludele.

Muudatusega kaasneb siiski positiivne mõju riigi julgeolekule ja varustuskindlusele, kuna see loob selge õigusliku aluse reageerimiseks olukorras, kus tavapäraste keskkonnanõuete järgimine muutub ajutiselt objektiivselt võimatuks või seab ohtu rahva tervise, avaliku julgeoleku või energiavarustuse.

Mõju avaldav muudatus

Kriisi korral on võimalik Keskkonnaametil anda ajutine erand heite piirväärtustest. Erandi andmisel tuleb:

* põhjendada erandi vältimatust ja avalikku huvi;
* määrata kohased seirenõuded erandi kestuse ajaks;
* tagada, et rakendatakse kõik vähem saastavad alternatiivid ning välditakse püsivaid kahjulikke mõjusid keskkonnale.

Sihtrühm

* Tööstus- ja tootmisettevõtjad, kes omavad kompleksluba ja kelle tegevus on strateegiliselt oluline (nt energia-, kütuse-, keemia-, toidu- ja ravimitööstus).
* Keskkonnaamet, kes peab kriisi korral tegema otsused kiiresti ja proportsionaalselt.
* Kaudselt mõjutab säte avalikkust ja tarbijaid, kellele tagatakse kriitiliste teenuste ja tarneahelate katkematus.

Kaasnev mõju

Keskkonnamõju: Erandiga võib ajutiselt kasvada heide, kuid seda tasakaalustab kohustus kasutada kõiki vähem saastavaid meetmeid ja piirata erandi kestus maksimaalselt kolme kuuga (pikendamise võimalus veel kuni kolmeks kuuks). Seega on mõju ajutine ja kontrollitud.

Majanduslik mõju: ettevõtted saavad jätkata tootmist ja vältida tegevuse seiskumist, mis aitaks säilitada töökohti ja tootmisvõimekust.

Julgeolekumõju: suureneb riigi valmisolek kriisiolukorras (energia- ja ressursivarustuskindlus, rahvatervise kaitse).

Õiguslik selgus: välditakse olukordi, kus erandite andmine toimub ad hoc ilma seadusliku aluseta.

**7. Riigi ja kohaliku omavalitsuse tegevused, eeldatavad kulud ja tulud seaduse rakendamise korral**

Konkurentsiamet vajab üht täiendavat lisakohta elektri ja gaasi hulgituru järelevalve teostamiseks. REMIT määruse järelevalvega seotud kulud kaetakse järelevalvetasudest vastavalt konkurentsiseadusele.

**8. Rakendusaktid**

Eelnõu ELTS § 761 lõike 25 kohaselt muudetakse majandus- ja taristuministri 05.02.2019. a määrust nr 10 „Elektrituru toimimise võrgueeskiri“ (lisa 3), milles sätestatakse üldteenuse osutamise konkursi algatamise kord ning ELTS § 651 lg 1 kohaselt muudetakse Vabariigi Valitsuse 14.02.2019. a määrust nr 10 „Elektrisüsteemi toimimise võrgueeskiri“, milles sätestatakse nõuded võrguteenuse osutamiseks ja kasutamiseks tarvitatava riist- või tarkvara hankimiseks.

Kehtestatakse uus energeetika- ja keskkonnaministri määrus „Reservvõimsuse mehhanismi rahastamisega seotud tippnõudluse perioodi ajavahemike kehtestamine“, milles sätestatakse tippnõudluse perioodi ajavahemikud.

**9. Seaduse jõustumine**

Käesoleva seaduse § 1 punktid 47, 51, 53, 54, 56–63, 68 ja § 2 jõustuvad 2026. aasta 1. mail. Hiljemalt 8. maiks 2026 tuleb Eestil teavitada komisjoni REMIT määruse artikli 18 kohaselt vastuvõetavatest õigusnormidest, mistõttu jõustub regulatsioon 1. mail. Karistusi, mis põhinevad suuremal trahvimääral, saab hakata määrama või mõistma nendele isikutele, kes panevad teo toime 1. mail 2026 või pärast seda. Kui isik on teo toime pannud 30. aprillil 2026, st enne seadusemuudatuse jõustumist, kohaldatakse tema karistamisel enne 1. maid 2026 kehtinud trahvimäärasid.

Käesoleva seaduse § 1 punktid 23, 28 ja 66 jõustuvad 2028. aasta 31. märtsil. Need punktid jõustuvad hiljem, et anda Konkurentsiametile ja võrguettevõtjatele pikem aeg korteriühistutes energiajagamisega seoses vajalikeks ettevalmistusteks.

Ülejäänud muudatused jõustuvad üldises korras. Jõustumisel ei nähta ette pikemat aega rikkumismenetluse vältimiseks, kuna nende sätetega seotud direktiivi ülevõtmise tähtaeg oli 17. jaanuar 2025.

**10. Seaduseelnõu kooskõlastamine, huvirühmade kaasamine ja avalik konsultatsioon**

Eelnõu esitati kooskõlastamiseks eelnõude infosüsteemi (EIS) kaudu Rahandusministeeriumile ja Justiits- ja Digiministeeriumile ning märkuste esitamiseks Konkurentsiametile ja turuosalistele. Justiits- ja Digiministeerium jättis eelnõu kooskõlastamata seletuskirja halduskoormuse suurendamise ja vähendamise mitte piisava kirjelduse osas. Kooskõlastamata jätmise põhjused on parandatud ning Justiits- ja Digiministeeriumiga eraldi läbi räägitud ja sellega on kooskõlastamata jätmise põhjused eemaldatud. Laekunud ettepanekud ja märkused on toodud käesoleva seletuskirja lisas 2 kajastatud ettepanekute tabelis.

Eelnõu on täiendatud elutähtsa teenuse osutaja määratluse muudatusega, reservvõimsuse mehhanismi rahastamise kulu jagunemise alustega ja kompleksloaga käitiste leebemate heite piirväärtuste erandiga, mis on eraldi kooskõlastatud sihtrühmadega.

Eelnõu saadetakse sihtrühmadele teadmiseks.

Lisa 1. Vastavustabel

Lisa 2. Ettepanekute tabel

Lisa 3. Määruste kavandid

Algatab Vabariigi Valitsus xx. xxxxil 2025. a

1. Euroopa Parlamendi ja nõukogu määrus (EL) 2024/1106, 11. aprill 2024, millega muudetakse määrusi (EL) nr 1227/2011 ja (EL) 2019/942, et parandada liidu kaitset turuga manipuleerimise eest energia hulgimüügiturul, <https://eur-lex.europa.eu/legal-content/EN/TXT/?uri=CELEX%3A32024R1106> [↑](#footnote-ref-2)
2. REMIT määrus - <https://eur-lex.europa.eu/legal-content/ET/ALL/?uri=celex%3A32011R1227> [↑](#footnote-ref-3)
3. https://competition-cases.ec.europa.eu/cases/SA.112459 [↑](#footnote-ref-4)
4. [Varustuskindluse aruanne 2024](https://elering.ee/sites/default/files/public/varustuskindluse%20konverentsid/2024/Elering_VKA_2024_04062025.pdf) [↑](#footnote-ref-5)
5. [Välisluureameti aastaraport 2024](https://valisluureamet.ee/doc/raport/2024-et.pdf) [↑](#footnote-ref-6)
6. [Kaitsepolitseiameti Aastaraamat 2024-2025](https://kapo.ee/sites/default/files/content_page_attachments/aastaraamat-2024-2025_0.pdf) [↑](#footnote-ref-7)
7. [Energeetikasektori küberriskianalüüs 2024](https://www.ria.ee/sites/default/files/documents/2024-06/energeetikasektori-kuberriskianaluus-2024.pdf) [↑](#footnote-ref-8)
8. [Ohuhinnangud erinevate riskide näitel](https://www.riigikantselei.ee/riskid) [↑](#footnote-ref-9)
9. Elering. [Varustuskindluse aruanne 2024](https://elering.ee/sites/default/files/public/varustuskindluse%20konverentsid/Elering_VKA_2024_0.pdf) [↑](#footnote-ref-10)
10. Elering. [Varustuskindluse aruanne 2024](https://elering.ee/sites/default/files/public/varustuskindluse%20konverentsid/Elering_VKA_2024_0.pdf) [↑](#footnote-ref-11)
11. Elering. [Varustuskindluse aruanne 2024](https://elering.ee/sites/default/files/public/varustuskindluse%20konverentsid/Elering_VKA_2024_0.pdf) [↑](#footnote-ref-12)
12. [Tuuleenergia Assotsiatsioon](https://tuuleenergia.ee/tuuleenergia-eestis/) [↑](#footnote-ref-13)
13. [Elering: Tarbimine ja tootmine](https://elering.ee/elektri-tarbimine-ja-tootmine) [↑](#footnote-ref-14)
14. Elering. [Võrguga ühendatud tootmismoodulid.](https://view.officeapps.live.com/op/view.aspx?src=https%3A%2F%2Felering.ee%2Fsites%2Fdefault%2Ffiles%2Fpublic%2FV%25C3%25B5rguga%2520%25C3%25BChendatud%2520tootmismoodulite%2520andmed_2025.xlsx&wdOrigin=BROWSELINK) [↑](#footnote-ref-15)
15. Elering. [Varustuskindluse aruanne 2024](https://elering.ee/sites/default/files/public/varustuskindluse%20konverentsid/Elering_VKA_2024_0.pdf) [↑](#footnote-ref-16)
16. Utilitas. [Energia tootmine](https://utilitas.ee/) [↑](#footnote-ref-17)
17. [RT I, 02.10.2025, 11](https://www.riigiteataja.ee/akt/102102025011?leiaKehtiv) [↑](#footnote-ref-18)
18. [RT I, 08.12.2023, 3](https://www.riigiteataja.ee/akt/108122023003?leiaKehtiv) [↑](#footnote-ref-19)
19. [SA.65118 (2021/N)](https://competition-cases.ec.europa.eu/cases/SA.55604?utm_source=chatgpt.com) – Finland – Capacity mechanism – Strategic reserve [↑](#footnote-ref-20)
20. <https://www.nordpoolgroup.com/en/message-center-container/newsroom/exchange-message-list/2024/q3/euronext-and-nord-pool-announce-nordic-and-baltic-power-futures-market/> [↑](#footnote-ref-21)
21. Eesti julgeolekupoliitika alused. <https://riigikantselei.ee/el-poliitika-julgeolek-ja-riigikaitse/julgeoleku-ja-riigikaitse-koordineerimine>. [↑](#footnote-ref-22)
22. Riigikaitse arengukava 2022–2031. <https://riigikantselei.ee/el-poliitika-julgeolek-ja-riigikaitse/julgeoleku-ja-riigikaitse-koordineerimine>. [↑](#footnote-ref-23)
23. Riigi julgeoleku hindamise kohta vt ka sisukokkuvõtet. [↑](#footnote-ref-24)
24. Vt ka <https://ec.europa.eu/digital-single-market/en/news/eu-wide-coordinated-risk-assessment-5g-networks-security.> [↑](#footnote-ref-25)
25. 437 SE menetlus: <https://www.riigikogu.ee/tegevus/eelnoud/eelnou/70adb908-b70f-4d8b-9b20-2b25ad2d269e/>. [↑](#footnote-ref-26)
26. Lisainfo: <https://www.solarwinds.com/securityadvisory> ning <https://www.zdnet.com/article/solarwinds-the-more-we-learn-the-worse-it-looks/>. [↑](#footnote-ref-27)
27. <https://adr.envir.ee/et/document.html?id=b2e9d231-684e-4bd8-8cee-0360c3716584> [↑](#footnote-ref-28)
28. <https://adr.envir.ee/et/document.html?id=85ed23bc-7992-46ba-8bbf-2ae7de9f333c> [↑](#footnote-ref-29)
29. <https://www.nordpoolgroup.com/en/message-center-container/newsroom/exchange-message-list/2024/q3/euronext-and-nord-pool-announce-nordic-and-baltic-power-futures-market/> [↑](#footnote-ref-30)
30. Võrreldud on väärtpaberituru seaduse, krediidiasutuste seaduse, finantskriisi ennetamise ja lahendamise seaduse ning Eesti Väärpaberite Keskregistri seaduse muutmise seaduse eelnõus sätestatuga. [↑](#footnote-ref-31)
31. <https://elektrilevi.ee/et/ettevottest/tutvustus> [↑](#footnote-ref-32)
32. Vt <https://www.konkurentsiamet.ee/uudised/konkurentsiamet-maaras-elering-ile-energia-hulgimuugituru-reeglite-rikkumise-eest-0> [↑](#footnote-ref-33)
33. REMIT määrus art 2 p 1. [↑](#footnote-ref-34)
34. Hulgimüügitoote kaudne omandamine või loovutamine (või selle katse) toimub siis, kui siseteavet omav isik omandab või loovutab hulgimüügitoote (või üritab seda teha) kolmanda isiku (nt seotud ettevõtja, teise turuosalise või muu isiku) kaudu. Kaudne omandamine või loovutamine võib toimuda juriidilise isiku emaettevõtte kaudu, st olukorras, kus korralduse/tehingu täidab emaettevõte (või aktsionär) ja juriidilisel isikul puuduvad selle üksuse ja seega ka asjaomase toimingu üle seadusjärgsed juhtimisvolitused. Kaudne omandamine või loovutamine võib toimuda ka turuosalise poolt, kes täidab korralduse/tehingu oma arvel pärast seda, kui ta on saanud selleks korralduse siseteavet omavalt emaettevõttelt (või aktsionärilt). [↑](#footnote-ref-35)
35. REMIT määrus art 2 p 7. [↑](#footnote-ref-36)
36. <https://elektrilevi.ee/et/liitumised/uhisostult-uksikostule> [↑](#footnote-ref-37)
37. Võrreldud on väärtpaberituru seaduse, krediidiasutuste seaduse, finantskriisi ennetamise ja lahendamise seaduse ning Eesti Väärpaberite Keskregistri seaduse muutmise seaduse eelnõus sätestatuga. [↑](#footnote-ref-38)
38. <https://gaasivork.ee/ettevottest-gaasivork/> [↑](#footnote-ref-39)
39. Vt <https://www.konkurentsiamet.ee/uudised/konkurentsiamet-maaras-elering-ile-energia-hulgimuugituru-reeglite-rikkumise-eest> [↑](#footnote-ref-40)
40. REMIT määrus art 2 p 1. [↑](#footnote-ref-41)
41. Hulgimüügitoote kaudne omandamine või loovutamine (või selle katse) toimub siis, kui siseteavet omav isik omandab või loovutab hulgimüügitoote (või üritab seda teha) kolmanda isiku (nt seotud ettevõtja, teise turuosalise või muu isiku) kaudu. Kaudne omandamine või loovutamine võib toimuda juriidilise isiku emaettevõtte kaudu, st olukorras, kus korralduse/tehingu täidab emaettevõte (või aktsionär) ja juriidilisel isikul puuduvad selle üksuse ja seega ka asjaomase toimingu üle seadusjärgsed juhtimisvolitused. Kaudne omandamine või loovutamine võib toimuda ka turuosalise poolt, kes täidab korralduse/tehingu oma arvel pärast seda, kui ta on saanud selleks korralduse siseteavet omavalt emaettevõttelt (või aktsionärilt). [↑](#footnote-ref-42)
42. REMIT määrus art 2 p 7. [↑](#footnote-ref-43)
43. https://single-marketeconomy.ec.europa.eu/single-market/public-procurement/legal-rules-and-implementation/exemptmarkets\_en. [↑](#footnote-ref-44)
44. <https://www.konkurentsiamet.ee/analuusid-ja-uuringud/elektri-ja-gaasituru-aruanded> [↑](#footnote-ref-45)
45. <https://www.enefit.com/et/-/investori-uudised/eesti-energia-kontserni-2022-majandusaasta-auditeerimata-tulemused?utm_source=chatgpt.com> [↑](#footnote-ref-46)
46. <https://www.enefit.com/et/-/investori-uudised/eesti-energia-kontserni-2024-aasta-tulemused?utm_source=chatgpt.com> [↑](#footnote-ref-47)
47. <https://www.enefit.com/et/-/investori-uudised/eesti-energia-kontserni-2022-majandusaasta-auditeerimata-tulemused?utm_source=chatgpt.com> [↑](#footnote-ref-48)
48. Aruanne elektri- ja gaasiturust Eestis. Konkurentsiamet, 2024. <https://www.konkurentsiamet.ee/analuusid-ja-uuringud/elektri-ja-gaasituru-aruanded>. [↑](#footnote-ref-49)
49. <https://eur-lex.europa.eu/legal-content/EN/TXT/?uri=OJ:L_202401711>. [↑](#footnote-ref-50)
50. <https://eur-lex.europa.eu/legal-content/ET/ALL/?uri=CELEX%3A32018L2001>. [↑](#footnote-ref-51)
51. <https://www.elering.ee/elektri-bilansiteenus> [↑](#footnote-ref-52)
52. <https://www.konkurentsiamet.ee/analuusid-ja-uuringud/elektri-ja-gaasituru-aruanded#item-2> [↑](#footnote-ref-53)
53. <https://www.elering.ee/gaasi-bilansiteenus> [↑](#footnote-ref-54)
54. Vt <https://www.konkurentsiamet.ee/uudised/konkurentsiamet-maaras-elering-ile-energia-hulgimuugituru-reeglite-rikkumise-eest-0> [↑](#footnote-ref-55)
55. Vt <https://www.konkurentsiamet.ee/uudised/konkurentsiamet-maaras-elering-ile-energia-hulgimuugituru-reeglite-rikkumise-eest> [↑](#footnote-ref-56)